༄༅། །མཧཱཔྲབྷསྭརཿཨཏིསྱཱཡོགཙྪེདཏྲིཥྚསྱགཱིཏཱིགཽཿབིཐིནིརཨཱུཤུཡཱནཱིསྱདེལཾབཏཏནུཏཧཾཙྪིདེརྨིབིཧརཏིསྨ། །

༄༅། །འོད་གསལ་རྫོགས་པ་ཆེན་པོའི་ཁྲེགས་ཆོད་ལྟ་བའི་གླུ་དབྱངས་ས་ལམ་མ་ལུས་མྱུར་དུ་བགྲོད་པའི་རྩལ་ལྡན་མཁའ་ལྡིང་གཤོག་རླབས་ཞེས་བྱ་བ་བཞུགས་སོ། །

༄༅། །ནམོགུརུབྷྱཿ ཨཱཁྱཱཛྙཱསཱུརཏཀཿམཎྜལཾཡཿ

༄༅། །ན་མོ་གུ་རུ་བྷྱཿ ཀུན་གསལ་མཁྱེན་བརྩེའི་རྟ་བདུན་དཀྱིལ་འཁོར་ལས། །

ཀྲྀཔྤཱམཱཏྲཿལབཎཿཔྲསྨརཎཿ

ཚད་མེད་ཐུགས་རྗེའི་འོད་ཟེར་རབ་སྤྲོས་ནས། །

གཿསྱཱབིདྱཱཀུསལཱིནྡྷཿནཁིལླཾ།།

ཁམས་གསུམ་འགྲོ་བའི་མ་རིག་མུན་པ་ཀུན། །

ཀཱལཱཻཀཱངྴུཿཀརདྷརྨཎནམྱཾ།

དུས་གཅིག་གསལ་མཛད་ཆོས་ཀྱི་རྒྱལ་པོར་འདུད། །

ཤཱུནྱཾཏྱཱུཏིཿདྷརྨཏནུསྱཱདྷྭབིཤཱལཾ།

སྟོང་གསལ་ཆོས་སྐུའི་ལྷ་ལམ་ཡངས་པའི་ངོས། །

མཻཏྲཱིཙཀྲཱྀཔཱསྱཤུབྷཾཔྲནཏིསིཏྟཿ

བྱམས་དང་བརྩེ་བའི་ཆུ་འཛིན་རབ་འཁྲིགས་ནས། །

བྷབྱསྱཔྲཱཛསྱདྷརཱདྷརྨབལཱཡཿ

སྐལ་བར་ལྡན་པའི་གདུལ་བྱའི་འཛིན་མ་ལ། །

ཨཱབྷེཤྨནྟྲཿབཛྲཔཊུཿདྷཱརཡནམྱཾ།

ཆོས་ཆར་འབེབས་མཁས་སྔགས་འཆང་རྡོ་རྗེར་འདུད། །

དྲྀཥྚིཿསྱཏརཱིདྷིགམྱམཧཱསཱརབྷཱསཀཿ

ལྟ་བའི་གྲུ་དབུས་ལྷག་བསམ་དར་ཆེན་འཕྱར། །

ཨདྷྱཿམཏུནཱཔྲཀཾསྱཏཏཿསཱབྷབཱདྷཱིནཿ

བརྩོན་འགྲུས་རླུང་གིས་བསྐྱོད་ནས་སྲིད་མཚོ་རུ། །

མགྣཾསྱཛཧིཏྲཾཀཱཡམཎིདྭཱཔྲབཱིབྷཱགཿ

བྱིངས་པའི་འགྲོ་རྣམས་སྐུ་གསུམ་ནོར་བུའི་གླིང༌། །

ཀེམུཏྲཡམཉྫུགྷོཥསམུཏྲཿབྷཊཿནམྱཾ།

འགོད་མཛད་དེད་དཔོན་འཇམ་དབྱངས་རྒྱ་མཚོར་འདུད། །

དེ་གསུམ་མཁྱེན་བརྩེ་རྟ་བདུན་དཀྱིལ་འཁོར་ལས། །འཕྲོས་པའི་བྱིན་རླབས་ནུས་མཐུའི་ཚ་བའི་ཟེར། །སྐལ་ལྡན་བྱ་བཏང་པད་དཀར་བདག་ལ་ཕོག །རིག་པའི་ཁ་ཕྱེ་ཉམས་རྟོགས་འདབ་སྟོང་བཞད། །བདག་བློའི་གེ་སར་ལྟོ་བར་ལེགས་འཁྱིལ་བའི། །ལྟ་བའི་གླུ་དབྱངས་མྱོང་གྲོལ་བདུད་རྩིའི་བཅུད། །སྐལ་ལྡན་སློབ་མ་རྐང་དྲུག་ཚོགས་ལ་འབུལ། །ངོམས་པ་མེད་པར་གུས་པའི་ཡིད་ཀྱིས་རོལ།། ༈ །ཨེ་མ་ཧོ། བྱ་བཏང་གུ་ཡངས་ཡན་པ་བློ་བདེ་ངས། །ས་ལམ་མ་ལུས་མྱུར་དུ་བགྲོད་བྱེད་པའི། །ལྟ་བའི་གླུ་དབྱངས་མཁའ་ལྡིང་གཤོག་རླབས་ལེན། །སྐལ་ལྡན་སེམས་ཀྱི་བུ་རྣམས་ལྷན་ནེར་ཉོན། །འཁོར་འདས་གཉིས་ལ་འབྲུག་གི་སྒྲ་བཞིན་དུ། །ཡོངས་གྲགས་སངས་རྒྱས་ཟེར་བའི་སྒྲ་བོ་ཆེ། །འགྲོ་དྲུག་སེམས་ཅན་རྒྱུད་ལ་རྟག་བཞུགས་ནས། །སྐད་ཅིག་ཙམ་ཡང་གཡེལ་མེད་འགྲོགས་འདི་མཚར། །སངས་རྒྱས་རང་ལ་ཡོད་པར་མ་ཤེས་པར། །ཕྱི་རོལ་གཞན་དུ་སངས་རྒྱས་བཙལ་བ་མཚར། །གསལ་དྭངས་ཉི་མའི་སྙིང་པོ་ཇི་བཞིན་དུ། །མངོན་སུམ་གསལ་ཀྱང་མཐོང་མཁན་ཉུང་བ་མཚར། །ཕ་མ་མེད་པའི་རང་སེམས་སངས་རྒྱས་ཉིད། །སྐྱེ་མ་མྱོང་ཞིང་འཆི་རྒྱུ་མེད་པ་མཚར། །བདེ་སྡུག་སྣ་ཚོགས་ཇི་ལྟར་མྱོང་ན་ཡང༌། །བཟང་དང་ངན་དུ་ཅུང་ཟད་མི་འགྲོ་མཚར། །མ་སྐྱེས་གདོད་ནས་དག་པའི་སེམས་ཉིད་འདི། །མ་བཅོས་ཡེ་ནས་ལྷུན་གྱིས་གྲུབ་པ་མཚར། །རང་བཞིན་ཡེ་ནས་གྲོལ་བའི་རང་རིག་ཉིད། །གང་བྱུང་གང་བདེར་བཞག་པས་གྲོལ་བ་མཚར།། ༈ །ཨེ་མ་ཧོ། སྐལ་ལྡན་རིགས་ཀྱི་བུ་རྣམས་མ་ཡེངས་ཉོན། །དུས་གསུམ་རྒྱལ་བ་མ་ལུས་ཐམས་ཅད་ཀྱིས། །ཆོས་ཕུང་བརྒྱད་ཁྲི་བཞི་སྟོང་ལ་སོགས་པའི། །གསུང་རབ་ནམ་མཁའི་མཐའ་མཉམ་དཔག་མེད་ཀྱང༌། །དོན་ལ་རང་སེམས་རྟོགས་ཕྱིར་གསུངས་པ་ལས། །གཞན་དུ་ཅི་ཡང་རྒྱལ་བས་གསུངས་པ་མེད། །དཔེར་ན་སྡོང་པོའི་རྩ་བ་གཅིག་བཅད་ན། །ཡལ་ག་ལོ་མ་ཁྲི་འབུམ་དུས་གཅིག་བསྐམས། །དེ་བཞིན་སེམས་ཀྱི་རྩ་བ་གཅིག་བཅད་ན། །གཟུང་འཛིན་ལ་སོགས་འཁོར་བའི་ལོ་འདབ་བསྐམས། །ཁང་སྟོང་མུན་པ་ལོ་སྟོང་ལོན་པ་ཡང༌། །སྒྲོན་མེས་སྐད་ཅིག་ཉིད་ལ་སེལ་བ་བཞིན། །རང་སེམས་འོད་གསལ་རྟོགས་པའི་སྐད་ཅིག་ལ། །བསྐལ་པ་གྲངས་མེད་བསགས་པའི་སྡིག་སྒྲིབ་འདགས། །གསལ་དྭངས་ཉི་མའི་སྙིང་པོའི་རང་བཞིན་དེ། །བསྐལ་པ་སྟོང་གི་མུན་པས་སྒྲིབ་མི་ནུས། །དེ་བཞིན་རང་སེམས་སྙིང་པོའི་འོད་གསལ་དེ། །བསྐལ་པར་འཁྲུལ་པས་སྒྲིབ་པར་མི་ནུས་སོ། །ནམ་མཁའི་རང་བཞིན་མདོག་དབྱིབས་ཚད་ལས་འདས། །དཀར་ནག་སྤྲིན་གྱིས་གོས་པར་མི་འགྱུར་ལྟར། །སེམས་ཀྱི་རང་བཞིན་མདོག་དབྱིབས་ཚད་ལས་འདས། །དགེ་སྡིག་དཀར་ནག་ཆོས་ཀྱིས་གོས་མི་འགྱུར། །དཔེར་ན་འོ་མ་མར་གྱི་རྒྱུ་ཡིན་ཀྱང༌། །མ་སྐྲོགས་བར་དུ་མར་ནི་མི་འབྱུང་ལྟར། །འགྲོ་ཀུན་བདེར་གཤེགས་སྙིང་པོའི་རྒྱུ་ཡིན་ཀྱང༌། །ཉམས་སུ་མ་བླངས་སེམས་ཅན་སངས་རྒྱས། །འདི་ཉིད་ཉམས་སུ་བླངས་ན་ཀུན་གྲོལ་ཏེ། །དབང་པོ་རྣམས་ལ་རྣོ་བརྟུལ་ཁྱད་པར་མེད། །ཉམས་སུ་བླངས་ན་བ་གླང་རྫི་ཡང་གྲོལ། །མངོན་སུམ་རང་སེམས་འོད་གསལ་དོན་རྟོགས་ན། །ཁ་བཤད་མཁས་པ་འདི་ལ་མི་དགོས་ཏེ། །བུ་རམ་རང་གི་ཁ་རུ་ཟོས་པའི་ཚེ། །བུ་རམ་རོ་བཤད་མི་དགོས་ཇི་བཞིན་ནོ། །འདི་ཉིད་མ་རྟོགས་པཎྜི་ཏ་ཡང་འཁྲུལ། །ཐེག་དགུའི་བཤད་པ་ཡོངས་ལ་མཁས་གྱུར་ཀྱང༌། །མ་མཐོང་རྒྱང་གི་གཏམ་རྒྱུད་བཤད་པ་བཞིན། །སངས་རྒྱས་ས་ལ་གནམ་ས་བས་ཀྱང་རིང༌། །ཡང་དག་རང་སེམས་འོད་གསལ་མ་རྟོགས་ན། །བསྐལ་པའི་བར་དུ་ཚུལ་ཁྲིམས་བསྲུངས་པ་དང༌། །ཡུན་རིང་བར་དུ་བཟོད་པ་བསྒོམས་བྱས་ཀྱང༌། །ཁམས་གསུམ་འཁོར་བའི་གནས་ནས་མི་འཕགས་པས། །དེའི་ཕྱིར་འབད་པས་སེམས་ཀྱི་རྩད་གཅོད་གྱིས།། ༈ །ཨེ་མ་ཧོ། ད་ཡང་སྐལ་ལྡན་བུ་མཆོག་ཀུན་གྱིས་ཉོན། །རང་གི་སེམས་ཀྱི་རྩད་བརྡར་མ་ཆོད་ན། །དགེ་སྦྱོར་གང་བྱས་གནད་དུ་མི་འགྲོ་སྟེ། །དཔེར་ན་འབེན་ནི་དྲུང་དུ་བཞག་ནས་ཀྱང༌། །མདའ་ནི་ཐག་རིང་ཕྱོགས་སུ་འཕེན་དང་མཚུངས། །རྐུན་མ་རང་གི་ཁྱིམ་དུ་བཞག་ནས་ཀྱང༌། །རྩད་གཅོད་དྲག་པོ་ཕྱི་རུ་བྱེད་དང་མཚུངས། །འདྲེ་ནི་ཤར་སྒོའི་ཕྱོགས་སུ་བཞག་ནས་ཀྱང༌། །གླུད་ནི་ནུབ་ཀྱི་ཕྱོགས་སུ་གཏོང་དང་མཚུངས། །དབུལ་པོའི་སྒྱེད་རྡོ་གསེར་དུ་མ་ཤེས་པར། །གཞན་ནས་སློང་མོ་བྱེད་པ་ཇི་བཞིན་ནོ། །དེས་ན་རང་གི་སེམས་ཀྱི་རྩད་བརྡར་རྣམས། །འདི་བཞིན་ཆོད་ཅིག་སྐལ་ལྡན་སྙིང་གི་བུ། །སེམས་ཞེས་བྱ་བའི་རིག་རིག་འགྱུ་འགྱུ་པོ། །བདས་ན་མི་ཟིན་ཡལ་ཡལ་བན་བུན་པོ། །བཞག་ན་མི་སྡོད་ཚུབ་ཚུབ་ཡེར་ཡེར་པོ། །འདི་ཞེས་མཚོན་མེད་སྟོང་པ་ཕྱང་ཆད་པོ། །བདེ་སྡུག་སྣ་ཚོགས་མྱོང་མཁན་རང་གི་སེམས། །དང་པོ་འདི་ནི་བྱུང་ས་གང་ནས་བྱུང༌། །ཕྱི་ཡི་སྣང་བ་རི་བྲག་ཆུ་ཤིང་དང༌། །ནམ་མཁའི་རླུང་སོགས་བརྟེན་བཅས་རྟེན་མེད་པ། །གང་ལས་བྱུང་ངམ་འདྲི་ཞིང་རྩད་བརྡར་ཆོད། །ཡང་ན་ཕ་མ་གཉིས་ཀྱི་ཁུ་ཁྲག་ལས། །བྱུང་ངམ་སྙམ་ན་ཇི་ལྟར་བྱུང་ཚུལ་དཔྱོད། །དེ་ལྟར་དཔྱད་པས་བྱུང་ས་མ་རྙེད་ཚེ། །བར་དུ་ད་ལྟ་རང་ལུས་སྟོད་སྨད་དང༌། །དབང་པོ་དོན་སྙིང་ལ་སོགས་གང་ལ་གནས། །སྙིང་ལ་གནས་ན་མགོ་མཇུག་གང་ལ་གནས། །དབྱིབས་དང་ཁ་དོག་ལ་སོགས་ཇི་ལྟར་འདུག །ལེགས་པར་དཔྱོད་ལ་གནས་ས་མ་རྙེད་ཚེ། །ཐ་མར་འགྲོ་དུས་ཡུལ་གྱི་དབང་པོའི་སྒོ། །གང་ནས་འགྲོ་དང་ཕྱི་རོལ་ཡུལ་རྣམས་སུ། །ཡུད་ཙམ་ཉིད་ལ་སླེབས་པའི་དུས་དེ་རུ། །ལུས་ཀྱིས་ཕྱིན་ནམ་སེམས་ཉིད་ཁོ་ནས་ཕྱིན། །ལུས་སེམས་ཚོགས་པས་ཕྱིན་སོགས་རྩད་བརྡར་ཆོད། །དེ་ཡང་ཉོན་མོངས་རྣམ་རྟོག་སྐྱེ་བའི་ཚེ། །དག་པོ་གང་ནས་སྐྱེས་དང་ད་ལྟའི་དུས། །གང་ལ་གནས་དང་མདོག་དབྱིབས་ཨེ་འདུག་ལྟོས། །ཐ་མ་རང་སར་ཞི་ནས་ཡལ་བའི་ཚེ། །གང་དུ་ཡལ་ནས་འགྲོ་སོགས་རྩད་བརྡར་ཆོད། །འཆི་བའི་ཚེ་ན་ཇི་ལྟར་བྱས་ནས་འགྲོ། །ཞིབ་ཏུ་དཔྱོད་ལ་སྐྱེ་འཆི་འགྲོ་འོང་དང༌། །དངོས་བཟུང་བྲལ་བའི་སྟོང་སངས་བརྗོད་མེད་དུ། །ངེས་པར་གཏན་ལ་མ་ཕེབས་བར་དུ་དཔྱོད། །གཞན་གྱི་དཔེ་དང་ཁ་བཤད་སྐམ་པོ་ཡི། །སྟོང་པ་ཉིད་ཡིན་ཟེར་བས་མི་ཕན་ཏེ། །དཔེར་ན་སྟག་ཡོད་ཟེར་བའི་ས་ཆ་རུ། །གཞན་གྱིས་སྟག་ནི་མེད་པར་བརྗོད་ན་ཡང༌། །རང་ཉིད་དེ་ལ་ཡིད་ཆེས་མི་སྐྱེ་བར། །ཡིད་གཉིས་ཐེ་ཚོམ་ཟ་བ་ཇི་བཞིན་ནོ། །རང་གི་སེམས་ཀྱི་རྩ་བ་རང་ཉིད་ཀྱིས། །ཞིབ་ཏུ་བཅད་ནས་གཏན་ལ་ཕབ་པའི་ཚེ། །དཔེར་ན་སྟག་ཡོད་ཟེར་བའི་ལུང་པ་དེར། །རང་ཉིད་སང་ནས་ཕུ་མདོ་ཐམས་ཅད་དུ། །སྟག་ནི་ཨེ་ཡོད་བརྩད་བརྡར་བཅད་གྱུར་ན། །མ་རྙེད་ཚེ་ན་རང་ཉིད་ཡིད་ཆེས་ཏེ། །ཕྱིན་ཆད་ས་དེར་སྟག་ཡོད་སྙམ་པ་ཡི། །ཡིད་གཉིས་ཐེ་ཚོམ་མེད་པ་ཇི་བཞིན་ནོ།། ༈ །ཨེ་མ་ཧོ། ད་ཡང་སྐལ་ལྡན་བུ་རྣམས་ཚུར་ཉོན་དང༌། །ཁྱོད་རྣམས་དེ་ལྟར་བརྟགས་ཤིང་དཔྱད་པའི་ཚེ། །སེམས་ཞེས་མཛུབ་མོ་བཙུགས་ནས་འདི་ཡིན་ཞེས། །དངོས་པོར་གྲུབ་པ་རྡུལ་ཙམ་མ་རྙེད་ཚེ། །མ་རྙེད་པ་དེ་རྙེད་པའི་མཆོག་ཡིན་ནོ། །འོ་སྐོལ་སེམས་ལ་དང་པོ་བྱུང་ས་མེད། །ཡེ་ནས་སྟོང་པས་ངོ་བོ་ངོས་བཟུང་མེད། །བར་དུ་གནས་ས་དབྱིབས་དང་ཁ་དོག་མེད། །ཐ་མར་འགྲོར་མེད་འདིར་སོང་རྗེས་མེད་དེ། །འགྱུ་བ་སྟོང་འགྱུ་སྟོང་པ་སྟོང་སྣང་ཡིན། །སེམས་ཉིད་འདི་ནི་དང་པོ་རྒྱུས་མ་བསྐྱེད། །ཐ་མ་ཕྱི་རོལ་རྐྱེན་གྱིས་འདི་མི་འཇིག །འཕེལ་དང་འགྲིབ་དང་གང་སྟོང་འདི་ལ་མེད། །འཁོར་འདས་ཡོངས་ལ་ཁྱབ་པས་ཕྱོགས་རིས་མེད། །འདི་ཞེས་མི་མཚོན་ཅིར་ཡང་འགག་མེད་འཆར། །ཅིར་ཡང་མ་གྲུབ་ཡོད་མེད་མཐའ་ལས་འདས། །འགྲོ་འོང་མེད་ཅིང་སྐྱེ་འཆི་གསལ་འགྲིབ་མེད། །སེམས་ཀྱི་རང་བཞིན་དྲི་མེད་ཤེལ་གོང་བཞིན། །ངོ་བོ་སྟོང་པ་རང་བཞིན་གསལ་བ་དང༌། །ཐུགས་རྗེ་འགག་པ་མེད་པར་ས་ལེར་གནས། །འཁོར་བའི་སྐྱོན་གྱིས་ཅི་ཡང་མ་གོས་ཏེ། །སེམས་ཉིད་ཡེ་ནས་སངས་རྒྱས་ཡིན་པར་ངེས། །འདི་ནི་གཞི་ཡི་སེམས་ཉིད་གནས་ལུགས་ཀྱི། །རང་བཞིན་གཏན་ལ་ཕབ་པའི་ངོ་སྤྲོད་དོ།། ༈ །ཨེ་མ་ཧོ། ད་ཡང་སྐལ་ལྡན་སེམས་ཀྱི་བུ་རྣམས་ཉོན། །དང་པོ་ཆོས་སྐུ་ཀུན་ཏུ་བཟང་པོ་ཡིས། །བསྒོམ་པ་རྡུལ་ཙམ་མ་བྱས་གྲོལ་ཚུལ་དང༌། །འགྲོ་བ་དྲུག་གིས་མི་དགེ་སྡིག་པ་ལས། །སྤུ་ཙམ་མ་བྱས་འཁོར་བར་འཁྱམས་ཚུལ་ནི། །ཡེ་ཐོག་དང་པོ་ཀུན་གྱི་སྔོན་རོལ་ཏུ། །འཁོར་འདས་མིང་མེད་གདོད་མའི་གཞི་ལ་གནས། །དེ་དུས་རིག་པ་གཞི་ནས་འཕགས་ཚུལ་ནི། །ཤེལ་ལ་ཉི་ཕོག་རང་འོད་ཕྱིར་གསལ་ལྟར། །རིག་པའི་ཡེ་ཤེས་སྲོག་རླུང་གིས་བསྐྱོད་ནས། །གཞོན་ནུ་བུམ་པ་སྐུ་ཡི་རྒྱ་རལ་ཏེ། །ལྷུན་གྲུབ་འོད་གསལ་སྐུ་དང་ཡེ་ཤེས་ཀྱི། །ཞིང་ཁམས་མཁའ་ལ་ཉི་ཤར་བཞིན་དུ་གསལ། །དེ་དུས་ཆོས་སྐུ་ཀུན་ཏུ་བཟང་པོ་ཡིས། །རང་སྣང་ཡིན་པར་ཤེས་པས་སྐད་ཅིག་ལ། །ཕྱིར་གསལ་སྐུ་དང་ཡེ་ཤེས་ནང་དུ་ཐིམ། །ཀ་དག་གདོད་མའི་གཞི་ལ་སངས་རྒྱས་སོ། །འོ་སྐོལ་རྣམས་ཀྱིས་རང་བཞིན་ལྷུན་གྲུབ་ཀྱི། །སྣང་བ་རང་གདངས་ཡིན་པར་མ་ཤེས་པས། །ཤེས་པ་དྲན་མེད་འཐོམ་མེ་བ་དེ་ཉིད། །དེ་ལ་ལྷན་ཅིག་སྐྱེས་པའི་མ་རིག་ཟེར། །དེ་ནས་གཞི་སྣང་འོད་གསལ་དེ་ཉིད་ལ། །གཉིས་སུ་འཛིན་པའི་ཤེས་པ་སྐྱེས་པ་དེ། །ཀུན་ཏུ་བརྟགས་པའི་མ་རིག་པ་ཞེས་ཟེར། །མ་རིག་གཉིས་འཛིན་སྦུབས་སུ་དེ་དུས་ཚུད། །དེ་ནས་བག་ཆགས་རིམ་བཞིན་རྒྱས་ནས་ཀྱང༌། །འཁོར་བའི་བྱ་བ་འདི་རྣམས་ཐམས་ཅད་བྱུང༌། །དེ་ནས་ཉོན་མོངས་དུག་གསུམ་དུག་ལྔ་དང༌། །བརྒྱད་ཁྲི་བཞི་སྟོང་ལ་སོགས་རྒྱས་ནས་ཀྱང༌། །འཁོར་བའི་གནས་སུ་ཟོ་ཆུའི་འཁྱུད་མོ་བཞིན། །འཁོར་ཞིང་བདེ་སྡུག་ད་ལྟའི་བར་དུ་མྱངས། །རྒྱས་པར་འདོད་ན་ཀུན་མཁྱེན་ཐེག་མཆོག་མཛོད། །ཟབ་དོན་རྒྱ་མཚོའི་སྤྲིན་ཕུང་སོགས་ལ་ལྟོས། །ད་ནི་བླ་མའི་མན་ངག་ཟབ་མོ་ཡིས། །འཁྲུལ་པའི་རང་མཚང་ཐམས་ཅད་རིག་ནས་ཀྱང༌། །རང་སེམས་སངས་རྒྱས་རང་ངོ་མཐོང་བ་ཡིན། །གདོད་མའི་མགོན་པོའི་རང་ཞལ་མཇལ་བ་ཡིན། །ཀུན་ཏུ་བཟང་པོར་སྐལ་པ་མཉམ་པ་ཡིན། །སྙིང་ནས་དགའ་བ་བསྒོམས་ཤིག་སེམས་ཀྱི་བུ། །འཁྲུལ་པ་གཏན་ལ་ཕབ་པའི་ངོ་སྤྲོད་དོ།། ༈ །ཨེ་མ་ཧོ། ད་ཡང་སྐལ་ལྡན་སྙིང་གི་བུ་རྣམས་ཉོན། །སེམས་ཞེས་བྱ་བའི་ཡོངས་གྲགས་སྒྲ་བོ་ཆེ། །ཡོད་ནི་གཅིག་ཀྱང་ཡོད་པ་མ་ཡིན་ཏེ། །འབྱུང་ནི་འཁོར་འདས་བདེ་སྡུག་སྣ་ཚོགས་འབྱུང༌། །འདོད་ནི་ཐེག་པའི་རྣམ་གྲངས་མང་དུ་ཡོད། །མིང་ནི་བསམ་གྱིས་མི་ཁྱབ་སོ་སོར་བཏགས། །སོ་སོ་སྐྱེ་བོ་རྣམས་ཀྱིས་ང་ཡང་ཟེར། །མུ་སྟེགས་ལ་ལས་བདག་ཅེས་མིང་དུ་བཏགས། །ཉན་ཐོས་པ་ཡིས་གང་ཟག་བདག་མེད་ཟེར། །སེམས་ཙམ་པ་ཡིས་སེམས་ཞེས་མིང་དུ་བཏགས། །ལ་ལས་ཤེས་རབ་ཕ་རོལ་ཕྱིན་པ་ཟེར། །ལ་ལས་བདེར་གཤེགས་སྙིང་པོ་མིང་དུ་བཏགས། །ལ་ལས་ཕྱག་རྒྱ་ཆེན་པོ་མིང་དུ་བཏགས། །ལ་ལས་དབུ་མ་ཞེས་པའི་མིང་དུ་བཏགས། །ལ་ལས་ཐིག་ལེ་ཉག་གཅིག་མིང་དུ་བཏགས། །ལ་ལས་ཆོས་ཀྱི་དབྱིངས་ཞེས་མིང་དུ་བཏགས། །ལ་ལས་ཀུན་གཞི་ཞེས་པ་མིང་དུ་བཏགས། །ལ་ལས་ཐ་མལ་ཤེས་པ་མིང་དུ་བཏགས། །མིང་ནི་བསམ་གྱིས་མི་ཁྱབ་ཅི་བཏགས་ཀྱང༌། །དོན་ལ་འདི་ཉིད་ཡིན་པས་ཤེས་པར་གྱིས། །ཁྱོད་རྣམས་སེམས་ཉིད་རང་སར་གློད་ལ་ཞོག །བཞག་དུས་ཐ་མལ་ཤེས་པ་རྗེན་ནེ་བ། །བལྟས་པས་མཐོང་རྒྱུ་མེད་པའི་ས་ལེ་བ། །རིག་པ་མངོན་སུམ་ས་ལེ་ཧྲིག་གེ་བ། །ཅིར་ཡང་མ་གྲུབ་སྟོང་ཞིང་སེང་ངེ་བ། །གསལ་སྟོང་གཉིས་སུ་མེད་པའི་ཡེ་རེ་བ། །རྟག་པ་མ་ཡིན་ཅིར་ཡང་གྲུབ་པ་མེད། །ཆད་པ་མ་ཡིན་ས་ལེ་ཧྲིག་གེ་བ། །གཅིག་པུ་མ་ཡིན་དུ་མ་རིག་ཅིང་གསལ། །དུ་མ་མ་ཡིན་དབྱེར་མེད་རོ་གཅིག་པ། །གཞན་ན་མེད་དེ་རང་རིག་འདི་ཉིད་དོ། །སྙིང་དབུས་བཞུགས་པའི་གདོད་མའི་མགོན་པོའི་ཞལ། །མངོན་སུམ་ད་ལྟའི་དུས་འདིར་མཐོང་བ་ཡིན། །འདི་དང་འབྲལ་མེད་གྱིས་ཤིག་སྙིང་གི་བུ། །འདི་མིན་གཞན་ལས་ལྷག་པ་སུས་འདོད་པ། །གླང་པོ་རྙེད་ཀྱང་རྗེས་འཚོལ་ཇི་བཞིན་དུ། །སྟོང་གསུམ་ཐམས་ཅད་ཐགས་སུ་བཏགས་ན་ཡང༌། །སངས་རྒྱས་མིང་ཙམ་རྙེད་པར་མི་སྲིད་དོ། །དངོས་གཞིའི་གནས་ལུགས་དོན་གྱི་ངོ་སྤྲོད་དོ།། ༈ །ཨེ་མ་ཧོ། ད་ཡང་རིགས་ཀྱི་བུ་རྣམས་ལེགས་པར་ཉོན། །ད་ལྟའི་རང་རིག་རང་གསལ་འདི་ཉིད་ལ། །སྐུ་གསུམ་ངོ་བོ་རང་བཞིན་ཐུགས་རྗེ་དང༌། །སྐུ་ལྔ་ཡེ་ཤེས་ལྔ་སོགས་ཐམས་ཅད་ཚང༌། །རིག་པའི་ངོ་བོ་ཁ་དོག་དབྱིབས་ལ་སོགས། །ཅིར་ཡང་མ་གྲུབ་སྟོང་པ་ཆོས་ཀྱི་སྐུ། །སྟོང་པའི་རང་གདངས་གསལ་བ་ལོངས་སྐུའོ། །སྣ་ཚོགས་འཆར་གཞི་མ་འགགས་སྤྲུལ་པའི་སྐུ། །དེ་རྣམས་མཚོན་པའི་དཔེ་ནི་འདི་དང་འདྲ། །ཤེལ་གྱི་མེ་ལོང་ཆོས་ཀྱི་སྐུ་དང་མཚུངས། །རང་བཞིན་དྭངས་ཤིང་གསལ་བ་ལོངས་སྐུའི་མཚོན། །གཟུགས་བརྙན་འཆར་གཞི་མ་འགགས་སྤྲུལ་སྐུའི་དཔེ། །འགྲོ་རྣམས་སེམས་ཉིད་ཡེ་ནས་སྐུ་གསུམ་དུ། །གནས་པ་ཡིན་ཏེ་རང་ངོ་ཤེས་ནུས་ན། །འགྲོ་བ་རྣམས་ཀྱི་བསྒོམ་པ་རྡུལ་ཙམ་ཡང༌། །བྱ་མི་དགོས་ཏེ་དུས་གཅིག་འཚང་རྒྱའོ། །སྐུ་གསུམ་ངོ་སྤྲོད་ཐ་དད་བསྟན་པ་ནི། །དོན་ལ་དབྱིངས་གཅིག་མ་གཏོགས་ཐ་དད་དུ། །བཟུང་ནས་འཁྲུལ་པར་མ་འགྲོ་སྙིང་གི་བུ། །སྐུ་གསུམ་ཡེ་ནས་སྟོང་པ་ཀ་དག་སྟེ། །གསལ་སྟོང་ཟུང་འཇུག་ངོ་བོ་གཅིག་པ་རུ། །ཤེས་པར་གྱིས་ལ་འཛིན་མེད་ངང་ལ་སྤྱོད། །ངོ་བོ་རང་བཞིན་ཐུགས་རྗེ་གསུམ་པོ་ཡང༌། །ཆོས་སྐུ་ལོངས་སྐུ་སྤྲུལ་སྐུ་ཉིད་དང་མཚུངས། །གསུམ་ཀ་གསལ་སྟོང་ཟུང་འཇུག་ཆེན་པོ་རུ། །ཤེས་པར་གྱིས་ལ་འཛིན་མེད་ངང་ལ་སྤྱོད། །དེ་ཡང་རང་བྱུང་རིག་པའི་ཡེ་ཤེས་འདི། །ཅིར་ཡང་སྣང་བས་རྣམ་པར་སྣང་མཛད་སྐུ། །འགྱུར་བ་མེད་པས་མི་བསྐྱོད་རྡོ་རྗེའི་སྐུ། །མཐའ་དབུས་མེད་པས་སྣང་བ་མཐའ་ཡས་སྐུ། །མཆོག་དང་ཐུན་མོང་དངོས་གྲུབ་ཀུན་འབྱུང་བའི། །ནོར་བུ་འདྲ་བས་རིན་ཆེན་འབྱུང་ལྡན་སྐུ། །དོན་ཀུན་གྲུབ་པས་དོན་ཡོད་གྲུབ་པའི་སྐུ། །དེ་རྣམས་རིག་པའི་རྩལ་ལས་ལོགས་ན་མེད། །རིག་པའི་ཡེ་ཤེས་ངོ་བོ་མ་འགགས་པར། །མངོན་སུམ་གསལ་བས་མེ་ལོང་ཡེ་ཤེས་སོ། །ཀུན་ལ་ཁྱབ་པས་མཉམ་ཉིད་ཡེ་ཤེས་སོ། །རྩལ་ལས་སྣ་ཚོགས་འཆར་བས་སོར་རྟོག་གོ །དོན་ཀུན་གྲུབ་པས་བྱ་གྲུབ་ཡེ་ཤེས་སོ། །དེ་དག་རྣམས་ཀྱི་ངོ་བོ་ཀ་དག་ཏུ། །འདུས་པས་ཆོས་ཀྱི་དབྱིངས་ཀྱི་ཡེ་ཤེས་སོ། །དེ་རྣམས་ཐམས་ཅད་རང་གི་རིག་རྩལ་ལས། །ལོགས་ན་གྲུབ་པ་རྡུལ་ཙམ་མེད་པའོ། །སྐུ་གསུམ་ངོ་བོ་རང་བཞིན་ཐུགས་རྗེ་དང༌། །སྐུ་ལྔ་ཡེ་ཤེས་ལྔ་པོ་གཅིག་ཆར་དུ། །མངོན་སུམ་མཛུབ་མོ་བཙུགས་ནས་ངོ་སྤྲོད་ན། །ད་ལྟའི་ཤེས་པ་བཟོ་བཅོས་མ་བྱས་པ། །རྐྱེན་གྱིས་མ་བསྒྱུར་འཛིན་པས་མ་བསླད་པའི། །རིག་པ་ས་ལེ་ཧྲིག་གེ་འདི་ཀ་ཡིན། །དུས་གསུམ་སངས་རྒྱས་ཐམས་ཅད་འདི་བྱུང༌། །འདི་ནི་དུས་གསུམ་སངས་རྒྱས་ཐུགས་ཡིན་པས། །འདི་དང་འབྲལ་མེད་གྱིས་ཤིག་སྐལ་ལྡན་ཀུན། །མ་བཅོས་རང་གསལ་འདི་ཀ་ཡིན་པ་ལ། །རང་སེམས་སངས་རྒྱས་མ་མཐོང་ཅི་ལ་ཟེར། །འདི་ལ་བསྒོམ་རྒྱུ་ཅི་ཡང་མེད་པ་ལ། །བསྒོམས་རྒྱུ་མ་བྱུང་བྱ་བ་ཅི་ལ་ཟེར། །རིག་པ་མངོན་སུམ་འདི་ཀ་ཡིན་པ་ལ། །རང་སེམས་མ་རྙེད་བྱ་བ་ཅི་ལ་ཟེར། །གསལ་ཧྲིག་རྒྱུན་ཆད་མེད་པ་འདི་ཀ་ལ། །སེམས་ངོ་མ་མཐོང་བྱ་བ་ཅི་ལ་ཟེར། །འདི་ལ་བྱ་རྒྱུ་རྡུལ་ཙམ་མེད་པ་ལ། །བྱས་པས་མ་བྱུང་བྱ་བ་ཅི་ལ་ཟེར། །གནས་དང་མི་གནས་གཉིས་སུ་མེད་པ་ལ། །གནས་སུ་མ་བཏུབ་བྱ་བ་ཅི་ལ་ཟེར། །རང་རིག་སྐུ་གསུམ་རྩོལ་མེད་ལྷུན་གྲུབ་ལ། །བསྒྲུབས་པས་མ་འགྲུབ་བྱ་བ་ཅི་ལ་ཟེར། །བྱར་མེད་ཅོག་གེར་བཞག་པས་ཆོག་པ་ལ། །དེ་ལ་མི་ནུས་བྱ་བ་ཅི་ལ་ཟེར། །རྟོག་པ་ཤར་གྲོལ་དུས་མཉམ་ཡིན་པ་ལ། །གཉེན་པོ་མ་བྱུང་བྱ་བ་ཅི་ལ་ཟེར། །ད་ལྟའི་ཤེས་པ་འདི་ཀ་ཡིན་པ་ལ། །འདི་ལ་མི་ཤེས་བྱ་བ་ཅི་ལ་ཟེར།། ༈ །ཨེ་མ་ཧོ། ད་ཡང་སྐལ་ལྡན་བུ་རྣམས་གུས་པས་གསོན། །རང་སེམས་དངོས་མེད་ནམ་མཁའ་སྟོང་པ་འདྲ། །འདྲའམ་མི་འདྲ་སྐལ་ལྡན་བུ་རྣམས་ཀུན། །བལྟ་རུ་མེད་པའི་ཚུལ་དུ་རང་སེམས་ལ། །ཅེར་གྱིས་ལྟོས་ལ་ཕྱམ་གྱིས་ཞོག་དང་ཤེས། །སྟོང་པ་ཕྱང་ཆད་དག་ཀྱང་མ་ཡིན་པར། །རང་རིག་ཡེ་ཤེས་ཡེ་ནས་གསལ་བར་ངེས། །རང་བྱུང་རང་གསལ་ཉི་མའི་སྙིང་པོ་འདྲ། །འདྲའམ་མི་འདྲ་རང་གི་སེམས་ཉིད་ལ། །ཅེར་གྱིས་ལྟོས་ལ་ཕྱམ་གྱིས་ཞོག་དང་ཤེས། །རྣམ་རྟོག་འགྱུ་དྲན་ངོས་བཟུང་མེད་པར་ངེས། །འགྱུ་བ་ངེས་མེད་བར་སྣང་བསེར་བུ་འདྲ། །འདྲའམ་མི་འདྲ་རང་གི་སེམས་ཉིད་ལ། །ཅེར་གྱིས་ལྟོས་ལ་ཕྱམ་གྱིས་ཞོག་དང་ཤེས། །ཅིར་སྣང་ཐམས་ཅད་རང་སྣང་ཡིན་པར་ངེས། །གང་སྣང་ཐམས་ཅད་མེ་ལོང་གཟུགས་བརྙན་འདྲ། །འདྲའམ་མི་འདྲ་རང་གི་སེམས་ཉིད་ལ། །ཅེར་གྱི་ལྟོས་ལ་ཕྱམ་གྱིས་ཞོག་དང་ཤེས། །སེམས་ལས་མ་གཏོགས་གཞན་ན་ཆོས་མེད་པས། །ལྟ་བ་བལྟ་རྒྱུ་གཞན་ན་ཆོས་མེད་དོ། །སེམས་ལས་མ་གཏོགས་གཞན་ན་ཆོས་མེད་པས། །བསྒོམ་པ་བསྒོམ་རྒྱུ་གཞན་ན་ཆོས་མེད་དོ། །སེམས་ལས་མ་གཏོགས་གཞན་ན་ཆོས་མེད་པས། །སྤྱོད་པ་སྤྱོད་རྒྱུ་གཞན་ན་ཆོས་མེད་དོ། །སེམས་ལས་མ་གཏོགས་གཞན་ན་ཆོས་མེད་པས། །དམ་ཚིག་བསྲུང་རྒྱུ་གཞན་ན་ཆོས་མེད་དོ། །སེམས་ལས་མ་གཏོགས་གཞན་ན་ཆོས་མེད་པས། །འབྲས་བུ་བསྒྲུབ་རྒྱུ་གཞན་ན་ཆོས་མེད་དོ། །ཡང་ལྟོས་ཡང་ལྟོས་རང་གི་སེམས་ལ་ལྟོས། །ཕྱི་རོལ་ནམ་མཁའི་ཁམས་ལ་སེམས་ཐོངས་ལ། །རང་སེམས་ཉིད་ལ་འགྲོ་འོང་ཨེ་འདུག་ལྟོས། །བལྟས་ཚེ་འགྲོ་འོང་སེམས་ལ་མི་གདའ་ན། །ནང་གི་རང་གི་སེམས་ལ་ཚུར་བལྟས་ལ། །རྟོག་པ་འཕྲོ་བའི་འཕྲོ་མཁན་ཨེ་འདུག་ལྟོས། །རྟོག་པ་འཕྲོ་བའི་འཕྲོ་མཁན་མི་གདའ་ན། །སེམས་ལ་ཁ་དོག་དབྱིབས་སོགས་ཨེ་འདུག་ལྟོས། །ཁ་དོག་དབྱིབས་མེད་སྟོང་པར་ཐུག་པའི་ཚེ། །སྟོང་པ་ཉིད་ལ་མཐའ་དབུས་ཨེ་འདུག་ལྟོས། །མཐའ་དབུས་མེད་ཚེ་ཕྱི་ནང་ཨེ་འདུག་ལྟོས། །ཕྱི་དང་ནང་མེད་རིག་པ་མཁའ་ལྟར་ཡངས། །ཟང་ངེ་ཐལ་ལེར་རྒྱ་ཆད་ཕྱོགས་ལྷུང་བྲལ། །རང་རིག་ཁྱབ་གདལ་ཀློང་ཆེན་ཡངས་པའི་ངང༌། །འཁོར་འདས་ཆོས་རྣམས་བར་སྣང་འཇའ་ཚོན་བཞིན། །སྣ་ཚོགས་སྣང་ཡང་སེམས་ཀྱི་རོལ་པ་སྟེ། །རང་རིག་གཡོ་མེད་ངང་ལས་ཕར་ལྟོས་དང༌། །ཆོས་རྣམས་ཐམས་ཅད་སྒྱུ་མ་ཆུ་ཟླ་བཞིན། །སྣང་སྟོང་སོ་སོར་དབྱེ་བར་མི་ནུས་སོ། །རིག་པའི་ངང་ལ་འཁོར་འདས་གཉིས་སུ་མེད། །རང་རིག་གཡོ་མེད་ངང་ལས་ཕར་ལྟོས་དང༌། །འཁོར་འདས་ཆོས་རྣམས་མེ་ལོང་གཟུགས་བརྙན་བཞིན། །ཇི་ལྟར་སྣང་ཡང་གདོད་ནས་ཡོད་མ་མྱོང༌། །འཁོར་འདས་མིང་མེད་ཐམས་ཅད་ཆོས་སྐུ་ཡིན། །ཁམས་གསུམ་འཁོར་བར་འཁྱམས་པའི་འགྲོ་ཀུན་གྱིས། །ཡེ་ནས་འཁོར་འདས་ཆོས་ཀུན་མཉམ་ཉིད་དུ། །གནས་པའི་ཡེ་ཤེས་རང་ངོ་མ་རྟོགས་པར། །གཉིས་འཛིན་འཁྲུལ་པའི་དབང་གིས་སོ་སོར་བཟུང༌། །གཉིས་མེད་དོན་ལ་གཉིས་འཛིན་ཕྱིར་མ་གྲོལ། །ཀུན་གྱི་རང་སེམས་འཁོར་འདས་དབྱེར་མེད་ལ། །སྤང་བླང་འདོར་ལེན་བྱས་པས་འཁོར་བར་འཁྱམས། །རང་རིག་སྐུ་གསུམ་རྩོལ་མེད་ལྷུན་གྲུབ་ལས། །འདི་མིན་ཐག་རིང་གཞན་དུ་འགྲོ་ཐབས་ཀྱི། །ས་ལམ་བཙལ་ནས་བླུན་རྨོངས་འགྲོ་བ་ཀུན། །སངས་རྒྱས་ས་ལ་སླེབས་པའི་དུས་མ་བྱུང༌། །གང་སྣང་ཐམས་ཅད་རང་སྣང་ཡིན་པར་ངེས། །རང་རིག་གཡོ་མེད་ངང་ནས་ཕར་ལྟོས་དང༌། །སྣང་ཞིང་སྲིད་པ་ཐམས་ཅད་གཟུགས་བརྙན་འདྲ། །སྣང་སྟོང་གྲགས་སྟོང་རང་བཞིན་ཡེ་ནས་སྟོང༌། །དེ་ལྟར་ལྟ་མཁན་སེམས་ལ་ཚུར་ལྟོས་དང༌། །དྲན་རྟོག་རང་ཡལ་སྟོང་པ་ནམ་མཁའ་འདྲ། །སྤྲོས་མེད་སྤྲོས་བྲལ་སྨྲ་བསམ་བརྗོད་ལས་འདས། །གང་སྣང་ཐམས་ཅད་སེམས་ཀྱིས་ཆོ་འཕྲུལ་ཏེ། །ཆོ་འཕྲུལ་ཐམས་ཅད་གཞི་མེད་སྟོང་པ་ཡིན། །ཐམས་ཅད་རང་གི་སེམས་སུ་རྟོགས་གྱུར་ན། །མཐོང་སྣང་ཐམས་ཅད་སྟོང་པ་ཆོས་སྐུ་ཡིན། །སྣང་བས་མི་འཆིང་ཞེན་པས་འཆིང་བ་ཡིན། །ཞེན་ཆགས་འཁྲུལ་པ་ཆོད་ཅིག་སྙིང་གི་བུ།། ༈ །ཨེ་མ་ཧོ། སྐལ་བར་ལྡན་པའི་སེམས་ཀྱི་བུ་མཆོག་རྣམས། །ལྕག་གིས་མ་བརྒྱབ་རྟ་ལ་བང་མི་ལྡང༌། །མང་དུ་མ་བསྲུབས་འོ་མར་མར་མི་ཆགས། །ཞིབ་ཏུ་མ་བཤད་གཏན་ལ་མི་ཕེབས་པས། །ཚིག་ཀ་མང་པོའི་གླུ་དབྱངས་བླངས་པ་ལ། །སྣང་བ་མ་སུན་དགའ་བའི་སེམས་ཀྱི་ཉོན། །སྣང་བ་ཐམས་ཅད་སེམས་སུ་མ་ཤེས་ན། །སྟོང་ཉིད་དོན་དེ་ནམ་ཡང་མི་རྟོགས་པས། །སྣང་བ་འདི་དག་དང་པོ་གང་ལས་བྱུང༌། །བར་དུ་གང་གནས་ཐ་མ་གང་དུ་འགྲོ། །སྐལ་ལྡན་བུ་ཀུན་ལེགས་པར་རྟོག་དཔྱོད་ཐོངས། །བརྟགས་ཚེ་དཔེར་ན་ནམ་མཁའི་ན་བུན་དེ། །མཁའ་ལས་བྱུང་ཞིང་སླར་ཡང་མཁའ་ལ་འགྲོ། །དེ་བཞིན་སྣང་བ་སེམས་ཀྱི་ཆོ་འཕྲུལ་ཏེ། །རང་གི་སེམས་སུ་ཤར་ཞིང་སེམས་སུ་འགྲོ། །དཔེར་ན་མིག་གི་དབང་པོ་བསླད་པའི་མིས། །བར་སྣང་ཁམས་བལྟས་རབ་རིབ་སྣང་བ་དེ། །ནམ་མཁར་ཡོད་ཡོད་འདྲ་བར་སྣང་ན་ཡང༌། །མཁའ་ལ་མེད་དེ་མིག་གིས་ཆོ་འཕྲུལ་ཡིན། །དེ་བཞིན་དངོས་འཛིན་བག་ཆགས་ངན་པ་ཡིས། །སེམས་ཀྱི་དབང་པོ་བསླད་པའི་མཐུ་ཡིས་ནི། །ཀུན་རྫོབ་སྣང་གྲགས་ཆོས་རྣམས་ཐམས་ཅད་ཀུན། །བདེན་པར་ཡོད་ཡོད་འདྲ་བར་སྣང་ན་ཡང༌། །གདོད་ནས་དངོས་པོར་གྲུབ་པ་རྡུལ་ཙམ་ཡང༌། །མེད་དེ་རང་གི་སེམས་ཀྱི་ཆོ་འཕྲུལ་ཡིན། །ཆོ་འཕྲུལ་ཐམས་ཅད་གཞི་མེད་སྟོང་པ་ཡིན། །མེད་པ་གསལ་སྣང་སྒྱུ་མ་ཆུ་ཟླ་འདྲ། །སྣང་སྟོང་དབྱེར་མེད་དོན་ལ་མཉམ་པར་ཞོག །ད་ལྟ་རང་ཅག་གཉིད་ཀྱི་རྨི་ལམ་ན། །ཕ་ཡུལ་གནས་ཁང་ཉེ་འབྲེལ་ལ་སོགས་པ། །མངོན་སུམ་སྣང་ནས་བདེ་སྡུག་མྱོང་བའི་ཚེ། །རང་གི་ཉེ་དུ་འབྲེལ་པ་གཅིག་ཀྱང་མེད། །རང་ཉིད་མལ་ནས་ཅུང་ཟད་མ་གཡོས་ཀྱང༌། །ཉིན་པར་ཇི་བཞིན་ཉམས་སུ་མངོན་སུམ་མྱོང༌། །དེ་བཞིན་ཚེ་འདིའི་སྣང་བ་ཐམས་ཅད་ཀུན། །མདང་གི་རྨི་ལམ་ཉམས་སུ་མྱོང་བ་བཞིན། །རང་གི་སེམས་ཀྱིས་དེར་བརྟགས་དེར་བཟུང་ནས། །དེ་ལྟར་སྣང་སྟེ་སེམས་ཀྱིས་མྱོང་བ་ཡིན། །རྨི་ལམ་གཉིད་ཀྱི་སྐབས་སུའང་རང་བཞིན་མེད། །དེ་བཞིན་ཇི་ལྟར་སྣང་ཡང་སྟོང་པའོ།། ༈ །ཨེ་མ་ཧོ། སྐལ་བར་ལྡན་པའི་སེམས་ཀྱི་བུ་གཅིག་པོ། །སྣང་བ་ཐམས་ཅད་ངེས་པ་མ་ཡིན་ཏེ། །ལ་ལས་སྣང་བ་ལ་ལས་མུན་པའོ། །དེ་ཡང་སེམས་ཅན་འགའ་ཞིག་ས་གཞི་ལ། །ས་ལ་ས་ཡི་འདུ་ཤེས་སེམས་ཅན་ཡོད། །ས་ལ་མེ་ཡི་འདུ་ཤེས་སེམས་ཅན་ཡོད། །ས་ལ་ལོངས་སྤྱོད་འདུ་ཤེས་སེམས་ཅན་ཡོད། །ས་ལ་སྡུག་བསྔལ་འདུ་ཤེས་སེམས་ཅན་ཡོད། །ཆུ་ལ་ཆུ་ཡི་འདུ་ཤེས་སེམས་ཅན་ཡོད། །ཆུ་ལ་མེ་ཡི་འདུ་ཤེས་སེམས་ཅན་ཡོད། །ཆུ་ལ་བདུད་རྩིར་འདུ་ཤེས་སེམས་ཅན་ཡོད། །ཆུ་ལ་གནས་ཁང་འདུ་ཤེས་སེམས་ཅན་ཡོད། །ཆུ་ལ་ས་རུ་འདུ་ཤེས་སེམས་ཅན་ཡོད། །མེ་ལ་མེ་ཡི་འདུ་ཤེས་སེམས་ཅན་ཡོད། །མེ་ལ་ལོངས་སྤྱོད་འདུ་ཤེས་སེམས་ཅན་ཡོད། །མེ་ལ་གནས་སུ་འདུ་ཤེས་སེམས་ཅན་ཡོད། །མེ་ལ་ཟས་སུ་འདུ་ཤེས་སེམས་ཅན་ཡོད། །ནམ་མཁའ་ནམ་མཁར་འདུ་ཤེས་སེམས་ཅན་ཡོད། །ནམ་མཁའ་གནས་སུ་འདུ་ཤེས་སེམས་ཅན་ཡོད། །ནམ་མཁའ་ས་རུ་འདུ་ཤེས་སེམས་ཅན་ཡོད། །དེས་ན་སྣང་བ་ངེས་པ་མེད་པའི་ཕྱིར། །བག་ཆགས་དབང་གིས་གང་ལྟར་སྣང་བ་ཡིན། །དེ་ལྟར་འབྱུང་བ་བཞི་པོ་རང་རང་དུ། །འདུ་ཤེས་པ་ནི་མི་ཡི་སྣང་ངོ་ཡིན། །འགྲོ་བ་གཞན་གྱིས་ས་གཞི་འདི་ལ་ཡང༌། །དམྱལ་བའི་མེ་དང་ཞིང་པའི་ལོངས་སྤྱོད་དང༌། །རྒྱུད་ཀྱིས་ནོན་པས་སྡུག་བསྔལ་འདུ་ཤེས་པའོ། །དེ་བཞིན་མེ་ལ་མེ་ལྷའི་ལོངས་སྤྱོད་དང༌། །ཡི་དྭགས་མེ་ལུས་ཅན་གྱི་གནས་ཁང་དང༌། །མེ་ཡི་སྲིན་བུས་ཟས་སུ་འདུ་ཤེས་པའོ། །དེ་བཞིན་ཆུ་ལ་དམྱལ་བའི་འགྲོ་བས་མེ། །ཡི་དྭགས་སེམས་ཅན་རྣམས་ལ་རྣག་ཁྲག་དང༌། །ཧསྟི་གླང་པོས་ས་དང་ལྷས་བདུད་རྩི། །གཞན་འཕྲུལ་དབང་བྱེད་ལྷ་ལ་རིན་ཆེན་དང༌། །མེ་ཏོག་ཆར་དང་ཀླུ་ཡི་གནས་ཁང་ངོ ། །ནམ་མཁའ་ལ་ཡང་དེ་ལྟར་བྱས་ནས་གནས། །ལྷ་རྣམས་ཀུན་གྱིས་ས་ཡི་འདུ་ཤེས་སོ། །དེས་ན་ཐམས་ཅད་རང་གིས་གང་ལྟར་དུ། །བཏགས་པ་དེ་ལྟར་བཞིན་དུ་སྣང་བའོ། །དེ་ཡང་ལྷ་ཡི་བུ་ཡི་སངས་རྒྱས་ལ། །རི་རབ་ཉི་ཟླ་ལ་སོགས་སུ་ཡིས་བྱས། །ཞུས་ཚེ་སངས་རྒྱས་ཉིད་ཀྱི་ཞལ་ནས་ཀྱང༌། །འདི་ལ་བྱེད་མཁན་གཞན་ནི་སུ་ཡང་མེད། །རང་གི་རྟོག་པའི་བག་ཆགས་ཨ་འཐད་ཀྱིས། །དེར་བཏགས་དེར་བཟུང་དེ་ལྟར་སྣང་བ་ཡིན། །ཐམས་ཅད་རང་གི་སེམས་ཀྱིས་བྱས་པར་གསུངས། །ལྷ་ཡི་བུ་ཡིས་སངས་རྒྱས་ཡང་ཞུས་ཏེ། །རང་གི་རྟོག་པ་ཇི་ལྟར་ཨ་འཐས་ཀྱང༌། །རི་རབ་ཉི་མ་ཟླ་བ་ལ་སོགས་པའི། །སྲ་ཞིང་བརྟན་པ་འདི་འདྲ་ག་ན་འོངས། །ཞུས་ཚེ་སངས་རྒྱས་ཉིད་ཀྱི་ཞལ་ནས་ཀྱང༌། །ཝཱ་ར་ཎཱ་སཱིར་རྒན་མོས་རང་ལུས་ནི། །སྟག་ཏུ་བསྒོམས་པས་གྲོང་ཁྱེར་དེ་ཡིས་ཀྱང༌། །སྟག་ཏུ་མཐོང་ནས་གྲོང་ཁྱེར་སྟོངས་པས་ན། །ཡུན་ནི་ཐུང་ངུས་དེ་ལྟར་སྣང་ནུས་ན། །སྐྱེ་བ་ཐོག་མ་མེད་ནས་བག་ཆགས་སེམས། །གོམས་ན་འདི་འདྲ་ལོས་སྣང་ཐུབ་པས་གསུངས། །དེས་ན་ཐམས་ཅད་སེམས་ཀྱིས་བྱས་པའོ། །དེ་ཡང་ཕྱི་རོལ་མུ་སྟེགས་ཁ་ཅིག་གིས། །འཇིག་རྟེན་འདུ་འཛིའི་གཡེང་བ་འགོག་པའི་ཕྱིར། །དབེན་གནས་བསྒོམས་པས་དབེན་གནས་མངོན་སུམ་དུ། །གྲུབ་ནས་གཞན་གྱི་མིས་ཀྱང་མཐོང་བ་བྱུང༌། །གཅིག་གིས་ནམ་མཁའ་བྲག་ཏུ་བསྒོམས་ནས་ཀྱང༌། །བྲག་ཏུ་གྱུར་ནས་ཕུང་པོ་ཐོགས་པ་སྐད། །དེས་ན་ཐམས་ཅད་སེམས་ཀྱི་རྟོག་པ་ཡིས། །བྱས་པ་ཡིན་པས་སེམས་ཀྱི་རང་སྣང་སྟེ། །རང་སྣང་ཐམས་ཅད་དོན་ལ་སྟོང་པའོ། །དེ་ཡང་དམྱལ་བ་ཉི་ཚེའི་སེམས་ཅན་གྱིས། །སྒོ་དང་ཀ་བ་ཐབ་དང་ཐག་པ་སོགས། །གཟུགས་སུ་འདུ་ཤེས་སྡུག་བསྔལ་མྱོང་བའོ། །དེས་ན་སེམས་ཀྱི་རྟོག་པས་གང་ལྟར་དུ། །བཏགས་པ་དེ་ལྟར་བཞིན་དུ་སྣང་བའོ། །འགྲོ་དྲུག་སེམས་ཅན་བདེ་སྡུག་ཐམས་ཅད་ནི། །རང་གི་སེམས་ཉིད་གཅིག་པུས་བྱས་པའི་ཕྱིར། །ཐམས་ཅད་རང་གི་སེམས་ཀྱི་ཆོ་འཕྲུལ་གྱིས། །མེད་སྣང་སྟོང་པ་ཉིད་ཀྱི་རང་གཟུགས་སུ། །བློ་ཐག་རྦད་ཀྱིས་ཆོད་ལ་ཕྱམ་གྱིས་ཞོག །དེ་ཡང་ཐུབ་པ་གངས་ཆེན་མཚོ་ཡི་ནི། །ཕྱག་གི་པདྨའི་རྡུལ་གཅིག་སྟེང་ཉིད་ན། །སྟོང་གསུམ་མི་མཇེད་འཇིག་རྟེན་ཡོད་པར་གསུངས། །ཐོད་རྒལ་རིག་པ་ཚད་ལ་ཕེབས་པའི་ཚེ། །རང་ལུས་བ་སྦུའི་ཁུང་བུ་རེ་རེ་ན། །སངས་རྒྱས་ཞིང་ཁམས་ཚད་མེད་མཐོང་བ་དང༌། །འགྲོ་དྲུག་སེམས་ཅན་གནས་ཀྱང་ཚད་མེད་མཐོང༌། །དེ་ལ་འགྲོ་འདུལ་སྤྲུལ་པ་བཀྱེ་ནས་ཀྱང༌། །རྨི་ལམ་ཇི་བཞིན་འགྲོ་དོན་བྱེད་པར་གསུངས། །དེས་ན་འཁོར་འདས་ཆོས་རྣམས་རང་སྣང་ཡིན། །རང་སྣང་ཐམས་ཅད་གཞི་མེད་སྟོང་པ་ཡིན། །སྟོང་གསལ་འཛིན་མེད་ངང་ལ་བློ་གདེང་འཆོས། །གཞན་ཡང་རྡུལ་གཅིག་སྟེང་ན་རྡུལ་སྙེད་ཀྱི། །སངས་རྒྱས་ཞིང་ཁམས་དཔག་ཏུ་མེད་པ་དང༌། །འགྲོ་དྲུག་གནས་ཀྱང་གྲངས་མེད་ཡོད་པར་གསུངས། །དེ་རྣམས་ཐམས་ཅད་འདྲེས་མེད་རྙོག་པ་མེད། །གནོད་པར་གྱུར་པ་མེད་པ་རྒྱལ་བས་གསུངས། །གཞན་ཡང་སྲིན་འབུ་རེ་རེའི་ཁོག་ན་ཡང༌། །སྲིན་འབུའི་གྲོང་ཁྱེར་དཔག་མེད་ཡོད་པར་གསུངས། །ནམ་མཁའི་ཁམས་ན་གྲོང་ཁྱེར་མང་པོ་ཡིས། །མགོ་བོ་ཐུར་དུ་བསྟན་ནས་ཆགས་པ་དང༌། །དེ་བཞིན་འཕྲེད་དང་གྱེན་དུ་ཆགས་པ་ཡིས། །གྲོང་ཁྱེར་དཔག་ཏུ་མེད་པར་ཡོད་པར་གསུངས། །འདི་འདྲ་འདི་དག་སུ་ཡིས་བྱས་སྙམ་ན། །ཐམས་ཅད་སེམས་ཀྱིས་བྱས་པར་རྒྱལ་བས་གསུངས། །སེམས་ཀྱི་རང་བཞིན་གདོད་ནས་ནམ་མཁའ་འདྲ། །ཆོས་རྣམས་ཐམས་ཅད་དེ་བཞིན་ཤེས་པར་གྱིས། །ཀུན་རྫོབ་སྣང་གྲགས་ཆོས་རྣམས་ཐམས་ཅད་ཀུན། །རང་གི་སེམས་ཉིད་གཅིག་པུའི་རང་སྣང་སྟེ། །འཆི་ཚེ་རང་གི་སེམས་རྒྱུད་འགྱུར་བས་ན། །ཕྱི་རོལ་འགྱུར་བ་མེད་ཀྱང་རང་སྣང་འགྱུར། །དེས་ན་ཐམས་ཅད་སེམས་ཀྱི་རང་སྣང་སྟེ། །རང་སྣང་ཐམས་ཅད་གཞི་མེད་སྟོང་པ་ཡིན། །མེད་པ་གསལ་སྣང་གཟུགས་བརྙན་ཆུ་ཟླ་འདྲ། །གསལ་སྟོང་གཉིས་མེད་རིག་པའི་ངང་ཉམས་སྐྱོངས། །མཐོང་སྣང་ཐམས་ཅད་སེམས་ཀྱི་རང་སྣང་ཡིན། །སྣོད་ཀྱི་འཇིག་རྟེན་བེམ་པོར་སྣང་བའང་སེམས། །བཅུད་ཀྱི་སེམས་ཅན་རིགས་དྲུག་སྣང་བའང་སེམས། །མཐོ་རིས་ལྷ་མིའི་བདེ་བ་སྣང་བའང་སེམས། །ངན་སོང་གསུམ་གྱི་སྡུག་བསྔལ་སྣང་བའང་སེམས། །མ་རིག་ཉོན་མོངས་དུག་ལྔར་སྣང་བའང་སེམས། །རང་བྱུང་ཡེ་ཤེས་རིག་པ་སྣང་བའང་སེམས། །ངན་རྟོག་འཁོར་བའི་བག་ཆགས་སྣང་བའང་སེམས། །བཟང་རྟོག་སངས་རྒྱས་ཞིང་ཁམས་སྣང་བའང་སེམས། །བདུད་དང་འདྲེ་ཡིས་བར་ཆད་སྣང་བའང་སེམས། །ལྷ་དང་དངོས་གྲུབ་ལེགས་པར་སྣང་བའང་སེམས། །རྣམ་པར་རྟོག་པ་སྣ་ཚོགས་སྣང་བའང་སེམས། །མི་རྟོག་རྩེ་གཅིག་བསྒོམ་པར་སྣང་བའང་སེམས། །དངོས་པོ་མཚན་མ་ཁ་དོག་སྣང་བའང་སེམས། །མཚན་མ་མེད་ཅིང་སྤྲོས་པ་མེད་པའང་སེམས། །གཅིག་དང་དུ་མ་གཉིས་མེད་སྣང་བའང་སེམས། །ཡོད་མེད་གང་ཡང་མ་གྲུབ་སྣང་བའང་སེམས། །སེམས་ལས་མ་གཏོགས་སྣང་བ་གང་ཡང་མེད། །སེམས་ནི་དཔེར་ན་རི་མོ་མཁན་དང་འདྲ། །རང་གི་ལུས་ཀྱང་སེམས་ཀྱིས་བྱས་པ་སྟེ། །སྟོང་གསུམ་འཇིག་རྟེན་ཁམས་ནི་ཇི་སྙེད་པ། །དེ་དག་ཐམས་ཅད་སེམས་ཀྱིས་བྲིས་པ་སྟེ། །རང་གི་རྟོག་པའི་བྲིས་པའི་རི་མོ་ཡིས། །བྱིས་པའི་བློ་ཅན་འགྲོ་ཀུན་བསླུས་པ་ཡིན། །དེས་ན་ཐམས་ཅད་སེམས་ཀྱི་ཆོ་འཕྲུལ་དུ། །ཐག་ཆོད་ངེས་ཤེས་བསྐྱེད་པ་གལ་ཆེའོ། །འདི་ནི་རྣམ་རྟོག་སེམས་སུ་ངོ་སྤྲོད་དོ།། ༈ །ཨེ་མ་ཧོ། ད་ཡང་སེམས་ཀྱི་བུ་མཆོག་ཐམས་ཅད་ཉོན། །དེ་ལྟར་བྱེད་མཁན་རང་གི་སེམས་ཉིད་ལ། །ངོ་བོ་ངོས་བཟུང་དབྱིབས་དང་ཁ་དོག་སོགས། །སངས་རྒྱས་ཀྱིས་ཀྱང་བསྟན་དུ་མེད་པ་སྟེ། །ཡེ་ནས་སྟོང་པ་འཛིན་མེད་ནམ་མཁའ་འདྲ། །སེམས་ཉིད་སྟོང་པ་གཞི་མེད་ཡིན་པར་ངེས། །སེམས་ཉིད་མཚོན་དོན་ནམ་མཁའ་དཔེར་བཞག་ཀྱང༌། །རེ་ཞིག་སྟོང་ཕྱོགས་ཙམ་གྱི་མཚོན་དཔེ་སྟེ། །སེམས་ཉིད་རིག་བཅས་སྟོང་པ་ཅིར་ཡང་འཆར། །ནམ་མཁའ་རིག་མེད་སྟོང་ཆད་ཧད་པོ་སྟེ། །དེའི་ཕྱིར་སེམས་དོན་ནམ་མཁའི་མཚོན་དུ་མེད། །འདི་ནི་སེམས་ཉིད་སྟོང་པར་ངོ་སྤྲོད་དོ། །སེམས་ཉིད་གསལ་སྟོང་དེ་ཡི་རང་རྩལ་ལས། །སྣང་བ་སྣ་ཚོགས་གང་ཡང་འཆར་བ་ཡིན། །ཤར་ཡང་མེ་ལོང་ནང་གི་གཟུགས་བརྙན་བཞིན། །གཉིས་སུ་མེད་དེ་སྟོང་པའི་ངང་དུ་གཅིག །འདི་ནི་སྟོང་པ་སྣང་བར་ངོ་སྤྲོད་དོ། །ཡེ་ནས་སྣང་སྟོང་གཉིས་སུ་མེད་པ་སྟེ། །རང་སེམས་སྟོང་པས་སྣང་བ་མི་འགག་ཅིང༌། །སྟོང་པའི་ངང་ལས་སྣང་བ་འཛིན་མེད་བཀྲ། །སྣང་བ་རྣམས་ཀྱིས་སྟོང་པ་མི་འགག་ཅིང༌། །སྣང་ཡང་རང་བཞིན་ཡེ་ནས་སྟོང་པའོ། །ནམ་མཁའི་འཇའ་ཚོན་ཆུ་ནང་ཟླ་གཟུགས་ལྟར། །སྣང་སྟོང་གཉིས་མེད་རྟོགས་པའི་རྣལ་འབྱོར་ལ། །འཁོར་འདས་ཆོས་རྣམས་སྒྱུ་མའི་ལྟད་མོ་ཡིན། །སྣང་སྟོང་གཉིས་མེད་ལྟད་མོར་བལྟས་པའི་ཚེ། །བློ་སེམས་འགྱུར་བ་མེད་པའི་རྣལ་འབྱོར་བདེ། །དེ་ལྟར་ཡིན་མིན་སྐལ་ལྡན་བུ་རྣམས་ཀུན། །རང་སེམས་སྟོང་པ་ཉིད་དང་སྣང་བ་གཉིས། །སོ་སོར་དབྱེ་རྒྱུ་ཨེ་ཡོད་ལྟོས་དང་ཤེས། །ཡེ་ནས་སྣང་སྟོང་གཉིས་སུ་མེད་པའོ། །འདི་ནི་སྣང་སྟོང་གཉིས་མེད་ངོ་སྤྲོད་དོ། །དེ་ལྟར་སྣང་སྟོང་གཉིས་མེད་རང་བྱུང་གི །རིག་པ་རང་གསལ་ས་ལེ་ཧྲིག་གེ་བ། །སྐུ་གསུམ་ལྷུན་གྱིས་གྲུབ་པའི་དགོངས་པ་སྟེ། །ཐུན་མཚམས་མེད་པར་ཁོར་ཡུག་ཉམས་ལེན་ལ། །ཉིན་མཚན་མེད་པར་སྐྱོངས་ཤིག་སེམས་ཀྱི་བུ། །འདི་ནི་གཉིས་མེད་རང་གྲོལ་ངོ་སྤྲོད་དོ།། ༈ །ཨེ་མ་ཧོ། ད་ཡང་བྱ་བཏང་བདག་གི་གླུ་ལ་ཉོན། །གཞི་ཡི་རིག་པ་སྐུ་གསུམ་ཚང་ཚུལ་དང༌། །གཞི་སྣང་དུས་ཀྱི་སྐུ་གསུམ་ཚང་ཚུལ་གྱི། །རྣམ་དབྱེ་འདི་གཉིས་ལེགས་པར་ཤེས་བྱས་ནས། །འཁོར་འདས་སྐུ་གསུམ་ཞིང་དུ་རྟོགས་པར་བྱ། །གཞི་ཡི་རིག་པར་སྐུ་གསུམ་ཚང་ཚུལ་ནི། །སྔོན་དུའང་བཤད་ཀྱང་ད་དུང་འདིར་ཡང་འཆད། །རང་རིག་གཞི་ནི་ཤེལ་གྱི་གོང་བུ་འདྲ། །དེ་ཡིད་སྟོང་པ་ཆོས་སྐུའི་རང་བཞིན་དང༌། །གསལ་བའི་རང་གདངས་ལོངས་སྤྱོད་རྫོགས་པ་དང༌། །འཆར་གཞི་མ་འགགས་སྒོ་ནི་སྤྲུལ་པའི་སྐུ། །གཞི་ཡི་རིག་པར་སྐུ་གསུམ་ཚང་ཚུལ་ཡིན། །འདི་ལ་ནམ་ཡང་འདུ་བྲལ་མེད་པའོ། །དཔེར་ན་ཤེལ་ལས་འོད་ལྔ་ཤར་བ་བཞིན། །དེ་ལས་ཤར་བ་གཞི་སྣང་དུས་ན་ཡང༌། །དག་པ་རྒྱལ་བའི་ཞིང་ཁམས་སྣང་བ་དང༌། །མ་དག་སྣོད་བཅུད་སྣང་བ་གང་སྣང་ཡང༌། །ཐམས་ཅད་ངོ་བོ་སྟོང་པ་ཀྱི་སྐུ། །རང་བཞིན་སྣང་བ་ལོངས་སྤྱོད་རྫོགས་པའི་སྐུ། །སྣ་ཚོགས་མ་འགགས་ཤར་བ་སྤྲུལ་པའི་སྐུ། །གཞི་སྣང་དུས་ཀྱི་སྐུ་གསུམ་ཚང་ཚུལ་ལོ། །གཞན་དུ་འདི་ཡི་རྣམ་དབྱེ་ཕྱེས་པ་ཉུང༌། །གནད་འདི་ལེགས་པར་རྟོགས་དགོས་པ་ཞིག་ཡིན། །ངས་ཀྱང་ཀུན་མཁྱེན་ལེགས་བཤད་དྲིན་ལས་ཤེས། །དེ་ལྟར་ཤེས་ན་སྣང་སྲིད་ཐམས་ཅད་ཀྱང༌། །སྐུ་གསུམ་ལྷུན་གྲུབ་དཀྱིལ་འཁོར་ཡེ་ནས་ཡིན། །སྐུ་གསུམ་ཞིང་ཁམས་གཞན་ནས་བཙལ་དུ་མེད། །འགྲོ་དྲུག་སེམས་ཅན་རྣམས་ཀྱང་སྐུ་གསུམ་དུ། །གནས་པ་ཡིན་ཏེ་རང་ངོ་ཤེས་ནུས་ན། །འགྲོ་བ་རྣམས་ཀྱིས་བསྒོམ་པ་རྡུལ་ཙམ་ཡང༌། །བྱ་མི་དགོས་པར་ཐམས་ཅད་སངས་རྒྱའོ། །དེ་ཡང་དོན་ལ་གཞི་ཡི་སྐུ་གསུམ་ཡང༌། །ཆོས་སྐུ་ཡིན་པས་སོ་སོར་མ་འཛིན་ཅིག །གཞི་སྣང་དུས་ཀྱི་སྐུ་གསུམ་དེ་ཉིད་ཀྱང༌། །གཟུགས་སྐུ་ཡིན་པས་སོ་སོར་མ་འཛིན་ཅིག །ཆོས་གཟུགས་གཉིས་ཀྱང་དོན་ལ་སོ་སོར་མིན། །སྟོང་པ་ཆོས་སྐུའི་ངང་དུ་རོ་གཅིག་གོ །མཐར་ཐུག་གཞི་སྣང་གཞི་ལ་རང་ཐིམ་ནས། །གཞི་ཡི་ཆོས་སྐུའི་དགོངས་པ་མངོན་གྱུར་ཚེ། །དོན་གྱི་འབྲས་བུ་མངོན་དུ་གྱུར་པ་ཡིན། །དེ་ནས་ཆོས་སྐུའི་མཁའ་ལས་མ་གཡོས་བཞིན། །གཟུགས་སྐུ་རྣམ་གཉིས་འཇའ་ཚོན་ཇི་བཞིན་དུ། །གཏན་ནས་འགྲོ་དོན་རྒྱུན་མི་འཆད་པའོ།། ༈ །ཨེ་མ་ཧོ། ད་ཡང་བྱ་བཏང་བདག་གི་གླུ་ལ་ཉོན། །ཁྱོད་རང་རྣམས་ལ་སྔོན་ལ་གནོད་པ་བསྐྱལ། །སུན་ནི་དབྱུང་དང་བརྡུང་བཙོག་བྱས་པ་དང༌། །ངོ་ཚ་གཏད་དང་སེམས་ལ་གནོད་པའི་ལས། །ཇི་ལྟར་གཞན་གྱིས་བྱས་པའི་ཚུལ་རྣམས་ཀུན། །རང་གི་ཡིད་ལ་ཚུལ་བཞིན་བསམ་བྱས་ནས། །ཞེ་སྡང་སྐྱེར་ཆུག་སྐྱེས་ཚེ་ངོ་བོ་ལ། །ཅེར་གྱིས་ལྟོས་ལ་ཞེ་སྡང་མཁན་པོ་དེ། །དང་པོ་གང་ནས་བྱུང་དང་ད་ལྟའི་དུས། །གང་དུ་གནས་དང་ཐ་མ་གང་དུ་འགྲོ། །དབྱིབས་དང་ཁ་དོག་ལ་སོགས་ཨེ་འདུག་ལྟོས། །ལྟས་ཚེ་ཡེ་ནས་སྟོང་པ་འཛིན་མེད་ཡིན། །ཞེ་སྡང་མ་སྤངས་མེ་ལོང་ཡེ་ཤེས་སོ། །ཁྱོད་རྣམས་སྙིང་ལ་སྡུག་པའི་བུད་མེད་དང༌། །ཤ་སོགས་རང་ཉིད་ཟ་མ་གང་འདོད་དང༌། །གོས་སོགས་རང་གི་གོན་པ་གང་འདོད་དང༌། །རྟ་སོགས་རང་གི་ཕྱུགས་རྣམས་གང་འདོད་རྣམས། །ཚུལ་བཞིན་རང་གི་ཡིད་ལ་བསམ་བྱས་ནས། །འདོད་ཆགས་སྐྱེར་ཆུག་སྐྱེས་ཚེ་ངོ་བོ་ལ། །ཅེར་གྱིས་ལྟོས་ལ་འདོད་ཆགས་མཁན་པོ་དེ། །དང་པོ་གང་ནས་བྱུང་དང་ད་ལྟའི་དུས། །གང་དུ་གནས་དང་ཐ་མ་གང་དུ་འགྲོ། །དབྱིབས་དང་ཁ་དོག་ལ་སོགས་ཨེ་འདུག་ལྟོས། །བལྟས་ཚེ་ཡེ་ནས་སྟོང་པ་འཛིན་མེད་ཡིན། །འདོད་ཆགས་མ་སྤངས་སོར་རྟོག་ཡེ་ཤེས་སོ། །ཁྱོད་རྣམས་གཉིད་དང་བྱིང་རྨུགས་ལ་སོགས་པའི། །གཏི་མུག་སྐྱེར་ཆུག་སྐྱེས་ཚེ་ངོ་བོ་ལ། །ཅེར་གྱིས་ལྟོས་ལ་གཏི་མུག་མཁན་པོ་དེ། །དང་པོ་གང་ནས་བྱུང་དང་ད་ལྟའི་དུས། །གང་དུ་གནས་དང་ཐ་མ་གང་དུ་འགྲོ། །དབྱིབས་དང་ཁ་དོག་ལ་སོགས་ཨེ་འདུག་ལྟོས། །བལྟས་ཚེ་ཡེ་ནས་སྟོང་པ་འཛིན་མེད་ཡིན། །གཏི་མུག་མ་སྤངས་ཆོས་དབྱིངས་ཡེ་ཤེས་སོ། །ཁྱོད་རྣམས་རང་གི་རིགས་རུས་སྟོབས་འབྱོར་དང༌། །གཟུགས་བྱད་ལེགས་དང་ངག་གི་དབྱངས་སྙན་དང༌། །ཐོས་བསམ་སྒོམ་གསུམ་ཡི་གེ་འདྲི་ཀློག་དང༌། །རིག་གནས་མཁས་དང་གྲོང་ཆོག་གདུལ་བྱ་སོགས། །རང་ལ་ཡོད་ཚད་ཡོན་ཏན་བསམ་བྱས་ནས། །གཞན་ལས་ཅུང་ཟད་ང་བཟང་སྙམ་པ་ཡི། །ང་རྒྱལ་སྐྱེར་ཆུག་སྐྱེས་ཚེ་ངོ་བོ་ལ། །ཅེར་གྱིས་ལྟོས་ལ་ང་རྒྱལ་མཁན་པོ་དེ། །དང་པོ་གང་ནས་བྱུང་དང་ད་ལྟའི་དུས། །གང་དུ་གནས་དང་ཐ་མ་གང་དུ་འགྲོ། །དབྱིབས་དང་ཁ་དོག་ལ་སོགས་ཨེ་འདུག་ལྟོས། །བལྟས་ཚེ་ཡེ་ནས་སྟོང་པ་འཛིན་མེད་ཡིན། །ང་རྒྱལ་མ་སྤངས་མཉམ་ཉིད་ཡེ་ཤེས་སོ། །རང་ལས་ཆེ་བའི་གཞན་གྱི་སྟོབས་འབྱོར་དང༌། །ཡོན་ཏན་མཁན་དང་གདུལ་བྱ་མང་བ་དང༌། །རིག་གནས་མཁས་དང་འདོན་བཟང་སྐད་བཟང་དང༌། །ཆོས་ཀྱི་གོ་བ་འཇིག་རྟེན་གཏམ་ལ་སོགས། །གཞན་གྱི་ཡོན་ཏན་ཐམས་ཅད་བསམ་བྱས་ནས། །རང་ལས་མཐོ་བར་དོགས་པའི་ཕྲག་དོག་སེམས། །སྐྱེར་ཆུག་སྐྱེས་ཚེ་ཕྲག་དོག་ངོ་བོ་ལ། །ཅེར་གྱིས་ལྟོས་ལ་ཕྲག་དོག་མཁན་པོ་སྟེ། །དང་པོ་གང་ནས་བྱུང་དང་ད་ལྟའི་དུས། །གང་དུ་གནས་དང་ཐ་མ་གང་དུ་འགྲོ། །དབྱིབས་དང་ཁ་དོག་ལ་སོགས་ཨེ་འདུག་ལྟོས། །བལྟས་ཚེ་ཡེ་ནས་སྟོང་པ་འཛིན་མེད་ཡིན། །ཕྲག་དོག་མ་སྤངས་བྱ་གྲུབ་ཡེ་ཤེས་སོ། །དེ་ལྟར་རྟོགས་ན་ཉོན་མོངས་ཡེ་ཤེས་ཡིན། །ཉོན་མོངས་རྟོག་པ་སྤངས་པའི་ཕ་རོལ་ནས། །སྟོང་ཉིད་ཡེ་ཤེས་འཚོལ་བ་དགོད་རེ་བྲོ། །བཙལ་བས་མ་རྙེད་ཚེ་ན་སྙིང་རེ་རྗེ། །འདི་ལྟར་དུག་ལྔ་སྟོང་པར་ཤེས་ནས་ཀྱང༌། །ཕྱིན་ཆད་དུག་ལྔའི་རྟོག་པ་གང་ཤར་ཡང༌། །ངོ་སྤྲོད་འདི་བཞིན་སྐྱེ་ས་གནས་ས་དང༌། །འགྲོ་ས་དབྱིབས་དང་ཁ་དོག་དཔྱད་མི་དགོས། །སྔོན་དུ་དུག་ལྡ་སྟོང་པར་ཤེས་པའི་ཕྱིར། །ཤར་མ་ཐག་ཏུ་རྗེས་སུ་མི་འབྲང་བར། །སེམས་ཉིད་ངང་དུ་རང་སར་གློད་ལ་ཞོག །རང་ཡལ་ཉིད་དུ་འགྲོ་བར་ཐེ་ཚོམ་མེད། །འདི་ནི་ངོ་སྤྲོད་རྩལ་སྦྱོང་གཉིས་ཀ་ཡིན། །འདི་ལྟར་སྔོན་ལ་རྩལ་སྦྱོང་བྱས་གྱུར་ན། །ཕྱིན་ཆད་ཉོན་མོངས་དུག་ལྔ་ནམ་ཤར་ཚེ། །ཉོན་མོངས་རང་མཚང་སྔོན་ལ་ཤེས་སྟབས་ཀྱིས། །སྟོང་ཉིད་ཡེ་ཤེས་གཉིས་ཀ་མཉམ་ཤར་ནས། །ཤར་གྲོལ་དུས་མཉམ་ཤར་གྲོལ་དུས་མཉམ་མོ། །བླ་མ་གོང་མའི་རྣམ་ཐར་གསུང་རྒྱུན་དུ། །ཉོན་མོངས་རྟོག་པ་མང་ན་ཆོས་སྐུ་མང༌། །གསུངས་པ་ཇི་བཞིན་ཡིན་པས་ཤེས་པར་གྱིས། །ལས་ནི་དང་པོ་པ་ལ་ཉོན་མོངས་སེམས། །ཤུག་དྲག་ཤར་ཚེ་དཔྱད་འཇོག་བྱས་ན་བཟང༌། །འདི་ནི་ཞལ་ཤེས་ཡིན་པས་ཐུགས་ལ་ཞོག །འདི་ནི་དུག་ལྔ་རང་གྲོལ་ངོ་སྤྲོད་དོ།། ༈ །ཨེ་མ་ཧོ། ད་ཡང་སྙིང་དང་འདྲ་བའི་བུ་རྣམས་ཉོན། །གོས་ལ་སོགས་པའི་འཇམ་པོ་ལུས་ལ་དྲིལ། །འཇམ་མོ་སྙམ་པའི་རང་གི་སེམས་ལ་ལྟོས། །རེ་བ་ལ་སོགས་རྩུབ་མོ་ལུས་ལ་དྲིལ། །རྩུབ་བོ་སྙམ་པའི་རང་གི་སེམས་ལ་ལྟོས། །བལྟས་ཚེ་གཉིས་ཀ་སྟོང་པར་རོ་མཉམ་མོ། །གསེར་སྐུ་ལ་སོགས་མཛེས་པའི་གཟུགས་ལ་ལྟོས། །མཛེས་སོ་སྙམ་པའི་རང་གི་སེམས་ལ་ལྟོས། །སྦལ་པ་ལ་སོགས་མི་མཛེས་གཟུགས་ལ་ལྟོས། །མི་མཛེས་སྙམ་པའི་རང་གི་སེམས་ལ་ལྟོས། །བལྟས་ཚེ་གཉིས་ཀ་སྟོང་པར་རོ་མཉམ་མོ། །བུ་རམ་ལ་སོགས་ཞིམ་པོ་ཁ་རུ་ཟོ། །མངར་རོ་སྙམ་པའི་རང་གི་སེམས་ལ་ལྟོས། །བཅའ་ལྒ་ལ་སོགས་ཁ་རུ་མྱངས་ནས་ཀྱང༌། །ཁ་ཁ་སྙམ་པའི་རང་གི་སེམས་ལ་ལྟོས། །བལྟས་ཚེ་གཉིས་ཀ་སྟོང་པར་རོ་མཉམ་མོ། །ཙན་དན་སྤོས་སོགས་དྲི་ནི་ཞིམ་པོར་བསྣོམས། །ཞིམ་མོ་སྙམ་པའི་རང་གི་སེམས་ལ་ལྟོས། །ཤིང་ཀུན་སྒོག་པ་ལ་སོགས་དྲི་ངན་སྣོམས། །མི་ཞིམ་སྙམ་པའི་རང་གི་སེམས་ལ་ལྟོས། །བལྟས་ཚེ་གཉིས་ཀ་སྟོང་པར་རོ་མཉམ་མོ། །དྲིལ་བུ་པི་ཝང་གླིང་བུའི་སྒྲ་ལ་ཉོན། །སྙན་ནོ་སྙམ་པའི་རང་གི་སེམས་ལ་ལྟོས། །རྡོ་དང་ཐལ་མོ་རྡོབས་ལ་སྒྲ་ལ་ཉོན། །མི་སྙན་སྙམ་པའི་རང་གི་སེམས་ལ་ལྟོས། །བལྟས་ཚེ་གཉིས་ཀ་སྟོང་པར་རོ་མཉམ་མོ། །ཁྱོད་རྣམས་གླིང་བཞིའི་ཁམས་ལ་དབང་བསྒྱུར་བའི། །འཁོར་ལོས་བསྒྱུར་རྒྱལ་ཞིག་ཏུ་སྐྱེས་ནས་ཀྱང༌། །བཙུན་མོ་བློན་པོ་མང་པོའི་འཁོར་གྱི་བསྐོར། །རིན་ཆེན་སྣ་ལྔ་ལས་གྲུབ་ཁང་པ་ན། །རོ་བརྒྱ་ལྡན་པའི་ཁ་ཟས་ཟ་བར་བསྒོམ། །དེ་འདྲའི་སྣང་བ་སེམས་ལ་ཤར་བའི་ཚེ། །བདེའོ་སྙམ་པའི་རང་གི་སེམས་ལ་ལྟོས། །ཁྱོད་རྣམས་དབུལ་པོ་འཁོར་གཡོག་གཅིག་ཀྱང་མེད། །གྱང་ར་ཞིག་པོ་ཞིག་ཏུ་མལ་བཅས་ནས། །སྟེང་ནས་ཆར་བབས་འོག་ནས་སས་བརླན་ཞིང༌། །ལུས་ལ་མཛེ་སོགས་ནད་སྣ་མང་པོས་བཏབ། །རྐང་ལག་ཆད་ནས་སྡུག་བསྔལ་དུ་མ་ཡིས། །མནར་ནས་སྡུག་བསྔལ་མྱོང་བ་ཅིག་ཏུ་བསྒོམ། །དེ་འདྲའི་སྣང་བ་ཡིད་ལ་ཤར་བའི་ཚེ། །སྡུག་གོ་སྙམ་པའི་རང་གི་སེམས་ལ་ལྟོས། །བལྟས་ཚེ་བདེ་སྡུག་སྟོང་པར་རོ་མཉམ་མོ། །འདི་ལྟར་ཚོགས་དྲུག་སྟོང་པར་ཤེས་ནས་ཀྱང༌། །ཕྱིན་ཆད་ཚོགས་དྲུག་བཟང་ངན་གང་ཤར་ཚེ། །ངོ་སྤྲོད་འདི་བཞིན་དཔྱད་པ་མི་དགོས་ཏེ། །གཞི་མེད་ཡེ་གྲོལ་སྟོང་པ་ཡིན་པའི་ཕྱིར། །ཤར་ཙམ་ཉིད་ནས་རྗེས་སུ་མི་འབྲེང་བར། །སེམས་ཉིད་ངང་དུ་རང་སར་གློད་ལ་ཞོག །རང་གྲོལ་ཉིད་དུ་འགྲོ་བར་ཐེ་ཚོམ་མེད། །འདི་ནི་ཚོགས་དྲུག་རང་གྲོལ་ངོ་སྤྲོད་དོ།། ༈ །ཨེ་མ་ཧོ། ད་ཡང་རིགས་ཀྱི་བུ་རྣམས་ལེགས་པར་ཉོན། །ཁྱོད་རྣམས་རང་སེམས་གློད་ལ་རང་བབས་སུ། །ཞོག་ལ་ཇི་ལྟར་གནས་པའི་ཚུལ་ལ་ལྟོས། །བལྟས་ཚེ་རིག་པའི་ངང་ལ་གནས་པའི་ཕྱིར། །གནས་ཀྱང་སྟོང་པ་རིག་པའི་ངང་ཡིན་པས། །སྐལ་ལྡན་སེམས་ཀྱི་བུ་རྣམས་ཤེས་པར་གྱིས། །གནས་པ་སེམས་ཀྱི་རྒྱན་དུ་ངོ་སྤྲོད་དོ། །རྣམ་རྟོག་སྤྲོས་ལ་ཇི་ལྟར་འཕྲོ་ཚུལ་ལ། །ལྟོས་དང་སྟོང་གསལ་རིག་པའི་ངང་ཉིད་ལས། །ཅུང་ཟད་ཙམ་ཡང་གཡོ་བ་མེད་པའི་ཕྱིར། །འཕྲོ་ཡང་སྟོང་པ་རིག་པའི་ངང་ཡིན་པས། །སྐལ་ལྡན་རིགས་ཀྱི་བུ་རྣམས་ཤེས་པར་གྱིས། །འཕྲོ་བ་སེམས་ཀྱི་རོལ་པར་ངོ་སྤྲོད་དོ། །དཔེར་ན་རྒྱ་མཚོའི་རྦ་རླབས་ཅི་ཤར་ཡང༌། །རྒྱ་མཚོ་ཉིད་ལས་ཅུང་ཟད་མ་གཡོས་ལྟར། །སེམས་ནི་གནས་སམ་འགྱུ་ཡང་རིག་སྟོང་དང༌། །ཅུང་ཟད་ཙམ་ཡང་གཡོ་བ་མེད་པའི་ཕྱིར། །གང་ལྟར་གནས་ཀྱང་རིག་པའི་ངང་ཡིན་ཞོག །གང་ལྟར་ཤར་ཡང་རིག་པའི་གདངས་ཡིན་ཞོག །སེམས་ནི་གནས་ན་སྒོམ་ནི་ཡིན་པར་འདོད། །འཕྲོ་ན་སྒོམ་ནི་མིན་པར་འདོད་པ་དེ། །གནས་འགྱུ་གཉིས་ཀྱི་རང་མཚང་མ་ཤེས་པར། །གནས་འགྱུ་རིག་གསུམ་གཅིག་ཏུ་མ་འདྲེས་རྟགས། །དེ་ཕྱིར་སྐལ་ལྡན་སེམས་ཀྱི་བུ་མཆོག་ཀུན། །གནས་རུང་འགྱུ་རུང་རིག་པའི་ངང་ཡིན་པས། །འདི་རྣམས་སྔོན་ལ་ཐུགས་སུ་ཆུད་ནས་ཀྱང༌། །གནས་འགྱུ་རིག་གསུམ་གཅིག་ཏུ་ཉམས་སུ་ལོངས། །འཕྲོ་གནས་གཉིས་སུ་མེད་པར་ངོ་སྤྲོད་དོ།། ༈ །ཨེ་མ་ཧོ། སྐལ་བར་ལྡན་པའི་སེམས་ཀྱི་བུ་གཅིག་པོ། །ཁྱོད་རྣམས་མ་ཡེངས་དལ་ལེ་རྣ་བས་ཉོན། །གླུ་བ་བྱ་བཏང་ཚོགས་དྲུག་རང་གྲོལ་ངེས། །གླུ་དབྱངས་སྙན་མོའི་གངས་དཀར་སེམས་ལ་འཇོག །ཆོས་རྣམས་ཐམས་ཅད་རོ་གཅིག་སྟོང་པ་རུ། །གཏན་ལ་ཕེབས་ན་འཁོར་འདས་སྤང་བླང་བྲལ། །དགྲ་དང་གཉེན་དུ་འཛིན་པའི་འཁྲུལ་པ་འཇིག །བདག་གཞན་གཉིས་སུ་འཛིན་པའི་སྣང་བ་མེད། །ཐམས་ཅད་རོ་གཅིག་སྟོང་པར་རྟོགས་ཕྱིར་རོ། །རྒྱས་བཤད་མདོ་འགག་བསྡུ་ན་འདི་ཡིན་ཏེ། །ཐེག་པའི་ཡང་རྩེ་རྫོགས་པ་ཆེན་པོ་རུ། །འཁོར་བ་མྱང་འདས་ཐམས་ཅད་གཞི་རྩ་བྲལ། །ཡེ་ནས་སངས་རྒྱས་ཆོས་སྐུར་རོ་གཅིག་གོ །རྫོགས་ཆེན་ངང་ལ་ལྷ་འདྲེ་གཉིས་སུ་མེད། །རྫོགས་ཆེན་ཡུལ་ལ་སངས་རྒྱས་སེམས་ཅན་མེད། །རྫོགས་ཆེན་གཞི་ལ་བཟང་དང་ངན་པ་མེད། །རྫོགས་ཆེན་ལམ་ལ་ཉེ་དང་རིང་བ་མེད། །རྫོགས་ཆེན་འབྲས་བུར་ཐོབ་དང་མ་ཐོབ་མེད། །རྫོགས་ཆེན་ཆོས་ལ་སྤྱོད་དང་མི་སྤྱོད་མེད། །རྫོགས་ཆེན་དོན་ལ་སྒོམ་དང་མི་བསྒོམ་མེད། །རྫོགས་ཆེན་རྒྱལ་པོའི་ལྟ་བ་དེ་བཞིན་གནས། །དེ་འདྲའི་རྫོགས་ཆེན་ལྟ་བ་རྟོགས་པའི་ཚེ། །སྒོ་གསུམ་ཕྲ་རགས་རྟོག་པ་ཀུན་ཞི་ནས། །དཔེར་ན་བལ་ལ་ཆུ་བཏབ་ཇི་བཞིན་ཏུ། །སྒོ་གསུམ་ཞི་ཞིང་དུལ་བའི་ངང་ལ་གནས། །བདེ་གསལ་མི་རྟོག་ཏིང་འཛིན་སྐྱེ་བ་དང༌། །དེ་ལྟར་མ་རྟོགས་འཁོར་འཁྱམས་འགྲོ་ཀུན་ལ། །མ་ཡིས་བུ་གཅིག་དག་ལ་བརྩེ་བ་ལྟར། །བཅོས་མིན་སྙིང་རྗེ་སྐྱེ་བ་རྫོགས་ཆེན་གྱི། །ལྟ་བའི་ཁྱད་ཆོས་ཡིན་པའང་ཤེས་པར་གྱིས། །ཐམས་ཅད་སྟོང་པ་ཉིད་དུ་ཐག་བཅད་ནས། །དགེ་སྤངས་སྡིག་ལ་འཛེམ་མེད་སྤྱད་གྱུར་ན། །ནག་པོ་ཁ་འབྱམས་བདུད་ཀྱི་ལྟ་བ་སྟེ། །དེ་འདྲའི་བདུད་ལྟའི་དབང་དུ་མ་ཤོར་གཅེས། །འདི་རྣམས་རྫོགས་པ་ཆེན་པོའི་ངོ་སྤྲོད་དོ། །ངོ་སྤྲོད་འདི་རྣམས་ཤིན་ཏུ་གལ་ཆེ་སྟེ། །ཕྱི་རོལ་ཀུན་རྫོབ་སྣང་གྲགས་ཆོས་རྣམས་ཀུན། །ཐམས་ཅད་སྟོང་པ་ཉིད་དུ་མ་རྟོགས་པར། །ལྟ་བ་བསྒོམ་ན་སྙམ་ཡང་ཅི་ཞིག་བསྒོམ། །དེ་ཡི་ཕྱིར་ན་དང་པོ་འདི་ལྟར་དུ། །རེ་འགའ་བླ་མར་གསོལ་བ་འདེབས་ཀྱིན་ལྟོས། །རེ་འགའ་གློད་ཀྱིན་བསྒྲིམས་ཀྱིན་ལེགས་པར་ལྟོས། །དེ་ལྟར་བལྟས་ཚེ་སེམས་ལ་དགའ་བ་དང༌། །ཐམས་ཅད་སྟོང་པ་ཉིད་དུ་ལམ་ལམ་དུ། །ཤར་ནས་ཕྱི་རོལ་སྣང་བའི་ཡུལ་རྣམས་ལ། །ལག་པས་རེག་ཀྱང་འཛིན་རྒྱུ་མེད་སྙམ་དང༌། །ལྟ་བ་འདི་ཉིད་ངེས་པར་ཡིན་པར་འདུག །སྙམ་པའི་ངེས་ཤེས་གཏིང་ཚུགས་སྐྱེ་བར་ངེས། །དེ་དུས་ལྟ་བའི་ངེས་ཤེས་རྙེད་པ་ཡིན། །འཛིན་པས་མ་བསླད་འཛིན་མེད་ངང་ལ་གློད། །ངོ་སྤྲོད་ཐེབས་ནས་ཉམས་སུ་མ་ལོན་ཀྱང༌། །འཆི་ཚེ་བར་དོར་འཇིགས་སྐྲག་ཅི་བྱུང་ཡང༌། །ཐམས་ཅད་རང་སྣང་སྟོང་པའི་རང་གཟུགས་སུ། །ཤེས་ནས་ཀ་དག་གཞི་ལ་འཚང་རྒྱའོ། །ངོ་སྤྲོད་མ་ཐེབས་ཉམས་སུ་ལེན་པ་དེ། །དཔེར་ན་ཚེས་པ་གཅིག་ནས་འཕྱུགས་པ་ན། །བཅོ་ལྔའི་བར་དུ་འཕྱུག་པ་ཇི་བཞིན་ནོ། །ཀུན་རྫོབ་ཆོས་རྣམས་ཐམས་ཅད་བདེན་མེད་དུ། །མ་རྟོག་སྟོང་ཉིད་རྟོགས་ཟེར་རྫུན་ཆེན་ཡིན། །དེས་ན་ངོ་སྤྲོད་འདི་བཞིན་དང་པོའི་དུས། །བླ་མའི་དྲུང་དུ་སྡོད་ལ་གནས་ལུགས་ཀྱི། །སྟེང་དུ་གཏན་ལ་ཕོབས་དང་གོལ་ས་མེད། །དེའི་ཕྱིར་སྐལ་ལྡན་བུ་རྣམས་སྙིང་ལ་ཆོངས།། ༈ །ཨེ་མ་ཧོ། ད་ཡང་སྐལ་ལྡན་རིགས་ཀྱི་བུ་རྣམས་ཉོན། །དེ་ལྟར་ལྟ་བའི་གནས་ལུགས་ཁོང་ཆུད་ནས། །འཁོར་ཡུལ་ཆགས་སྡང་འབྲེལ་ཐག་རྦད་ཀྱིས་ཆོད། །གཅིག་པུར་ནགས་ཀྱི་གསེབ་དང་རི་སུལ་དུ། །ལུས་ཀྱི་བྱ་རྩོལ་ཐོངས་ལ་རྣལ་མར་སྡོད། །ངག་གིས་སྨྲ་བརྗོད་ཆོད་ལ་བརྗོད་མེད་གྱིས། །སེམས་ནི་ནམ་མཁའ་བསམ་པའི་ཡུལ་ལས་འདས། །དེ་ཡི་ངང་ལ་བཏང་བཞག་མེད་པར་གློད། །སེམས་ལ་གཏད་སོ་མེད་ན་ལྟ་བ་ཡིན། །བསྒོམ་དུ་མེད་པའི་ངང་ལ་གནས་པར་གྱིས། །ཐོབ་མེད་རྫོགས་ཆེན་འབྲས་བུ་འཐོབ་པར་མཛོད། །དེ་ཡང་ལྟ་བར་མཉམ་པར་འཇོག་པའི་ཚེ། །འདི་ལྟར་རིག་པའི་ངང་ལ་འཇོག་སྙམ་དང༌། །བྱིང་རྒོད་དབང་དུ་ཤོར་འགྲོ་སྙམ་བྱེད་ཀྱི། །རྟོག་པའི་དྲ་བ་གང་གིས་མི་བཅིངས་པར། །དམིགས་གཏད་ཆོས་མེད་ཧར་སང་རྒྱ་ཡན་དང༌། །ཟང་ཐལ་ཁ་ཡན་ཉིད་དུ་གློད་ལ་ཞོག །བློ་ཡི་ཆོས་ཀྱིས་བློ་འདས་དོན་མི་མཐོང༌། །བྱས་པའི་ཆོས་ཀྱིས་བྱར་མེད་སར་མི་སླེབས། །བློ་འདས་བྱར་མེད་དོན་དེ་ཐོབ་འདོད་ན། །བཅོས་བསླད་མ་བྱེད་རིག་པ་གཅེར་བུར་ཞོག །གཟུང་འཛིན་ཀུན་བྲལ་ལྟ་བའི་མཆོག་ཡིན་ནོ། །སྤང་བླང་མེད་པ་བསྒོམ་པའི་མཆོག་ཡིན་ནོ། །བྱ་རྩོལ་ལས་འདས་སྤྱོད་པའི་མཆོག་ཡིན་ནོ། །རེ་མེད་རང་གནས་འབྲས་བུའི་མཆོག་ཡིན་ནོ། །བལྟས་པས་མི་མཐོང་ལྟ་བའི་འཚོལ་འཕྲོ་ཞོག །བསྒོམས་པས་མི་རྙེད་དྲན་འཛིན་དམིགས་གཏད་དོར། །སྤྱོད་པས་མི་འགྲུབ་སྒྱུ་མར་འཛིན་པ་ཐོངས། །བཙལ་བས་མི་རྙེད་འབྲས་བུའི་རེ་བ་བོར། །ད་ལྟའི་ཤེས་པ་བཟོ་མེད་ལྷུག་པ་ལ། །ཕྱོགས་རིས་མ་བྱེད་འཛིན་པས་མ་བསླད་ཅིག །ད་ལྟའི་རིག་པ་དངོས་མེད་གསལ་བ་འདི། །འདི་ཀ་ལྟ་བ་ཀུན་གྱི་ཡང་རྩེ་ཡིན། །དམིགས་གཏད་ཁྱབ་གདལ་བློ་དང་བྲལ་བ་འདི། །འདི་ཀ་སྒོམ་པ་ཀུན་གྱི་ཡང་རྩེ་ཡིན། །མ་བཅོས་འཛིན་མེད་ལྷུག་པར་བཞག་པ་འདི། །འདི་ཀ་སྤྱོད་པ་ཀུན་གྱི་ཡང་རྩེ་ཡིན། །མ་བཙལ་ཡེ་ནས་ལྷུན་གྱིས་གྲུབ་པ་འདི། །འདི་ཀ་འབྲས་བུ་ཀུན་གྱི་ཡང་རྩེ་ཡིན། །ལྟ་བའི་སྙིང་པོ་སྟོང་གསལ་འཛིན་མེད་ལྟོས། །སྒོམ་པའི་སྙིང་པོ་རང་གྲོལ་འཛིན་མེད་སྐྱོངས། །སྤྱོད་པའི་སྙིང་པོ་ཚོགས་དྲུག་ལྷུག་པར་ཞོག །འབྲས་བུའི་སྙིང་པོ་རེ་དོགས་ཞིག་པ་ཡིན། །མུ་མཐའ་བྲལ་ན་ལྟ་བའི་རྒྱལ་པོ་མཆོག །གཟའ་གཏད་བྲལ་ན་སྒོམ་པའི་རྒྱལ་པོ་མཆོག །བླང་དོར་བྲལ་ན་སྤྱོད་པའི་རྒྱལ་པོ་མཆོག །རེ་དོགས་བྲལ་ན་འབྲས་བུའི་རྒྱལ་པོ་མ་ཆོག །བལྟ་རུ་མེད་ཀྱིས་ལྟ་བའི་དམིགས་གཏད་དེར། །བསྒོམ་དུ་མེད་ཀྱིས་གང་བྱུང་གང་བདེར་ཐོངས། །སྤྱད་དུ་མེད་ཀྱིས་དགག་སྒྲུབ་སྤང་བླང་ཁྲོལ། །འཐོབ་རྒྱུ་མེད་ཀྱིས་འབྲས་བུའི་རེ་བ་བོར། །གང་ཡིན་ཡིན་གྱིས་ཆེད་འཛིན་མ་བྱེད་ཅིག །འདི་ཡིན་མེད་ཀྱིས་དགག་སྒྲུབ་མ་བྱེད་ཅིག །གཟའ་གཏད་མེད་ཀྱིས་ཕྱོགས་རིས་མ་བྱེད་ཅིག །གདོད་ནས་དག་པའི་རང་རིག་རང་གསལ་ལ། །བསམ་ཡུལ་བློ་ལས་འདས་པས་བལྟ་རུ་མེད། །ངོ་བོ་གཞི་ནས་བྲལ་བས་བསྒོམ་དུ་མེད། །རང་གྲོལ་མཐའ་ལས་འདས་པས་སྤྱད་དུ་མེད། །རྩོལ་སྒྲུབ་ཞེན་པ་ལས་འདས་འབྲས་བུ་མེད། །ངོ་བོ་སྟོང་ཉིད་ཡིན་པས་སྤངས་ཐོབ་མེད། །རང་བཞིན་གསལ་སྟོང་ཡིན་པས་རྩོལ་སྒྲུབ་ཞིག །ཐམས་ཅད་འགག་མེད་ཡིན་པས་ཕྱོགས་རིས་མེད། །གང་ལྟར་ཤར་ཡང་དེ་ལྟར་མ་འཛིན་ཅིག །རྣལ་འབྱོར་ཤེས་པ་ནམ་མཁའི་བྱ་ལམ་འདྲ། །བྱ་རྗེས་སྔ་མ་འགགས་ནས་མི་མཐོང་ལྟར། །དྲན་བསམ་སྔ་མ་འགག་ཅིང་མཐོང་བ་མེད། །དེ་ལ་རྗེས་བསྙེགས་འཛིན་པས་མ་མཐུད་ཅིག །བྱ་རྗེས་ཕྱི་མ་མ་འོངས་དངོས་མེད་ལྟར། །དྲན་བསམ་ཕྱི་མས་བསུ་མ་མ་བྱེད་ཅིག །བྱ་རྗེས་ད་ལྟ་ཁ་དོག་དབྱིབས་མེད་ལྟར། །ད་ལྟའི་དྲན་བསམ་ཐ་མལ་རང་འགྲོས་ལ། །འདི་ཞེས་གཉེན་པོས་བཅོས་བསླད་མ་བྱེད་ཅིག །ཇི་ལྟར་ཤར་ཡང་དེ་ལྟར་མ་འཛིན་ཅིག །འདི་ནི་མཐར་ཐུག་སྙིང་པོའི་ལམ་འཁྱེར་ཡིན། །གང་ལྟར་ཤར་ཡང་དེ་ལྟར་མ་བཟུང་ན། །ཉོན་མོངས་རང་ཡལ་ཡེ་ཤེས་ཆེན་པོ་ཡིན། །སྐྱེ་མེད་བསམ་འདས་ཡེ་གྲོལ་ལྟ་བ་སྟེ། །ནན་ཏན་བྱས་ན་ལྟ་རྒྱུ་མེད་པ་ལགས། །རང་བབས་ལྷོད་ཆགས་རང་གནས་བསྒོམ་པ་སྟེ། །ནན་ཏན་བྱས་ན་བསྒོམ་རྒྱུ་མེད་པ་ལགས། །སྤང་བླང་གཉིས་མེད་སྒྱུ་མའི་སྤྱོད་པ་སྟེ། །ནན་ཏན་བྱས་ན་སྤྱོད་རྒྱུ་མེད་པ་ལགས། །རེ་དོགས་གཉིས་མེད་འབྲས་བུའི་རང་བཞིན་ཏེ། །ནན་ཏན་བྱས་ན་འབྲས་བུ་མེད་པ་ལགས། །དུས་གསུམ་རྩ་བ་བྲལ་བའི་སེམས་ཉིད་འདི། །མ་བསྒོམས་མངོན་སུམ་སྣང་བ་བློ་རེ་བདེ། །ཐོག་མ་ཐ་མ་རང་བཞིན་དག་པའི་ཆོས། །ཡེ་གྲོལ་ཡོངས་གྲོལ་འབད་རྩོལ་ཞིག་པ་མཚར། །ཐ་མལ་ཤེས་པ་བཟོ་མེད་ལྷུག་པ་འདི། །རྒྱལ་བའི་དགོངས་པ་མཐའ་བྲལ་ཀློང་ཡངས་ཡིན། །དེ་ཡང་འབད་པས་དཔྱད་ཅིང་བསྒོམས་པ་ཡིས། །སེམས་ཉིད་གནས་ལུགས་གཉུག་མ་མཐོང་མི་འགྱུར། །མ་བསམས་མ་དཔྱད་ཐ་མལ་ཆོས་ཉིད་ལ། །བསྒོམ་དང་མི་སྒོམ་ཡེངས་དང་མ་ཡེངས་མེད། །མ་བསྒོམ་ལྷུག་པས་མང་པོ་གྲོལ་བ་ཡིན། །གྲོལ་དང་མ་གྲོལ་དོན་ལ་གཉིས་སུ་མེད། །གནས་ལུགས་ཤེས་ན་རྩོལ་མེད་བློ་བདེའོ། །རྟོག་མེད་འདོད་པའི་རྟོག་པས་བཅིངས་པ་ན། །རྣམ་རྟོག་ལངས་ནས་ཕྱོགས་བཅུར་འགྲོ་བར་བརྩོན། །འགྲོ་འོང་མེད་པའི་རིག་པའི་གཤིས་ཐོག་ཏུ། །ཁ་ཡན་གློད་ནས་རང་ཡན་བཞག་པ་ན། །མི་གཡོ་རི་བོ་བཞིན་དུ་བརྟན་པར་གནས། །གོ་ལྡོག་འགྲོས་འདི་བུ་རྣམས་ཤེས་པར་གྱིས། །འདི་ལ་བསྒོམ་རྒྱུ་རྡུལ་ཙམ་མི་དམིགས་ཀྱང༌། །ཡེངས་མེད་དྲན་པས་ཟིན་པ་རབ་ཏུ་གཅེས།། ༈ །ཨེ་མ་ཧོ། ད་ཡང་སྐལ་ལྡན་བུ་རྣམས་ཚུར་ཉོན་དང༌། །ཕྱི་ཡུལ་མེད་སྣང་སྟོང་པའི་རང་གཟུགས་འདི། །ཡེ་སྟོང་ཆུ་ཟླ་འདྲ་བས་སྦྱང་མི་དགོས། །ནང་གི་དྲན་རྟོག་རང་ཡལ་རྗེས་མེད་པས། །འབད་རྩོལ་གཉེན་པོ་དེ་ལ་འཇུག་མི་དགོས། །སྣང་སེམས་ཡེ་གྲོལ་ལྷུག་པའི་ཡེ་ཤེས་ལ། །སྤང་བླང་རེ་དོགས་གང་གིའང་སྒྲོ་མི་འདོགས། །རིག་པ་ཟང་ཀ་གཅེར་བུ་འདི་ཉིད་ལ། །ཡིད་དཔྱོད་སྤྲོས་པའི་གོན་པ་མ་བསྐོན་པར། །ཤིགས་སེ་ཁྲེས་སེ་བུན་ནེ་རྗེས་མེད་དུ། །རིས་མེད་མཉམ་པ་ཆེན་པོར་གློད་ལ་ཞོག །དེ་ཡི་ངང་ལ་དྲན་བསམ་ཅི་ཤར་ཡང༌། །རིས་མེད་རང་བྱུང་རིག་པའི་རང་གདངས་སུ། །ཤེས་པར་གྱིས་ལ་རྗེས་ནི་མི་བསྙེགས་པར། །སྣང་སེམས་ཁྲལ་མ་ཁྲོལ་དང་སངས་མ་སངས། །འལ་མ་འོལ་གྱི་ཆོས་ཉིད་ཡོ་ལངས་སུ། །རྒྱ་ཕྱམ་ཉིད་དུ་བཏང་ན་ཀུན་བཟང་གི །དགོངས་པའི་ཀློང་དུ་ད་ལྟ་སླེབས་པ་ཡིན། །རྫོགས་པ་ཆེན་པོ་ཡེ་གྲོལ་ལྷུན་གྲུབ་ཀྱི། །སྣ་ཚོགས་རང་གྲོལ་རྣལ་འབྱོར་དེ་ལ་ཟེར། །མ་ཕྱིན་ན་ཡང་སངས་རྒྱས་ས་རུ་སླེབས། །མ་བསྒྲུབས་ན་ཡང་འབྲས་བུ་ལྷུན་གྱིས་གྲུབ། །མ་སྤངས་བཞིན་དུ་ཉོན་མོངས་རང་སར་དག །བླ་མ་དམ་པའི་དགོངས་པ་དང་མཉམ་མོ། །རྗེས་སུ་སྙོགས་སོ་ལས་རྣམས་ཟིན་པའོ། །གནད་འདི་ཡིན་པས་བུ་རྣམས་ཤེས་པར་གྱིས། །ཕ་རྒན་ཆོས་ཀྱི་རྒྱལ་པོའི་བཀའ་དྲིན་གྱིས། །བྱ་བྲལ་ལྷུན་གྱིས་གྲུབ་པའི་དགོངས་པ་རུ། །ཚོགས་དྲུག་རང་གྲོལ་ད་རེས་སླེབས་པའོ། །གནད་འདི་ཡིན་ཀྱང་ལ་ལས་མ་གོ་འདུག །ཐམས་ཅད་ཡེ་ཟིན་འདུག་སྟེ་ཡང་བྱེད་དོ། །ཡེ་གྲོལ་ཉིད་དུ་འདུག་སྟེ་ཡང་དགྲོལ་ལོ། །ཡེ་བཞག་ཉིད་དུ་འདུག་སྟེ་ཡང་འཇོག་གོ །ཡེ་སྒོམ་ཉིད་དུ་འདུག་སྟེ་ཡང་བསྒོམ་མོ། །ཡེ་ལྟོས་ཉིད་དུ་འདུག་སྟེ་ཡང་བལྟའོ། །ཡེ་བགྲོད་ཉིད་དུ་འདུག་སྟེ་ཡང་བགྲོད་དོ། །ཟེར་ནས་ཡིད་དཔྱོད་ལྟ་བར་རེ་བའི་མིས། །ཐོས་ཀྱང་ཚིག་རོ་གོ་ཡང་རྣམ་རྟོག་གོ །རྟོགས་ཀྱང་ཕོ་ཚོད་བསྒོམས་ཀྱང་བློས་བྱས་སོ། །དཔྱད་ཀྱང་གཉིས་འཛིན་བསྒྲུབས་ཀྱང་འཁོར་བའོ། །ཆོས་ཉིད་ཡིད་དཔྱོད་མཁན་གྱི་མི་དེ་ལ། །རྫོགས་ཆེན་སྙིང་ཐིག་ལས་འབྲེལ་མེད་པར་ངེས། །བྱ་བྱེད་མི་དགོས་བྱས་པས་ཟིན་པ་མེད། །བྱ་དང་མི་བྱའི་རྩིས་ལས་འདས་པའོ། །བསྒོམ་མེད་བསྒོམ་པ་ལས་འདས་བསྒོམས་ཀྱང་འཕུང༌། །བལྟར་མེད་ལྟ་བ་ལས་འདས་གང་ལ་བལྟ། །བཙལ་མེད་བཙལ་བ་ལས་འདས་རྙེད་པ་མེད། །འདི་ལྟར་རིག་པ་ཟང་མ་ཐལ་བྱུང་དུ། །འདུག་སྟེ་བཤད་ཀྱང་མི་ཉན་མི་དེ་ལ། །རྫོགས་ཆེན་ལས་འབྲེལ་མེད་པ་དགོད་རེ་བྲོ། །གང་ལ་བལྟས་ཀྱང་ཀ་དག་ཀློང་ཆེན་གྱི། །དགོངས་པར་ཤར་བས་འཁོར་འདས་གཉིས་སུ་མེད། །དེ་འདྲའི་དགོངས་པ་གླུ་རུ་བླངས་པ་ལ། །དུས་གསུམ་རྒྱལ་བ་དགྱེས་པར་གདོན་མི་ཟ། །འོ་ན་ཕྱི་རོལ་འཁྲུལ་པའི་སྣང་ཡུལ་དུ། །རང་སར་ཡན་དུ་བཅུག་ན་སླར་ལ་ཡང༌། །འཁྲུལ་པར་མི་འགྲོ་འམ་ཞེས་བརྗོད་གྱུར་ན། །ཐ་མལ་མི་ཡིས་བདག་ཏུ་བཟུང་བས་འཁྲུལ། །རྣལ་འབྱོར་པ་ཡིས་གཞི་མེད་རྩ་བྲལ་དུ། །ཤེས་པས་བཅས་བསླད་བླང་དོར་མི་བྱེད་པར། །རང་བབས་འཛིན་མེད་བཞག་པས་མི་འཁྲུལ་ལོ། །འདི་ལ་གོལ་ས་ཨེ་ཡོད་བརྗོད་གྱུར་ན། །འདི་ལ་གོལ་ས་ནོར་ས་གཅིག་ཀྱང་མེད། །གོལ་ས་ཞེན་ཅིང་ཆགས་ན་ཡོད་པ་ཡིན། །གང་ཤར་ཉིད་ལ་འཛིན་པ་མེད་པ་ན། །གོལ་ས་ལྟུང་རྒྱུ་ཞིག་ནི་ག་ལ་འོངས། །འོན་ཀྱང་རིག་པ་ཡུལ་ལ་འཆར་དུས་སུ། །གང་ཤར་རྣམ་པར་རྟོག་པའི་ངོ་བོ་ལ། །ལྟ་བ་དེ་ཉིད་བསྒོམ་དུ་འདོད་པ་མིན། །དེ་ཡི་དུས་ཀྱི་རིག་པ་ས་ལེ་བ། །རྗེན་པའི་ཆ་དེ་ཕྱལ་ལེ་སྐྱོང་བའོ། །དེ་ཡང་རིག་པ་འཕྲོ་འདུ་མེད་པ་རུ། །གནས་པའི་དུས་ཀྱི་གནས་ཆའི་མི་རྟོག་པ། །དེ་ཉིད་སྒོམ་གྱི་དངོས་གཞི་མ་ཡིན་ཏེ། །དེ་ཡི་དུས་ཀྱི་ཧྲིག་གེ་སང་ངེ་བའི། །གསལ་དྭངས་ངར་ཆ་དེ་ཉིད་སྐྱོང་བའོ། །གནད་འདི་མ་གོ་འཆར་གནས་གཉིས་ཀ་ལ། །བལྟ་བ་དེ་ཉིད་སྒོམ་པའི་ངོ་བོ་ཡིན། །སྙམ་ནས་འཁྲུལ་པར་འགྱུར་རོ་སྙིང་གི་བུ། །གནས་པ་ཙམ་ནི་བསམ་གཏན་ལྷ་དང་འདྲ། །འཆར་བ་ཙམ་ནི་ཐ་མལ་རྟོག་པ་འདྲ། །དེ་ལ་བསྒོམས་ཀྱང་སངས་རྒྱས་འཐོབ་མི་འགྱུར། །མདོར་ན་གང་གི་དུས་སུའང་རིག་པའི་ཆ། །རྗེན་པ་ཟང་ཐལ་ཤེལ་གོང་འདྲ་བ་དེ། །ཀློང་དུ་མ་གྱུར་བར་དུ་ས་ལེར་སྐྱོངས། །གྱུར་ནས་དེ་ཡི་ངང་ལ་འབྲལ་མེད་གྱིས། །ཁྲེགས་ཆོད་ལྟ་བའི་གནད་འགག་རིག་པ་ན། །རྗེན་ལ་ཕུད་ནས་ས་ལེར་སྐྱོང་བ་ལ། །ཟེར་བས་གནད་འདི་ཁོ་ན་གལ་ཆེ་སྟེ། །འདི་ནི་ཚིག་བརྒྱའི་མདོ་འགགས་ཡིན་པས་ན། །སྐལ་ལྡན་སྙིང་གི་བུ་རྣམས་ཤེས་པར་གྱིས།། ༈ །ཨེ་མ་ཧོ། ད་ཡང་སེམས་ཀྱི་བུ་རྣམས་གུས་པས་ཉོན། །ནོར་ས་མེད་པའི་ཐིག་ཆེན་བཞི་བསྟན་པ། །ལྟ་བ་ནོར་ས་མེད་པའི་ཐིག་ཆེན་ནི། །ད་ལྟའི་ཤེས་པ་ས་ལེ་འདི་ཀ་ཡིན། །གསལ་ལ་མི་ནོར་བས་ན་ཐིག་ཅེས་བྱ། །སྒོམ་པ་ནོར་ས་མེད་ཐིག་ཆེན་ནི། །ད་ལྟའི་ཤེས་པ་ས་ལེ་འདི་ཀ་ཡིན། །གསལ་ལ་མི་ནོར་བས་ན་ཐིག་ཅེས་བྱ། །སྤྱོད་པ་ནོར་ས་མེད་པའི་ཐིག་ཆེན་ནི། །ད་ལྟའི་ཤེས་པ་ས་ལེ་འདི་ཀ་ཡིན། །གསལ་ལ་མི་ནོར་བས་ན་ཐིག་ཅེས་བྱ། །འབྲས་བུ་ནོར་ས་མེད་པའི་ཐིག་ཆེན་ནི། །ད་ལྟའི་ཤེས་པ་ས་ལེ་འདི་ཀ་ཡིན། །གསལ་ལ་མི་ནོར་བས་ན་ཐིག་ཅེས་བྱ། །མི་འགྱུར་བ་ཡི་གཟེར་ཆེན་བཞི་བསྟན་པ། །ལྟ་བ་འགྱུར་བ་མེད་པའི་གཟེར་ཆེན་ནི། །ད་ལྟའི་ཤེས་པ་ས་ལེ་འདི་ཀ་ཡིན། །དུས་གསུམ་བརྟན་པའི་ཕྱིར་ན་གཟེར་ཞེས་བྱ། །སྒོམ་པ་འགྱུར་བ་མེད་པའི་གཟེར་ཆེན་ནི། །ད་ལྟའི་ཤེས་པ་ས་ལེ་འདི་ཀ་ཡིན། །དུས་གསུམ་བརྟན་པའི་ཕྱིར་ན་གཟེར་ཞེས་བྱ། །སྤྱོད་པ་འགྱུར་བ་མེད་པའི་གཟེར་ཆེན་ནི། །ད་ལྟའི་ཤེས་པ་ས་ལེ་འདི་ཀ་ཡིན། །དུས་གསུམ་བརྟན་པའི་ཕྱིར་ན་གཟེར་ཞེས་བྱ། །འབྲས་བུ་འགྱུར་བ་མེད་པའི་གཟེར་ཆེན་ནི། །ད་ལྟའི་ཤེས་པ་ས་ལེ་འདི་ཀ་ཡིན། །དུས་གསུམ་བརྟན་པའི་ཕྱིར་ན་གཟེར་བྱ། །ལྟ་བ་མི་མཐུན་རྒྱ་ཆེན་གྲངས་མང་ཡང༌། །ད་ལྟའི་རང་རིག་རང་བྱུང་ཡེ་ཤེས་ལ། །བལྟ་བྱ་དང་ནི་ལྟ་བྱེད་གཉིས་སུ་མེད། །ལྟ་བ་མ་བལྟ་ལྟ་བའི་མཁན་པོ་འཚོལ། །ལྟ་བའི་མཁན་པོ་བཙལ་བས་མ་རྙེད་ན། །དེའི་ཚེ་ལྟ་བ་ཟད་སར་འཁྱོལ་བ་ཡིན། །ལྟ་བ་བལྟ་རྒྱུ་ཅི་ཡང་མེད་པ་ལ། །ཡེ་མེད་སྟོང་ཆད་ཧད་པོར་མ་སོང་བར། །ད་ལྟའི་ཤེས་པ་མ་བཅོས་ས་ལེ་བ། །རྫོགས་པ་ཆེན་པོའི་ལྟ་བ་དེ་ཀ་ཡིན། །སྒོམ་པ་མི་མཐུན་རྒྱ་ཆེ་གྲངས་མང་ཡང༌། །ད་ལྟའི་ཐ་མལ་ཤེས་པ་ཟང་ཐལ་ལ། །བསྒོམ་བྱ་དང་ནི་སྒོམ་བྱེད་གཉིས་སུ་མེད། །སྒོམ་པ་མ་སྒོམས་སྒོམ་པའི་མཁན་པོ་འཚོལ། །སྒོམ་པའི་མཁན་པོ་བཙལ་བས་མ་རྙེད་ན། །དེའི་ཚེ་སྒོམ་པ་ཟད་སར་འཁྱོལ་བ་ཡིན། །སྒོམ་པ་བསྒོམ་རྒྱུ་ཅི་ཡང་མེད་པ་ལ། །བྱིང་རྒོད་འཐིབས་རྨུགས་དབང་དུ་མ་སོང་བར། །ད་ལྟའི་ཤེས་པ་མ་བཅོས་རང་གསལ་ལ། །མ་བཅོས་མཉམ་པར་འཇོག་པ་བསྒོམ་པ་ཡིན། །སྤྱོད་པ་མི་མཐུན་རྒྱ་ཆེ་གྲངས་མང་ཡང༌། །རང་རིག་ཡེ་ཤེས་ཐིག་ལེ་ཉག་གཅིག་ལ། །སྤྱད་བྱ་དང་ནི་སྤྱོད་བྱེད་གཉིས་སུ་མེད། །སྤྱོད་པ་མ་སྤྱོད་སྤྱོད་པའི་མཁན་པོ་འཚོལ། །སྤྱོད་པའི་མཁན་པོ་བཙལ་བས་མ་རྙེད་ན། །དེའི་ཚེ་སྤྱོད་པ་ཟད་སར་འཁྱོལ་བ་ཡིན། །སྤྱོད་པ་སྤྱོད་རྒྱུ་ཅི་ཡང་མེད་པ་ལ། །བག་ཆགས་འཁྲུལ་པའི་དབང་དུ་མ་སོང་བར། །ད་ལྟའི་ཤེས་པ་མ་བཅོས་རང་གསལ་ལ། །བཅོས་བསླད་བླང་དོར་གང་ཡང་མི་བྱེད་པ། །དེ་ག་རྣམ་པར་དག་པའི་སྤྱོད་པ་ཡིན། །འབྲས་བུ་མི་མཐུན་རྒྱ་ཆེ་གྲངས་མང་ཡང༌། །རང་རིག་སྐུ་གསུམ་རྩོལ་མེད་ལྷུན་གྲུབ་ལ། །བསྒྲུབ་བྱ་དང་ནི་སྒྲུབ་བྱེད་གཉིས་སུ་མེད། །འབྲས་བུ་མ་སྒྲུབས་སྒྲུབ་པའི་མཁན་པོ་འཚོལ། །འབྲས་བུ་སྒྲུབ་མཁན་བཙལ་བས་མ་རྙེད་ན། །དེའི་ཚེ་འབྲས་བུ་ཟད་སར་འཁྱོལ་བ་ཡིན། །འབྲས་བུ་སྒྲུབ་རྒྱུ་ཅི་ཡང་མེད་པ་ལ། །བླང་དོར་རེ་དོགས་དབང་དུ་མ་སོང་བར། །ད་ལྟའི་ཤེས་རིག་རང་གསལ་ལྷུན་གྲུབ་ཉིད། །མངོན་གྱུར་སྐུ་གསུམ་རང་གསལ་སྟོང་པ་ཉིད། །ཡེ་སངས་རྒྱས་པའི་འབྲས་བུ་དེ་ཉིད་དོ།། ༈ །ཨེ་མ་ཧོ། ད་ཡང་རིགས་ཀྱི་བུ་རྣམས་ལེགས་པར་ཉོན། །དེ་ལྟར་དང་པོ་ཡེངས་མེད་བསྐྱངས་པ་ན། །བར་དུ་ཡན་པར་བཏང་ཡང་དོན་ཐོག་ནས། །ཐ་མལ་བཏང་ཡང་འགྲོ་འོང་མེད་པའོ། །སྣང་དང་སྟོང་པ་གཉིས་ཀ་དབྱེར་མེད་ན། །དེའི་ཚེ་ལྟ་བ་ཀློང་དུ་གྱུར་པ་ཡིན། །རྨི་ལམ་ཉིན་པར་གཉིས་ཀ་ཁྱད་མེད་ན། །དེའི་ཚེ་སྒོམ་པ་ཀློང་དུ་གྱུར་པ་ཡིན། །བདེ་དང་སྡུག་བསྔལ་གཉིས་ཀ་ཁྱད་མེད་ན། །དེའི་ཚེ་སྤྱོད་པ་ཀློང་དུ་གྱུར་པ་ཡིན། །འདི་དང་ཕྱི་མ་གཉིས་ཀ་ཁྱད་མེད་ན། །དེའི་ཚེ་གནས་ལུགས་ཀློང་དུ་གྱུར་པ་ཡིན། །སེམས་དང་ནམ་མཁའ་གཉིས་ཀ་ཁྱད་མེད་ན། །དེའི་ཚེ་ཆོས་སྐུ་ཀློང་དུ་གྱུར་པ་ཡིན། །རང་སེམས་སངས་རྒྱས་གཉིས་ཀ་ཁྱད་མེད་ན། །དེའི་ཚེ་འབྲས་བུ་ཀློང་དུ་གྱུར་པ་ཡིན།། ༈ །ཨེ་མ་ཧོ། ད་དུང་རིགས་ཀྱི་བུ་རྣམས་བདག་ལ་གསོན། །གདོས་བཅས་ལུས་འདི་ཆུ་ཟླ་ལྟར་དུ་ལྟོས། །ངག་གི་སྨྲ་བརྗོད་བྲག་ཆ་བཞིན་དུ་ཟློས། །སེམས་ཀྱི་རྟོག་ཚོགས་རང་སར་སངས་སུ་ཆུག །སྣང་གྲགས་ཆོས་རྣམས་ཐམས་ཅད་སྒྱུ་མ་དང༌། །སྨིག་རྒྱུ་རྨི་ལམ་གཟུགས་བརྙན་ཆུ་ཟླ་དང༌། །དྲི་ཟའི་གྲོང་ཁྱེར་མིག་གཡོར་སྤྲུལ་པ་དང༌། །ཆུ་བུར་བྲག་ཆ་བཞིན་དུ་འཛིན་མེད་སྤྱོད། །སྤྱོད་ལམ་ཐམས་ཅད་དེ་ཡི་ངང་ནས་གྱིས། །ཐུན་མཚམས་མ་གཅོད་ཉིན་མཚན་ཁོར་ཡུག་སྤྲོད། །དྲན་བསམ་བཅོས་བསླད་མ་བྱེད་རང་བབས་དང༌། །རང་མདངས་རང་གྲོལ་འཛིན་མེད་གསལ་སྟོང་དུ། །བདེན་མེད་བསྒོམ་མེད་རྩོལ་མེད་རྗེས་མེད་ཞོག །སྔར་འདས་རྣམ་པར་རྟོག་པ་ཐམས་ཅད་ཀྱང༌། །བྱ་ལམ་ནམ་མཁར་རྗེས་མེད་ལྟར་དུ་ཞོག །ད་ལྟའི་ཤེས་པ་རྡུལ་བྲལ་བར་སྣང་ལྟར། །མ་འོངས་རྟོག་པ་རང་འཐག་ཆུ་བཅད་ལྟར། །ཁྲིག་གེར་གློད་ལ་བཟོ་བཅོས་མི་བྱེད་པར། །རང་བབས་རྒྱ་ཡན་ངང་དུ་ལྷུག་པར་ཞོག །ཕྲ་རགས་རྟོག་པ་དུག་གསུམ་དུག་ལྔ་སོགས། །ཁང་སྟོང་རྐུན་མ་སླེབས་པ་ལྟར་དུ་ཞོག །ཚོགས་དྲུག་ཡུལ་སྣང་ཐམས་ཅད་རྗེས་མེད་དུ། །སྒྱུ་མའི་གྲོང་ཁྱེར་ཞིག་པ་ལྟར་དུ་ཞོག །མདོར་ན་སྐྱེ་འགག་གནས་གསུམ་གཞི་ལམ་འབྲས། །ལྟ་སྒོམ་སྤྱོད་འབྲས་དུས་གནས་བརྗོད་ཚིག་དང༌། །བཞག་བྱ་བཞག་བྱེད་དགྲོལ་བྱ་དགྲོལ་བྱེད་སོགས། །རང་གསལ་རེས་མེད་འཛིན་རྩོལ་སྤང་བླང་མེད། །རྒྱ་མཚོ་ཆེན་པོར་ཆུ་ཕྲན་ཐིམ་པ་ལྟར། །ཆོས་ཀུན་སེམས་ཀྱི་དབྱིངས་སུ་ཀ་དག་པར། །བློ་གདེང་བཅའ་ཞིང་འཛིན་མེད་ལ་ཟླའོ། །དེ་ལྟར་བསྒོམས་ཚེ་རྣམ་རྟོག་མང་འཕྲོས་ཀྱང༌། །སྒོམ་ནི་མ་འོང་སྙམ་ནས་སྡུག་མི་དགོས། །སེམས་ནི་འཕྲོ་ཡང་སྟོང་ལ་གནས་ཀྱང་སྟོང༌། །གང་ལྟར་ཤར་ཡང་རིག་པའི་ངང་ཡིན་པས། །དགག་སྒྲུབ་བླང་དོར་གང་ཡང་མི་བྱེད་པར། །མ་བཅོས་གཉུག་མའི་ངང་དུ་གློད་ལ་ཞོག །དེ་ཡིས་རྣམ་རྟོག་རང་སར་གྲོལ་བར་ངེས། །བློ་དམན་སྐྱེ་བོ་ངང་ལ་མི་གནས་ན། །ངོ་སྤྲོད་སྐབས་བཞིན་དཔྱད་འཇོག་སྤེལ་མ་གྱིས། །ཡང་ན་འདི་བཞིན་རྣམ་རྟོག་ཨར་ལ་གཏོད། །དགོས་སམ་མི་དགོས་རྣམ་རྟོག་བསླད་ནས་ཀྱང༌། །གཅིག་རྗེས་གཅིག་མཐུད་རྣམ་པ་སྣ་ཚོགས་པ། །རང་སེམས་སུན་རག་བར་དུ་སྤྲོས་ནས་ཀྱང༌། །དེ་ནས་མི་འདོད་ཚེ་ན་གློད་ལ་ཞོག །ཡང་ན་སྙིང་དབུས་མཚན་ལྡན་བླ་མ་བསྒོམ། །དེ་ལ་སེམས་ནི་ཡུན་རིང་བཟུང་ནས་ཀྱང༌། །དེ་རྗེས་འཛིན་མེད་རིག་པའི་ངང་ལ་ཞོག །ཡང་ན་སྙིང་གི་དབུས་སུ་ཐིག་ལེ་བསྒོམ། །དེ་ཉིད་མར་ལ་བབས་ནས་དབང་ཆེན་གྱི། །ས་གཞིར་ཐུག་རག་བར་དུ་སོང་བར་བསམ། །དེ་ཡིས་འཕྲོ་རྒོད་རྦད་ཀྱིས་ཆོད་པར་ངེས། །རྒོད་པ་ཆོད་ཚེ་རིག་པའི་ངང་ལ་ཞོག །བྱིང་བ་ཆེ་ན་ལྟ་སྟངས་ངར་བསྐྱེད་ལ། །རིག་པ་རྗེན་ལ་ཕུད་ནས་ས་ལེར་སྐྱོངས། །ཡང་ན་རང་གི་སེམས་ཉིད་ཐིག་ལེ་རུ། །དམིགས་ལ་རག་ནས་ཕཊ་སྒྲ་བརྗོད་མ་ཐག །ཚངས་བུག་ནས་འཐོན་དཔག་ཆེན་མདའ་འཕངས་ལྟར། །སོང་ནས་མཁའ་ལ་ཁྲུག་གིས་འདྲེས་པར་བསམ། །དེ་ནས་ནམ་མཁའི་མཚན་ཉིད་ཡིད་ལ་གྱིས། །དེ་ཡིས་བྱིང་བ་མི་སངས་མི་སྲིད་དོ། །བྱིང་བ་སངས་ཚེ་འཛིན་མེད་ངང་ལ་ཞོག །འདི་རྣམས་ཞལ་ཤེས་ཡིན་པས་ཤེས་པར་གྱིས། །རྟོག་མེད་འདོད་པའི་རྟོག་པས་མ་བཅིངས་པར། །རིག་པ་རྒྱ་བསྐྱེད་དཔངས་བསྟོད་ཕྱལ་ཡས་སུ། །ཐོངས་ལ་གུ་ཡངས་ཡན་པ་བློ་བདེ་གྱིས། །དང་པོ་རྣམ་རྟོག་གཅོང་རོང་ཆུ་དང་འདྲ། །བར་དུ་ཆུ་བོ་གངྒཱ་དལ་བབས་འདྲ། །ཐ་མ་ཆུ་རྣམས་རྒྱ་མཚོར་རོ་གཅིག་ལྟར། །འོད་གསལ་མ་བུ་མཇལ་བའི་ངང་ལ་གནས། །ཁྱད་པར་ནད་གདོན་ཆོ་འཕྲུལ་ཅི་བྱུང་ཡང༌། །བཅས་བཅོས་རིམ་གྲོ་གང་ཡང་མི་བྱེད་པར། །འདི་ལྟར་རོ་སྙོམས་ཐོག་བརྫིས་སྤྱོད་པ་གྱིས། །ནགས་དང་དུར་ཁྲོད་མཚོ་གླིང་སྐྱེད་མོའི་ཚལ། །བྲག་ཕུག་ཁང་སྟོང་ཤིང་གཅིག་དྲུང་ལ་སོགས། །འཇིགས་ཤིང་ཉམ་ངའི་གནས་སུ་སོང་ནས་ཀྱང༌། །རང་ལུས་སྣོད་བཅུད་སྣང་སྲིད་བདུད་རྩིར་བསྒྱུར། །ཕྱོགས་བཅུའི་རྒྱལ་བ་སྲས་བཅས་ཐམས་ཅད་མཆོད། །དེ་རྣམས་མཉེས་ནས་བརྩེ་བའི་རྣམ་འགྱུར་གྱིས། །འོད་དུ་ཞུ་ནས་འཁོར་འདས་ཐམས་ཅད་ཀུན། །འོད་གསལ་བདུད་རྩིས་ཡོངས་སུ་གང་བར་དམིགས། །ཡོན་ཏན་མགྲོན་གྱུར་དམ་ཅན་ཆོས་སྐྱོང་དང༌། །སྙིང་རྗེའི་ཞིང་མཆོག་རིགས་དྲུག་སེམས་ཅན་དང༌། །ལན་ཆགས་གདོན་བགེགས་འབྱུང་པོ་ཐམས་ཅད་དང༌། །ནམ་མཁའི་མཐའ་དང་མཉམ་པའི་འགྲོ་བ་ཀུན། །མྱོང་གྲོལ་བདུད་རྩིས་ཚིམས་པར་བྱས་ནས་ཀྱང༌། །འཁོར་འདས་རོ་གཅིག་སེམས་སུ་ཐག་བཅད་ལ། །སེམས་ཉིད་མ་བཅོས་ཆོས་སྐུའི་ངང་ཉིད་ནས། །འགྲོ་དང་འདུག་དང་མཆོངས་དང་རྒྱུག་པ་དང༌། །སྨྲ་དང་དགོད་དང་ངུ་དང་གླུ་ལེན་དང༌། །བཅགས་དང་དཀྲུག་ལོག་སྨྱོན་པའི་སྤྱོད་པ་བྱ། །མཐར་ནི་ཞི་ཞིང་བདེ་བའི་ངང་ལ་འདུག །མཚན་དུས་རང་བབས་བདེ་བར་ཉལ་ནས་ཀྱང༌། །དྲན་བསམ་འཕྲོ་འདུའི་རྣམ་རྟོག་ཀུན་བྲལ་ཏེ། །སྐྱེ་མེད་དྲན་རྫོགས་གཉུག་མའི་ངང་ལ་ཉལ། །དེ་ལྟར་བྱས་ན་ནད་གདོན་རང་ཞི་ནས། །ལྟ་སྒོམ་བོགས་འབྱིན་རྟོགས་པ་ནམ་མཁའ་འདྲ། །སྒོམ་པ་རང་གསལ་སྤྱོད་པ་བུ་ཆུང་འདྲ། །གཟའ་གཏད་ཀུན་བྲལ་ངང་གིས་སྨྱོན་པ་འདྲ། །བདག་གཞན་གཉིས་མེད་འཕགས་པའི་གང་ཟག་འདྲ། །ཅི་སྨྲ་འཛིན་མེད་བྲག་ཆའི་སྒྲ་དབྱངས་འདྲ། །གང་ལའང་ཆགས་མེད་འདབ་ཆགས་མཁའ་ལྡིང་འདྲ། །ཡ་ང་བག་ཚ་མེད་པའི་སེང་གེ་འདྲ། །ཐམས་ཅད་ཡེ་གྲོལ་མཁའ་ལ་སྤྲིན་དྭངས་འདྲ། །དེ་འདྲའི་རྣལ་འབྱོར་བདེ་གཤེགས་རིག་འཛིན་དངོས། །དད་བརྒྱའི་སྤྱི་བོས་བཏུད་ནས་ཕྱག་བྱའི་འོས། །ཡིད་བཞིན་ནོར་བུ་བས་ཀྱང་ཆེས་ལྷག་གོ། ༈ །ཨེ་མ་ཧོ། ད་ཡང་སྐལ་ལྡན་བྱ་བཏང་གླུ་ལ་ཉོན། །རྣམ་སྣང་ཕྱི་ན་མེད་དེ་ནང་ན་ཡོད། །སེམས་ཉིད་སྤྲོས་དང་བྲལ་བ་ཆོས་དབྱིངས་དང༌། །གཏི་མུག་རང་སར་དག་པའི་ངོ་བོ་ཉིད། །བཅོམ་ལྡན་རྣམ་པར་སྣང་མཛད་དངོས་ཡིན་ནོ། །རྡོར་སེམས་ཕྱི་ན་མེད་དེ་ནང་ན་ཡོད། །རིག་རྩལ་འཆར་གཞི་མ་འགགས་མེ་ལོང་དང༌། །ཞེ་སྡང་རང་སར་དག་པའི་ངོ་བོ་ཉིད། །བཅོམ་ལྡན་རྡོ་རྗེ་སེམས་དཔའ་དངོས་ཡིན་ནོ། །རིན་འབྱུང་ཕྱི་ན་མེད་དེ་ནང་ན་ཡོད། །བླང་དོར་དགག་སྒྲུབ་མེད་པ་མཉམ་ཉིད་ངང༌། །ང་རྒྱལ་རང་སར་དག་པའི་ངོ་བོ་ཉིད། །བཅོམ་ལྡན་རིན་ཆེན་འབྱུང་ལྡན་དངོས་ཡིན་ནོ། །འོད་དཔག་ཕྱི་ན་མེད་དེ་ནང་ན་ཡོད། །བདེ་སྟོང་དབྱིངས་སུ་ནུབ་པ་སོར་རྟོག་དང༌། །འདོད་ཆགས་རང་སར་དག་པའི་ངོ་བོ་ཉིད། །བཅོམ་ལྡན་འོད་དཔག་མེད་པ་དངོས་ཡིན་ནོ། །དོན་གྲུབ་ཕྱི་ན་མེད་དེ་ནང་ན་ཡོད། །རིག་པ་ཐལ་བྱུང་རང་གྲོལ་བྱ་གྲུབ་དང༌། །ཕྲག་དོག་རང་སར་དག་པའི་ངོ་བོ་ཉིད། །བཅོམ་ལྡན་དོན་ཡོད་གྲུབ་པ་དངོས་ཡིན་ནོ།། ༈ །ཨེ་མ་ཧོ། ད་ཡང་སྐལ་ལྡན་སེམས་ཀྱི་བུ་གཅིག་པོ། །དགའ་ཞིང་སྤྲོ་བས་རྡོ་རྗེའི་གླུ་ལ་ཉོན། །དེ་ལྟར་རྟོགས་ན་སྣང་སྲིད་ཐམས་ཅད་ཀུན། །གདམས་ངག་དཔེ་ཆ་དོན་གྱི་དཀྱིལ་འཁོར་ཡིན། །སྣང་བ་དཀར་དམར་སྣ་ཚོགས་ཤོག་གུ་ལ། །རང་བྱུང་ཡེ་ཤེས་རིག་པའི་སྨྱུ་གུ་ཡིས། །གཞི་མེད་ཡེ་གྲོལ་འཛིན་མེད་ཡི་གེ་བྲིས། །སྣང་སྟོང་གཉིས་མེད་ངང་དུ་དཔེ་བལྟ་བྱས། །སྟོང་གསུམ་ཐམས་ཅད་ལྷུན་གྲུབ་དཀྱིལ་འཁོར་ལ། །ཆར་ཆུ་རང་བབས་ཆུ་ཡི་ཆག་ཆག་གདབ། །ལམ་སྲང་རང་བཞིན་ཐིག་ཆེན་གདབ་པ་དང༌། །རྐང་པའི་རྗེས་ནི་ཁ་དོག་རྡུལ་ཚོན་རིས། །རང་ལུས་སྣང་སྟོང་ཡི་དམ་ལྷ་ཡི་སྐུ། །སྨྲ་བརྗོད་གྲགས་སྟོང་རྡོ་རྗེའི་བཟླས་པ་དང༌། །དྲན་བསམ་འཛིན་མེད་རང་གྲོལ་ལྷ་ཡི་ཐུགས། །ཡན་ལག་འགུལ་བསྐྱོད་ཐམས་ཅད་ཕྱག་རྒྱའོ། །བཟའ་དང་བཏུང་བ་ཆོས་ཉིད་མཆོད་པ་དང༌། །གཟུགས་སུ་སྣང་བ་ཐམས་ཅད་ལྷ་ཡི་སྐུ། །སྒྲ་ཆེན་བརྗོད་པ་ཐམས་ཅད་རོལ་མོ་ཉིད། །བསྲུང་མེད་ཉམས་མེད་རང་བབས་དམ་ཚིག་གོ །དེ་འདྲའི་རྣལ་འབྱོར་པ་ཡིས་ཅི་བྱས་ཀྱང༌། །འོད་གསལ་ཆོས་ཉིད་ངང་ལ་གདམས་ངག་དང༌། །བསྐྱེད་རིམ་དམ་ཚིག་དང་བཅས་རྫོགས་པས་ན། །འབད་རྩོལ་རྒྱུ་འབྲས་ཆོས་ལ་བརྟེན་མི་དགོས། །འབད་མེད་དངོས་གྲུབ་ཡ་མཚན་རྨད་པོ་ཆེ། །མྱུར་དུ་འཐོབ་པ་རྫོགས་པ་ཆེན་པོ་ཡི། །ཁྱད་ཆོས་ཡིན་ནོ་སྐལ་ལྡན་སྙིང་གི་བུ། །དེ་ལྟར་ངེས་པར་ཉམས་སུ་བླང་གྱུར་ན། །སྤྲིན་རྣམས་ནམ་མཁའི་ངང་ལ་ཡལ་བ་བཞིན། །འཁོར་འདས་རྟོག་ཚོགས་གདོད་མའི་གཞི་ལ་དག །ཉི་མའི་དཀྱིལ་འཁོར་སྒྲིབ་མེད་གསལ་བ་བཞིན། །རང་རིག་འོད་གསལ་ཆོས་སྐུ་མངོན་གྱུར་ནས། །གསད་པ་གསོ་ནུས་གསང་བ་གོ་ནུས་ཤིང༌། །རྫུ་འཕྲུལ་སྣ་ཚོགས་བསྟན་ནས་འགྲོ་བ་འདུལ། །ས་ལམ་ཡོན་ཏན་མ་ལུས་རབ་རྫོགས་ནས། །གང་ཟག་དབང་པོ་རབ་རྣམས་ཚེ་འདིར་གྲོལ། །འབྲིང་ནི་འཆི་ཀ་ཐ་མ་བར་དོ་རུ། །ཀ་དག་གཞི་ལ་གྲོལ་ནས་ནང་དབྱིངས་སུ། །སྐུ་གསུམ་ཡེ་ཤེས་འབྲལ་མེད་རྟག་བཞུགས་ནས། །གང་ལ་གང་འདུལ་སྤྲུལ་པ་བཀྱེ་ནས་ཀྱང༌། །འགྲོ་དོན་རྒྱུན་མི་འཆད་པར་མཛད་པའོ། །ཚིག་དོན་འདི་རྣམས་ཡིད་ལ་ཟུངས་ཤིག་དང༌། །སྐྱིད་པའི་ཉི་མ་ནང་ནས་འཆར་བར་ངེས། །དེ་འདྲའི་དགོངས་པ་གླུ་རུ་ལེན་མཁན་དེ། །བྱ་བཏང་ཚོགས་དྲུག་རང་གྲོལ་ཡིན་པར་སྣང༌། །དགེ་འདིས་སྐལ་ལྡན་གདུལ་བྱ་མང་པོ་ཡིས། །མ་རིག་ཉོན་མོངས་རྟོག་པའི་དྲི་མ་ཀུན། །ཀ་དག་གདོད་མའི་དབྱིངས་སུ་མྱུར་དག་ནས། །འབྲས་བུ་ཚེ་འདི་ཉིད་ལ་འཐོབ་པར་ཤོག །ཅེས་འོད་གསལ་རྫོགས་པ་ཆེན་པོའི་ཁྲེགས་ཆོད་ལྟ་བའི་གླུ་དབྱངས་ས་ལམ་མྱུར་དུ་བགྲོད་པའི་རྩལ་ལྡན་མཁའ་ལྡིང་གཤོག་རླབས་ཞེས་བྱ་བ་འདི་ནི། ཨོ་རྒྱན་རིན་པོ་ཆེས་མཛད་པའི་རིག་པ་གཅེར་མཐོང་གི་ངོ་སྤྲོད། ཀུན་མཁྱེན་མཛོད་བདུན་དང་ཤིང་རྟ་གསུམ། རྫོགས་ཆེན་རྒྱབ་ཆོས་ནམ་མཁའ་སྐོར་གསུམ། ཟབ་དོན་རྒྱ་མཚོའི་སྤྲིན་ཕུང༌། རྫོགས་ཆེན་མཁའ་འགྲོའི་སྙིང་ཐིག་སངས་རྒྱས་ལག་བཅངས་སོགས་གཏེར་ཁ་དུ་མའི་རྫོགས་ཆེན་མང་པོ་ལ་གཞི་བྱས། བླ་མའི་མན་ངག་དང་རང་གི་ཉམས་མྱོང་གིས་ཟུར་བརྒྱན་ཏེ་དད་ལྡན་གྱི་སློབ་མ་མང་པོ་ལ་ཕན་ཕྱིར་༧བྱ་བཏང་ཚོགས་དྲུག་རང་གྲོལ་གྱིས་སྨྲས་པའོ། །འདིས་ཀྱང་བསྟན་པ་དང་སེམས་ཅན་ལ་ཕན་པ་དཔག་ཏུ་མེད་པ་ཐོགས་པའི་རྒྱུར་གྱུར་ཅིག །རྡོ་རྗེའི་གླུ་འདི་ནི་ཐར་པ་དོན་དུ་གཉེར་བའི་སྐལ་ལྡན་ཀུན་ལ་ཕན་ཕྱིར་བླངས་པ་ཡིན་པས། ལེན་པའི་དུས་ནི་རྣལ་འབྱོར་པས་ལྟ་བ་སྐྱོང་བའི་དུས་སུ་ལེན་པའོ། །ལེན་ལུགས་ནི་རིག་འཛིན་ཤྲཱི་སིངྷའི་ཞལ་ནས། སངས་རྒྱས་ཀྱི་ཐུགས་ཁྱབ་གདལ་དུ་གནས། །སེམས་ཅན་གྱི་རིག་པ་དུམ་བུར་གནས། །ནམ་མཁའ་ལྟར་རྒྱ་བསྐྱེད་པ་བོགས་ཆེའོ། །ཞེས་གསུངས་པ་ལྟར་རིག་པ་ནམ་མཁའ་ལྟར་རྒྱ་ཆེར་བསྐྱེད་དཔངས་བསྟོད་ཕྱལ་ཡས་སུ་བཏང་ནས་སེམས་ཉིད་ཁྱབ་གདལ་ཡངས་པའི་ངང་ནས་རྡོ་རྗེའི་གླུ་འདི་འཐེན་དང་ལྟ་སྒོམ་བོགས་འཐོན་པའོ།། །།

"$ ༄༅། །འོད་གསལ་རྫོགས་པ་ཆེན་པོའི་ལྷུན་གྲུབ་ཐོད་རྒལ་གྱི་གླུ་དབྱངས་ཏིང་འཛིན་སྒོ་འཕར་བརྒྱ་ཕྲག་ཅིག་ཅར་འབྱེད་པའི་ལྡེའུ་མིག་ཅེས་བྱ་བ་བཞུགས་སོ། །

༄༅།། ཏཱིརིཏུཿརཱཛདེབཿསམནྟབྷདྲཿ

༄༅། །དུས་གསུམ་རྒྱལ་བའི་མེས་པོ་ཀུན་ཏུ་བཟང༌། །

བཛྲསཏྭཔྲཛུཥྱཿཤྲཱིམཉྫུསྭམིཿ

རྡོར་སེམས་དགའ་རབ་འཇམ་དཔལ་བཤེས་གཉེན་དང༌། །

ཨཱརྻཧལྤཾདྨཀཱརཤྲཱིསིཾཧདཡཿ

ཤྲཱི་སིང་ཧ་སློབ་དཔོན་པད་འབྱུང་སོགས། །

བྷཱབཙཱབསྱཨུཏྟཿཧྲིཏཱབནྡནཿ

དངོས་དང་བརྒྱུད་པའི་བླ་མར་སྙིང་ནས་འདུད། །

མཆོག་དང་ཐུན་མོང་དངོས་གྲུབ་མ་ལུས་པ། །སྩོལ་མཛད་ཡི་དམ་ཞི་ཁྲོའི་ལྷ་ཚོགས་དང༌། །ཕྲིན་ལས་ཐོགས་མེད་སྒྲུབ་པའི་མཐུ་ལྡན་པ། །མཁའ་འགྲོ་ཆོས་སྐྱོང་རྣམས་ལ་གུས་པས་འདུད། །འོད་གསལ་རྫོགས་ཆེན་ལྷུན་གྲུབ་ཐོད་རྒལ་གྱི། །ཟབ་ལམ་འཆད་པའི་གནང་བ་སྩོལ་བ་དང༌། །སྐལ་ལྡན་སློབ་མ་རྣམས་ཀྱི་ཤེས་རྒྱུད་ལ། །སྣང་བཞི་ཡེ་ཤེས་སྐྱེ་བར་བྱིན་གྱིས་རློབས། །འོད་གསལ་ལྷུན་གྲུབ་སྣང་བཞིའི་ཏིང་འཛིན་གྱི། །སྒོ་འཕར་བརྒྱ་ཕྲག་ཅིག་ཅར་འབྱེད་མཛད་པའི། །གནད་ཀྱི་ཞལ་གདམས་རྡོ་རྗེའི་གླུ་དབྱངས་ལེན། །སྐལ་ལྡན་ལས་འཕྲོ་ཅན་རྣམས་གུས་པས་ཉོན།། ༈ །ཨེ་མ་ཧོ། ཤིན་ཏུ་སྤྲོས་མེད་གསང་བ་ཆེན་པོ་ཡི། །ལྷུན་གྲུབ་ཐོད་རྒལ་གནད་ལ་བརྩོན་འགྲུས་ཅན། །ཚེ་འདི་ཉིད་ལ་གདོས་བཅས་འོད་ལུས་སུ། །དག་ནས་འཚང་རྒྱ་བྱེད་པའི་གདམས་པ་འདི། །ཐེག་པ་གཞན་ལ་མིང་ཙམ་མ་གྲགས་པའི། །ཐེག་དགུའི་ཡང་རྩེ་རྫོགས་ཆེན་ཁྱད་ཆོས་ཡིན། །གནད་རྣམ་བདུན་གྱིས་ཐེག་པ་གཞན་ལས་འཕགས། །རིག་པ་གཅེར་མཐོང་ཉིད་དུ་རྟོགས་པའི་ཕྱིར། །དབང་པོ་རྣམས་ལ་རྣོ་བརྟུལ་མེད་པའི་**གནད**། །ཆོས་ཉིད་དབང་པོས་བལྟ་རུ་ཡོད་པས་ན། །བློ་ཡི་ཡིད་དཔྱོད་ཙམ་ལ་མི་བལྟོས་**གནད**། །བླང་དོར་འབད་པའི་རྩོལ་སྒྲུབ་ལས་འདས་པའི། །ན་སོ་ལ་ཡང་རྒན་གཞོན་མེད་པའི་**གནད**། །རང་རིག་ཡེ་ནས་དྲི་མ་དང་བྲལ་བའི། །དཀར་ནག་ལས་ལ་བཟང་ངན་མེད་པའི་**གནད**། །ཆོས་ཉིད་འོད་གསལ་མངོན་སུམ་མཐོང་བས་ན། །ཐ་སྙད་ཚིག་ལ་ཅུང་ཟད་མི་བལྟོས་**གནད**། །ཆོས་ཉིད་བསམ་བརྗོད་ཡུལ་ལས་འདས་པ་ན། །ལྟ་སྒོམ་གཞི་ལམ་འབྲས་བུར་མི་བལྟོས་**གནད**། །སྐུ་གསུམ་ལམ་སྣང་ཉིད་དུ་ཤེས་ནས་ཀྱང༌། །ཁམས་གསུམ་འཁོར་བར་ཕྱིར་མི་ལྡོག་པའི་**གནད**། །མདོར་ན་ཐུན་མོང་ཐེག་པ་གཞན་དག་ལས། །གནད་ནི་བསམ་གྱིས་མི་ཁྱབ་འཕགས་ན་ཡང༌། །བརྗོད་ཀྱིས་མི་ལངས་པས་ན་འདིར་མ་སྤྲོས། །ཁྲེགས་ཆོད་ལས་ཀྱང་ཁྱད་པར་བདུན་གྱིས་འཕགས། །ཉམས་ལེན་ལག་ལེན་འདྲིལ་བའི་**ཁྱད་**པར་དང༌། །ལུས་གནད་རྩ་ཡི་**ཁྱད་**པར་སྣང་བྱེད་སྒོའི། །**ཁྱད་**པར་མཐོང་བ་དབང་པོའི་**ཁྱད་**པར་དང༌། །རང་སྣང་མངོན་སུམ་གཟིགས་པའི་**ཁྱད་**པར་དང༌། །སྣང་བ་འོད་ཀྱིས་**ཁྱད་**པར་ཉམས་སྣང་ཉིད། །གོང་འཕེལ་**ཁྱད་**པར་དང་བཅས་བདུན་གྱིས་འཕགས། །འགྲེལ་བཤད་ཀུན་མཁྱེན་དགོངས་པའི་ཐེག་མཆོག་མཛོད། །ཚིག་དོན་མཛོད་ནས་རྒྱས་པར་བཤད་པའོ། །དེ་འདྲའི་གདམས་པ་ཉམས་སུ་ལེན་འདོད་ན། །དང་པོ་ཚེ་འདི་ཉིད་ལ་མ་ཆགས་པར། །འཇིག་རྟེན་བྱ་བ་ཐམས་ཅད་བློས་བཏང་ནས། །ཐེག་པ་འདི་ཉམས་ལེན་མི་ཞན་པའི། །མཚན་ལྡན་བླ་མ་བསམ་དང་སྦྱོར་བ་ཡིས། །ལོ་དང་ཟླ་བའི་བར་དུ་བསྟེན་པ་གནད། །སྨིན་བྱེད་དབང་ཞུས་གྲོལ་བྱེད་ཁྲིད་རིམ་རྣམས། །ཡང་ཡང་ཁྲིད་ནས་ཡིད་ལ་འབྱོར་པ་དགོས། །དེ་ནས་རྣམ་གཡེང་འདུ་འཛི་མེད་ས་རུ། །ཐུན་མོང་སྔོན་འགྲོ་ཚད་ལྡན་འཁྲིད་གཞུང་ལྟར། །སྔོན་དུ་བཏང་ནས་ཐོད་རྒལ་གཞི་མ་ལ། །ཁྲེགས་ཆོད་ལྟ་བ་གདེངས་སུ་གྱུར་པ་དགོས། །དེའི་ཕྱིར་ཁྲེགས་ཆོད་ལྟ་བ་གནད་བསྣུན་ནས། །བརྟན་པ་ཐོབ་ནས་ཐོད་རྒལ་བསྒོམ་པ་གནད།། ༈ །ཨེ་མ་ཧོ། སུས་ཐོབ་འཚེངས་པས་ནོར་བུ་ལྟ་བུ་ཡི། །ཐོད་རྒལ་ཉམས་ལེན་འཁྲིད་རིམ་འདི་ལྟ་སྟེ། །སྒོ་གསུམ་བྱ་བ་དགུ་ཕྲུགས་གཏོང་ཚུལ་དང༌། །སྒོ་གསུམ་གནད་རྣམས་གཟིར་ཚུལ་གནད་གསུམ་གྱིས། །ཡེ་ཤེས་མངོན་སུམ་གཏན་ལ་འབེབས་ཚུལ་དང༌། །གཏན་ལ་ཕབ་ནས་དངོས་གཞིའི་ངོ་སྤྲོད་དང༌། །རྗེས་སུ་རྣལ་འབྱོར་བཞི་ཡིས་ཉམས་བླང་ཚུལ། །ཉམས་སུ་བླངས་ནས་སྣང་བཞི་འཆར་ཚུལ་དང༌། །མཐའ་རྟེན་མན་ངག་དང་བཅས་བདུན་ཡིན་ནོ།། ༈ །ཨེ་མ་ཧོ། དང་པོ་སྒོ་གསུམ་བྱ་བ་གཏོང་ཚུལ་ནི། །ཆོས་ཉིད་ཡིད་བྱེད་ཙམ་དུ་མ་ལུས་པར། །མངོན་སུམ་རང་ཐོག་ཕབ་ནས་ཉམས་ལེན་ཚེ། །སྒོ་གསུམ་བྱ་བ་དགུ་ཕྲུགས་གཏོང་དགོས་པས། །ལུས་ཀྱི་ཕྱི་ཡི་བྱ་བ་ཚེ་འདི་ཡི། །དགྲ་འདུལ་གཉེན་སྐྱོང་སོ་ནམ་ཐམས་ཅད་དང༌། །ནང་གི་བྱ་བ་ཕྱག་དང་བསྐོར་བ་དང༌། །གསང་བ་ལྷ་ཡི་གར་དང་ཕྱག་རྒྱ་སོགས། །སྤངས་ནས་གྲོགས་མེད་གཅིག་པུར་གནས་པར་བྱ། །ངག་གི་ཕྱི་ཡི་འཇིག་རྟེན་འཁྲུལ་གཏམ་དང༌། །ནང་གི་བྱ་བ་ཁ་བཏོན་བཟླས་བརྗོད་དང༌། །གསང་བའི་བྱ་བ་རྩ་རླུང་བཟླས་པ་སོགས། །སྤངས་ཏེ་སྨྲ་མེད་ཉིད་དུ་གནས་པར་བྱ། །སེམས་ཀྱི་ཕྱི་ཡི་ཐ་མལ་འཁྲུལ་རྟོག་དང༌། །ནང་གི་བྱ་བ་དད་དང་སྙིང་རྗེ་དང༌། །གསང་བའི་བྱ་བ་བསྐྱེད་རྫོགས་སེམས་འཛིན་སོགས། །སྤངས་ཏེ་རྟོག་མེད་ལྷན་ནེར་གནས་པར་བྱ། །དེ་ལྟར་བྱ་བ་བཏང་བའི་དགོས་པ་ནི། །ལུས་ཀྱི་བྱ་བ་བཏང་བས་རང་ལུས་དལ། །རང་ལུས་དལ་བས་རྩ་རྣམས་ཤིན་ཏུ་དལ། །རྩ་རྣམས་དལ་བས་རླུང་སེམས་ཤིན་ཏུ་དལ། །རླུང་སེམས་དལ་བས་རྣམ་རྟོག་རང་ཤུགས་ཀྱིས། །འགགས་ནས་འོད་གསལ་ཡེ་ཤེས་མྱུར་དུ་འཆར། །ལུས་ཀྱི་འབྱུང་བ་རྣམས་ནི་མ་འཁྲུགས་པས། །རྣལ་འབྱོར་ལུས་ལ་ན་ཚ་མི་འབྱུང་ངོ༌། །ངག་གི་བྱ་བ་བཏང་བས་བརྗོད་མེད་ཀྱི། །ཏིང་འཛིན་སྐྱེ་ཞིང་ཀ་ཏི་ཤེལ་སྦུབས་ཀྱི། །རྩ་ཡི་ནང་དུ་རླུང་གི་རྒྱུ་བ་ནི། །རན་པར་རྒྱུ་བས་འོད་གསལ་འཕེལ་ཆེ་ཞིང༌། །རླུང་ཡང་དལ་བར་རྒྱུས་པའི་སྟོབས་ཀྱིས་ནི། །རྣལ་འབྱོར་པ་དེ་ཚེ་ཡང་རིང་བ་ཡིན། །སེམས་ཀྱི་བྱ་བ་བཏང་བས་རྣམ་རྟོག་གི །འཕྲོ་འདུ་དུས་གཅིག་ཉིད་ལ་འགག་པ་དང༌། །ཁྲེགས་ཆོད་རང་བབ་རྒྱུད་ལ་སྐྱེ་བ་ཡིན།། ༈ །ཨེ་མ་ཧོ། གཉིས་པ་སྒོ་གསུམ་གནད་རྣམས་གཟིར་ཚུལ་ལ། །དང་པོ་ལུས་གནད་སྐུ་གསུམ་བཞུགས་སྟངས་ཀྱི། །ཆོས་སྐུའི་བཞུགས་སྟངས་སེང་གེ་ལྟ་བུ་ནི། །འབོལ་གདན་སྟེང་དུ་རྐང་མཐིལ་གཉིས་སྤྲད་པས། །ལུས་ཀྱི་འབྱུང་བ་ཐམས་ཅད་ཆ་སྙོམས་ཤིང༌། །ལུས་ཉམས་འགྱིང་ཚུལ་ལྟ་བུར་བསྡད་པ་ཡིས། །ལས་རླུང་གནོན་ཅིང་ཡེ་ཤེས་རླུང་རྣམས་འཕེལ། །ལག་སོར་ཚིགས་བསྐུམས་བརླ་ཡི་ཕྱིའམ་ནང༌། །ས་ལ་བཙུགས་པས་འཕྲོ་བ་ལས་ཀྱི་རླུང༌། །ལྡོག་ཅིང་རོ་སྟོད་དྲང་པོར་བསྲང་བ་ཡིས། །ཉམས་སྣང་མྱུར་དུ་འཆར་བའི་དགོས་པ་ཡོད། །མཇིང་པ་ཡིད་ཙམ་གྱེན་ལ་བོར་བ་ཡིས། །དབྱིངས་རིག་གཉིས་དང་འདུ་འབྲལ་མེད་པའོ། །ལོངས་སྐུའི་བཞུགས་སྟངས་གླང་ཆེན་ལྟ་བུ་ནི། །འབོལ་གདན་སྟེང་དུ་ཁ་སྦུབས་ཉལ་བ་ཡིས། །ལུས་ཀྱི་འཚོགས་པའི་ཆོས་རྣམས་བཅར་ལ་གནོན། །པུས་མོ་གཉིས་ཀ་བྲང་ལ་སྦྱར་བ་ཡིས། །བདེ་དྲོད་སྐྱེ་ཞིང་ཁམས་རྣམས་རྒྱས་པ་དང༌། །རྐང་པའི་སོར་མོ་འཕོངས་ཀྱི་ཕྱི་རོལ་ཏུ། །ཕུལ་ཏེ་བསྐུམས་པས་བྱིང་རྒོད་ཆ་སྙོམ་མོ། །ལག་གཉིས་གྲུ་མོ་སར་བཙུགས་ལག་མཐིལ་གཉིས། །ཨོལ་ཀོ་བརྟེན་ཅིང་སོར་མོ་འགྲམ་སྦྱར་བས། །དབྱིངས་ལ་རིག་པ་འདྲེན་ཅིང་མཇིང་པ་ཉིད། །གྱེན་ལ་བཏེག་པས་དབྱིངས་རིག་འདུ་འབྲལ་མེད། །སྤྲུལ་སྐུའི་བཞུགས་སྟངས་དྲང་སྲོང་ལྟ་བུ་ནི། །འབོལ་སྟན་སྟེང་དུ་ཙོག་པུར་བསྡད་ནས་ཀྱང༌། །རྐང་པའི་ལོང་བུ་གཉིས་ནི་གཤིབ་པ་ཡིས། །ཐབས་དང་ཤེས་རབ་འབྲེལ་བ་འབྱུང་བར་བྱེད། །རྐང་པའི་མཐིལ་གཉིས་ས་ལ་ཕབ་པ་ཡིས། །གཟུང་འཛིན་ལས་ཀྱི་རླུང་གཉིས་གནོན་པར་བྱེད། །པུས་བྲང་སྦྱར་བས་ལུས་ཀྱི་འབྱུང་བ་རྣམས། །ཆ་སྙོམས་ལུས་སྤྱི་དྲང་པོར་བསྲང་བ་ཡིས། །རྩ་མི་འཆུས་ཤིང་རླུང་ཡང་ངང་གིས་དལ། །ལག་གཉིས་བསྣོལ་བས་པུས་མོར་བསྐོར་བ་ཡིས། །དབྱིངས་དང་རིག་པ་འདྲེས་པར་བྱེད་པའོ། །དེ་ལྟར་བཞུགས་སྟངས་བྱས་པའི་དགོས་པ་ནི། །ཆོས་སྐུའི་བཞུགས་སྟངས་བྱས་པས་གནས་སྐབས་སུ། །ནང་གི་ལུས་ཀྱི་འབྱུང་བ་ཆ་སྙོམས་ཤིང༌། །མཐར་ཐུག་གནས་ལུགས་རིག་པའི་དོན་རྟོགས་སོ། །ལོངས་སྐུའི་བཞུགས་སྟངས་བྱས་པས་གནས་སྐབས་སུ། །གཡོ་བྱེད་རླུང་ཟིན་མཐར་ཐུག་ལྷུན་གྲུབ་ཀྱི། །འོད་ལྔའི་ཡེ་ཤེས་མྱུར་དུ་འཆར་བར་བྱེད། །སྤྲུལ་སྐུའི་བཞུགས་སྟངས་བྱས་པས་གནས་སྐབས་སུ། །ལུས་ལ་དྲོད་སྐྱེ་མཐར་ཐུག་མ་དག་པའི། །འཁྲུལ་སྣང་ཞིང་ཁམས་ཉིད་དུ་འཆར་བར་བྱེད། །གཞན་ཡང་ཆོས་སྐུའི་བཞུགས་སྟངས་བྱས་པ་ཡིས། །སངས་རྒྱས་མཁྱེན་པ་ཚེ་འདིར་རྫོགས་པར་བྱེད། །ལོངས་སྐུའི་བཞུགས་སྟངས་བྱས་པས་འདི་ཉིད་ལ། །སངས་རྒྱས་ཞིང་ཁམས་མངོན་སུམ་མཐོང་བར་འགྱུར། །སྤྲུལ་སྐུའི་བཞུགས་སྟངས་བྱས་པས་ཚེ་འདི་རུ། །འགྲོ་དོན་ཐོགས་པ་མེད་པར་འགྲུབ་པར་གསུངས། །བཞུགས་སྟངས་གསུམ་ལས་གཡོ་བར་མ་བྱས་ན། །སངས་རྒྱས་སུམ་སྟོང་ཉིད་དང་སྐལ་མཉམ་ཞེས། །གསང་བ་སྤྱོད་པའི་རྒྱུད་ལས་གསུངས་པའོ། །གཉིས་པ་ངག་གི་གནད་ནི་སྨྲ་བ་རྣམས། །ཇེ་ཉུང་ཇེ་ཉུང་བཏང་ནས་ཐ་མལ་གྱི། །གཏམ་རྣམས་བཅད་ལ་ཐུན་ནི་ཆུང་ངུར་བསླབ། །དེ་ནས་རིམ་བཞིན་ཐུན་ནི་ཇེ་རིང་གཏོད། །སྔགས་དང་བཟླས་བརྗོད་ལ་སོགས་མི་དགག་ཅིང༌། །གཞན་ལ་ཚིག་འབྲུ་གཅིག་ཀྱང་མི་བཤད་དོ། །འདི་ཡི་དུས་སུ་དཔེ་དང་བརྡ་ཙམ་གྱིས། །སྟོན་པར་བྱེད་པ་དག་ལ་གནས་པའོ། །དེ་ནས་རིམ་བཞིན་བཟླས་བརྗོད་ཇེ་ཉུང་གཏོང༌། །ཐ་མ་བཟླས་བརྗོད་ཐམས་ཅད་ཕྱམ་གྱིས་བསྐྱུར། །བརྗོད་དུ་མེད་པའི་ངང་ལས་མི་འདའ་ཞིང༌། །ལུས་ཀྱི་དཔེ་བརྡ་ཙམ་ཡང་མི་བྱའོ། །དེ་ལྟར་བྱས་པའི་དགོས་པ་ཕ་རོལ་གྱི། །གཞན་ལ་ངག་མ་འདྲེས་པས་ལུས་འབྱོངས་ཏེ། །ལུས་འབྱོངས་རྟགས་སུ་སངས་རྒྱས་བྱང་སེམས་དང༌། །མཁའ་སྤྱོད་མཁའ་འགྲོ་རྣམས་ཀྱིས་བྱིན་གྱིས་རློབས། །ལུས་ནི་སྒྱུ་མའི་སྐུ་རུ་གྲོལ་བའོ། །དེ་ནས་བཟླས་བརྗོད་བཀག་པས་ངག་འབྱོངས་ཏེ། །དེ་ཡི་རྟགས་སུ་མི་མ་ཡིན་རྣམས་ཀྱིས། །བརྡ་དང་གཏམ་རྣམས་ཟེར་བ་དག་ཀྱང་འོང༌། །བརྗོད་པ་ཐམས་ཅད་བཀག་པས་ཡིད་འབྱོངས་ཏེ། །དེ་ཡི་རྟགས་སུ་སྔོན་དུ་མི་མ་ཡིན། །གཟུགས་མཐོང་དེ་ནས་མངོན་ཤེས་དམ་དུམ་འཆར། །ཁྱད་པར་གནས་སྐབས་འཁྲུལ་གཏམ་ཉོན་མོངས་རྣམས། །མི་འཕེལ་མཐར་ཐུག་སངས་རྒྱས་ཐམས་ཅད་ཀྱི། །གསུང་གི་ཀློང་དུ་མྱ་ངན་འདའ་བའོ། །གསུམ་པ་སེམས་གནད་ནམ་མཁའ་སྟོང་སང་ལ། །མིག་ཤས་འགྱུར་བ་མེད་པར་གཏད་ནས་ཀྱང༌། །ནམ་མཁའ་རང་སེམས་འདྲེས་པ་ལྟ་བུ་ཡི། །ཤེས་པ་དྲག་ཏུ་གཅུན་པས་རང་རིག་ཉིད། །གསལ་སྟོང་ལྷག་གེར་འཆར་བར་འགྱུར་བའོ། །དེ་ཡི་གནས་སྐབས་རང་རིག་མངོན་སུམ་དུ། །གསལ་བར་མཐོང་བས་མཐར་ཐུག་ལྷག་མེད་དུ། །འཚང་རྒྱའི་དགོས་པ་ཡོད་དོ་སྐལ་ལྡན་ཀུན།། ༈ །ཨེ་མ་ཧོ། གསུམ་པ་སྒོ་ཡུལ་རླུང་རིག་གནད་གསུམ་གྱིས། །ཡེ་ཤེས་མངོན་སུམ་གནད་ལ་འབེབས་ཚུལ་ནི། །དེ་ཡང་དཔེར་ན་དོན་སྙིང་ལ་སོགས་ལ། །མཚོན་གྱིས་ཕོག་ན་ཅིས་ཀྱང་མི་འཚོ་ལྟར། །སྒོ་ཡུལ་རླུང་རིག་གནད་གསུམ་མན་ངག་གིས། །ཆོས་ཉིད་འོད་གསལ་འགྱུར་བའི་ས་མེད་དེ། །སྒོ་ཡི་གནད་ཀྱིས་མངོན་སུམ་མཐོང་བར་བྱེད། །ཡུལ་གྱི་གནད་ཀྱིས་འགྱུར་བ་མེད་པར་བྱེད། །རླུང་རིག་གནད་ཀྱིས་ཚད་ལ་ཕེབས་པར་བྱེད། །དེ་ཡང་སྒོའི་གནད་དཔེར་ན་སོ་པ་འདྲ། །ཡུལ་གྱི་གནད་ནི་མགྲོན་ཁང་མགྲོན་པོ་འདྲ། །རླུང་གི་གནད་ནི་ཇག་པ་འདྲ་བ་ཡིན། །སོ་པས་ཐེབ་ཚེ་ཇག་པ་མི་འཁྱུ་ལྟར། །དབང་པོའི་སྒོ་རྣམས་མ་འགུལ་རླུང་དལ་ཏེ། །མགྲོན་པོ་མགྲོན་ཁང་ཕྱིན་ནས་སྡོད་པ་ལྟར། །ཡེ་ཤེས་ཡུལ་དུ་མངོན་སུམ་མཐོང་བའོ། །དང་པོ་འཆར་བྱེད་སྒོ་ཡི་གནད་ཉིད་ནི། །ཐ་མལ་པ་ལྟར་བལྟས་པས་འོད་གསལ་གྱི། །ཡེ་ཤེས་མི་འཆར་ཅུང་ཟད་འཆར་ན་ཡང༌། །གོང་ནས་གོང་དུ་འཕེལ་བར་མི་འགྱུར་བས། །སྒོ་གནད་གཟིགས་སྟངས་གསུམ་ལ་བསླབ་པ་གནད། །དེ་ཡང་རིག་པའི་ཡེ་ཤེས་ཙིཏྟ་ཡི། །སྦུབས་ན་བུམ་ནང་མར་མེ་ལྟར་གསལ་བའི། །རང་གདངས་ཀ་ཏི་ཤེལ་སྦུག་འོད་ཀྱི་རྩ། །དར་སྐུད་བརྐྱངས་པ་ལྟ་བུའི་ལམ་བརྒྱུད་ནས། །མིག་གི་སྒོ་རུ་འཆར་བས་ཆོས་སྐུ་ཡི། །གཟིགས་སྟངས་གྱེན་དུ་ལྡོག་ནས་གཙུག་ཏོར་གྱི། །རྣམ་པར་བལྟ་ཞིང་ལོངས་སྐུའི་གཟིགས་སྟངས་ཀྱིས། །གཡས་གཡོན་ཟུར་འཁྲིད་མདའ་སྨྱུག་སྲོང་ལྟར་བལྟ། །སྤྲུལ་སྐུའི་གཟིགས་སྟངས་མིག་གཉིས་ཕྱེད་བཙུམས་ཏེ། །ཅུང་ཟད་ཐུར་ལ་ཕབ་ནས་དྲང་སྲོང་གི །བསམ་གཏན་བསྒོམས་པ་བཞིན་དུ་བལྟ་བར་བྱ། །ཆོས་སྐུ་གྱེན་ལ་ལྡོག་ནས་བལྟས་པ་ཡིས། །བག་ཆགས་ཐུར་ལ་སེལ་བའི་དགོས་པ་ཡོད། །ལོངས་སྐུའི་ཟུར་ལ་མཉམ་པོ་བལྟས་པ་ཡིས། །འཁོར་འདས་རོ་མཉམ་ཉིད་དུ་བསྲེ་བར་བྱེ། །སྤྲུལ་སྐུའི་ཐུར་ལ་ཕབ་ནས་བལྟས་པ་ཡིས། །ཡེ་ཤེས་སྣང་བ་དངོས་སུ་འཕེལ་བའོ། །གཉིས་པ་ཡུལ་གྱི་གནད་ནི་རང་རིག་གི །རང་གདངས་ནང་ནས་ཕྱི་རོལ་འཆར་བ་ལ། །ཕྱི་ཡི་དངོས་པོ་རགས་པ་ས་དང་ཆུ། །མེ་དང་རླུང་ལ་གཏད་པས་མི་འོང་བས། །གནད་ནི་རྐྱེན་བྲལ་དྭངས་ཤིང་མཐོ་བའི་སར། །ཡུལ་རྐྱེན་བྲལ་བ་ནམ་མཁའ་གཡའ་དག་དུས། །དབང་པོ་རྐྱེན་དང་བྲལ་བ་མིག་གཉིས་ཀྱིས། །སྔ་དྲོ་ནུབ་དང་ཕྱི་དྲོ་ཤར་དུའམ། །འོད་གསལ་འཆར་སྣང་བདེ་ཕྱིར་ཟེར་གཉིས་སྦྱར། །སྔ་དྲོ་ཤར་དང་ཕྱི་དྲོ་ནུབ་ཏུ་བལྟ། །དེ་ཡང་ཉི་མ་ལས་ནི་ཁྲུ་གང་གི །འོག་གི་ནམ་མཁའ་སྟོང་སང་དེ་ལ་ལྟ། །དེ་ལྟར་ཕྱི་ཡི་ནམ་མཁའ་སྟོང་པ་ལ། །རིག་པ་སྟོང་པས་གཏད་པས་སྟོང་གསལ་ཉམས། །འཕྲོ་འདུ་དང་བཅས་ཕྱལ་ཡས་པ་ཅིག་འཆར། །དངོས་པོ་མཚན་མ་བྲལ་བའི་དགོས་པ་ཡོད། །གསུམ་པ་རླུང་རིག་གནད་ནི་དལ་བ་ལ། །བརྟེན་ནས་རིག་པ་བཙོན་དུ་བཟུང་བར་བྱ། །རླུང་གནད་སྣ་ནས་མི་གཏོང་ཁ་ནས་གཏོང༌། །སོ་དང་མཆུ་གཉིས་བག་ཙམ་མ་རེག་པར། །ཤིན་ཏུ་དལ་བུས་འབྱུང་འཇུག་བྱེད་པ་ནི། །ཐེག་པ་འདི་ཡི་རང་ལུགས་ཡིན་པའི་ཕྱིར། །འདི་ཉིད་རླུང་གནད་གལ་པོ་ཆེ་ཞིག་ཡིན། །དེ་ལྟར་བྱས་པས་རླུང་ཡང་རབ་ཏུ་དལ། །ཕྱི་ལྟར་རྣལ་འབྱོར་ཚེ་རྒྱས་གྲོགས་སུ་འགྲོ། །ནང་དུ་རྣམ་རྟོག་ནུབ་པའི་རྐྱེན་བྱེད་ཅིང༌། །གསང་བ་ཉམས་སྣང་འཕེལ་བའི་གཞི་བྱས་ནས། །ཟག་བཅས་མི་སྣང་འཚང་རྒྱ་ནུས་པར་བྱེད། །རིག་པའི་གནད་ནི་རྡོ་རྗེ་ལུ་གུ་རྒྱུད། །དབྱིངས་ཀྱི་རྭ་བར་བཞག་ནས་འབྲལ་མི་བྱ། །དེ་ལྟར་ལུག་རྒྱུད་ཨར་ལ་གཏད་པ་ཡིས། །རྣམ་རྟོག་ཟད་ནས་འཁྲུལ་པ་གཞི་ལ་སངས། །ཡེ་ཤེས་མ་བུ་འཕྲད་ཅིང་རིག་པ་ཉིད། །རླུང་དང་བྲལ་ནས་འགྲོ་འོང་མེད་པ་ཡི། །རིག་པ་རང་བྱན་ཚུད་པའི་དགོས་པ་ཡོད། །དེ་ལྟར་བཞུགས་སྟངས་སྒོ་ཡུལ་རླུང་རིག་གནད། །བཅིངས་ནས་ཉི་འོག་ཁྲུ་གང་མཚམས་བལྟས་པས། །ཕྱི་ཡི་དབྱིངས་ནི་ནམ་མཁའ་སྟོང་པ་ལ། །ནང་དབྱིངས་རྣམ་དག་སྒྲོན་མ་ཞེས་བྱ་བ། །སྨིན་མཚམས་ལས་ཀྱང་མཆེད་དེ་ལྔ་ལྡན་གྱི། །འཇའ་ཚོན་ལྟ་བུར་ཤིན་ཏུ་གསལ་བར་འཆར། །དེའི་ནང་ཐིག་ལེ་སྟོང་པའི་སྒྲོན་མ་ནི། །དཔེར་ན་རྫིང་ནང་རྡོ་འཕངས་རི་མོ་བཞིན། །ཐོག་མར་འལ་འོལ་དག་ཏུ་སྣང་བ་ལས། །ཐ་མར་ཐིག་ལེ་གསལ་མདངས་ཅན་དུ་འཆར། །རིག་པ་རྡོ་རྗེ་ལུག་རྒྱུད་ཅེས་བྱ་བ། །རྟ་རྔ་མདུད་པ་བཏབ་འདྲ་གསེར་སྐུད་དང༌། །མུ་ཏིག་ཕྲེང་བ་མེ་ཏོག་ཆུན་པོ་དང༌། །ལྕགས་ཐག་ལྟ་བུ་ཐོག་མར་སྨིག་རྒྱུ་ལྟར། །འལ་འོལ་འགུལ་འཁྲིགས་བྱེད་ཅིང་འཆར་བའོ། །ལྟ་སྟངས་ཀྱིས་འཁྲིད་དབྱིངས་ཀྱི་ར་བ་རུ། །བཅུག་ནས་གཡོ་མེད་བལྟ་བ་གནད་ཡིན་ནོ། །ཤེས་རབ་རང་བྱུང་སྒྲོན་མ་ཞེས་བྱ་བ། །ཀ་དག་ལྷུན་གྲུབ་གཉིས་མེད་ཡེ་ཤེས་ཀྱི། །ཤེས་པ་གསལ་སྟོང་འཛིན་མེད་དེ་ལ་ཟེར། །དེ་ལྟར་སྒྲོན་མ་བཞི་ཡི་ཉམས་བླངས་པས། །དབྱིངས་རིག་སྨིན་མཚམས་དག་ལས་བྲལ་ནས་ཀྱང༌། །གསལ་འགྲིབ་མེད་པར་འཆར་བའི་ཉམས་སྣང་ནི། །རིམ་གྱིས་སྐྱེ་བར་འགྱུར་རོ་སྐལ་ལྡན་ཀུན། །དེ་ཡིས་གནས་སྐབས་རིག་པའི་ཡེ་ཤེས་ཉིད། །མངོན་སུམ་མཐོང་བས་མ་རིག་པ་དང་བྲལ། །ཚེ་དུས་བྱས་ཀྱང་བདེན་པ་མཐོང་བ་ཡིས། །རང་བཞིན་སྤྲུལ་སྐུའི་ཞིང་དུ་སྐྱེ་བ་ལེན། །ཉམས་སུ་བླངས་ན་སྣང་བཞི་མཐར་ཕྱིན་ནས། །ལྷག་མ་མེད་པར་འཚང་རྒྱའི་དགོས་པ་ཡོད།། ༈ །ཨེ་མ་ཧོ། བཞི་པ་དངོས་གཞི་ངོ་སྤྲོད་ཚུལ་ལ་གཉིས། །དང་པོ་རིག་པའི་རྩལ་དབང་བསྐུར་བ་ནི། །དེ་ཡང་ཡར་ངོའི་ཚེས་བཅུ་དགེ་བ་ལ། །རི་རྩེ་དབེན་ཅིང་ནམ་མཁའ་མཐོང་རྒྱ་ཆེ། །སྤྲིན་དང་ན་བུན་མེད་ཅིང་ཤིན་ཏུ་དྭངས། །མངོན་སུམ་འོད་གསལ་འཆར་སྣང་བདེ་གནས་སུ། །སྔ་དྲོ་ཉི་མ་རྩེ་ཤར་ཟེར་གྱི་དུས། །ཕུན་སུམ་ཚོགས་པའི་ཚོགས་ཀྱི་འཁོར་ལོ་བསྐོར། །བླ་མ་མཐོ་བའི་ཁྲི་ལ་ལེགས་པར་འཁོད། །གསེར་གྱི་མཎྜལ་ལ་སོགས་ཕུལ་ནས་ཀྱང༌། །སློབ་མས་བླ་མར་གསོལ་བ་འདི་ལྟར་གདབ། །ཨེ་མ་བླ་མ་རྡོ་རྗེ་འཛིན་པ་ཆེ། །བདག་ནི་འཁོར་བའི་མཚོ་ལས་བསྒྲལ་བའི་ཕྱིར། །བླ་མེད་རྡོ་རྗེ་ཐེག་པའི་གསང་ལམ་ཆེ། །དོན་དམ་རིག་པའི་རྩལ་དབང་བསྐུར་དུ་གསོལ། །ཞེས་པ་ལན་གསུམ་གསོལ་བ་འདེབས་སུ་གཞུག །དེ་ནས་སློབ་ཐུགས་ཀར་ཡི་གེ་ཨ། །མཐིང་ཀ་ཤིན་ཏུ་གསལ་བ་གཅིག་བཀོད་ལ། །སློབ་མ་རྣམས་ལ་སེམས་ནི་མ་ཡེངས་པར། །མིག་གིས་འདི་ལ་ལྟོས་ཞེས་བརྡ་སྤྲད་ལ། །བླ་མས་ཌཱ་མ་རུ་ཡི་སྒྲ་དང་བཅས། །བརྒྱུད་པའི་གསོལ་འདེབས་སྙན་པའི་གསུང་དབྱངས་ཀྱིས། །སློབ་མའི་སྣང་བ་མ་འགྱུར་བར་དུ་བརྗོད། །བརྒྱུད་པའི་གསོལ་འདེབས་བྱིན་ནི་ཕབ་པའི་མཐར། །དཔོན་སློབ་ཀུན་གྱི་ཤེས་པ་གློད་ལ་བཞག །ཡིད་ལ་མེད་པ་ཞིག་ཏུ་ཕཊ་ཀྱི་སྒྲ། །དྲག་པོ་བརྗེད་དེ་སེམས་ཉིད་གང་ཡིན་ཞེས། །ལན་གསུམ་བར་དུ་བླ་མས་བརྗོད་པ་ཡིས། །སློབ་མ་རྣམས་ཀྱང་ཅི་ཟེར་གཏད་པ་དང༌། །བྲལ་ནས་ཧད་དེ་ཕྱད་དེ་ལུས་པའི་ཚེ། །རིག་པ་མ་བཅོས་ལྷག་གེར་ཤར་བ་ནི། །མ་མཐོང་བ་ཡི་མཐོང་བ་ཆེན་པ་སྟེ། །ཆོས་སྐུའི་ངང་དུ་ཡེ་ཤེས་ཕབ་པ་ཡིན། །དེ་ནས་འཇུག་པ་དངོས་ནི་སློབ་མ་རྣམས། །སྤྲུལ་སྐུའི་བཞུགས་སྟངས་དྲང་སྲོང་ཙོག་པུར་འདུག །མིག་གིས་རིམ་པ་བཞིན་དུ་ཕྱོགས་བཞིར་བལྟ། །སངས་རྒྱས་ཞིང་ཁམས་ཡིད་ལ་བྱར་གཞུག་ཅིང༌། །བླ་མས་སློབ་མ་ཉིད་ལ་འདི་སྐད་བརྗོད། །ཨེ་མ་སྐལ་ལྡན་སེམས་ཀྱི་བུ་ཁྱོད་ཉོན། །འདི་ནས་ཤར་གྱི་ཕྱོགས་ཀྱི་འཇིག་རྟེན་ཁམས། །གྲངས་མེད་མང་པོ་འདས་པའི་ཕ་རོལ་གྱི། །ཅུང་ཟད་སྟེང་དུ་འཕགས་པའི་ཡུལ་ས་ན། །མངོན་པར་དགའ་བའི་ཞིང་ཁམས་ཞེས་བྱ་བ། །བདེ་འཇམ་ཡངས་ཤིང་ཡོན་ཏན་དུ་མས་བརྒྱན། །མཛེས་ཤིང་ཡིད་འོང་བལྟ་བས་ཆོག་མི་ཤེས། །ཤིན་ཏུ་ཉམས་དགའ་སངས་རྒྱས་ཞིང་ཁམས་ཡོད། །སྤྲུལ་པ་སྐུ་ཡི་ཞིང་ཁམས་དེ་ཉིད་ན། །བཅོམ་ལྡན་རྡོ་རྗེ་སེམས་དཔའ་ཞེས་བྱ་བ། །སྐུ་མདོག་དཀར་པོ་དར་དང་རིན་པོ་ཆེ། །ལོངས་སྐུའི་རྒྱན་གྱིས་བརྒྱན་པ་ཅིག་བཞུགས་སོ། །འཁོར་ཡང་བྱང་ཆུབ་སེམས་དཔའ་གྲངས་མེད་བཞུགས། །དེ་རྣམས་སྟོན་པ་ཉིད་ལ་ཆོས་གསན་ཅིང༌། །རང་གི་ཉེ་འཁོར་རྣམས་ལ་ཆོས་སྟོན་ཏེ། །ཕུན་སུམ་ཚོགས་པའི་ཞིང་ཁམས་དེ་ཉིད་ན། །ངོ་མཚར་མ་བྲིས་པ་ཡི་དཀྱིལ་འཁོར་ཡོད། །རྫོགས་ཆེན་ལྷ་ཡི་དཀྱིལ་འཁོར་ཞིང་ཁམས་ཡོད། །སྐལ་ལྡན་བུ་ཁྱོད་ཤར་ཕྱོགས་ཞིང་ཁམས་དེར། །གླང་པོ་ཆེ་ཡི་ལྟ་སྟངས་ཀྱིས་ལྟོས་ལ། །སེང་གེ་མཆོང་སྟངས་བཟང་པོས་མཆོངས་ཤིག་བུ། །མངོན་པར་དགའ་བའི་ཞིང་ཁམས་བསྟན་པ་ཡིན། །སྐལ་ལྡན་བུ་ཁྱོད་སངས་རྒྱས་ས་དེ་ཟུངས། །སེམས་ཉིད་འགྱུ་བ་སླར་ལ་མ་ལྡོག་ཅིག །ཕཊ་དང་པྲ་བེ་ཤ་ཡ་ཨ་ཨ་ཞེས། །མཇུག་ཏུ་སྟོང་པ་ཉིད་ཀྱི་རྒྱས་གདབ་བོ། །ཨེ་མ་སྐལ་ལྡན་སེམས་ཀྱི་བུ་ཁྱོད་ཉོན། །འདི་ནས་ལྷོ་ཡི་ཕྱོགས་ཀྱི་འཇིག་རྟེན་ཁམས། །གྲངས་མེད་མང་པོ་འདས་པའི་ཕ་རོལ་གྱི། །ཅུང་ཟད་སྟེང་དུ་འཕགས་པའི་ཡུལ་ས་ན། །དཔལ་དང་ལྡན་པའི་ཞིང་ཁམས་ཞེས་བྱ་བ། །བདེ་འཇམ་ཡངས་ཤིང་ཡོན་ཏན་དུ་མ་ལྡན། །མཛེས་ཤིང་ཡིད་འོང་བལྟ་བས་ཆོག་མི་ཤེས། །ཤིན་ཏུ་ཉམས་དགའ་སངས་རྒྱས་ཞིང་ཁམས་ཡོད། །སྤྲུལ་པ་སྐུ་ཡི་ཞིང་ཁམས་དེ་ཉིད་ན། །བཅོམ་ལྡན་རིན་ཆེན་འབྱུང་ལྡན་ཞེས་བྱ་བ། །སྐུ་མདོག་སེར་པོ་དར་དང་རིན་པོ་ཆེ། །ལོངས་སྐུའི་རྒྱན་གྱིས་བརྒྱན་པ་ཅིག་བཞུགས་སོ། །འཁོར་ཡང་བྱང་ཆུབ་སེམས་དཔའ་གྲངས་མེད་བཞུགས། །དེ་རྣམས་སྟོན་པ་ཉིད་ལ་ཆོས་ཉན་ཅིང༌། །རང་གི་ཉེ་འཁོར་རྣམས་ལ་ཆོས་སྟོན་ཏེ། །ཕུན་སུམ་ཚོགས་པའི་ཞིང་ཁམས་དེ་ཉིད་ན། །ངོ་མཚར་མ་བྲིས་པ་ཡི་དཀྱིལ་འཁོར་ཡོད། །རྫོགས་ཆེན་ལྷ་ཡི་དཀྱིལ་འཁོར་ཞིང་ཁམས་ཡོད། །སྐལ་ལྡན་བུ་ཁྱོད་ལྷོ་ཕྱོགས་ཞིང་ཁམས་དེར། །སེང་གེའི་ལྟ་སྟངས་ཉིད་ཀྱིས་བལྟས་ནས་ཀྱང༌། །སྟག་མོའི་མཆོངས་སྟངས་བཟང་པོས་མཆོངས་ཤིག་བུ། །དཔལ་དང་ལྡན་པའི་ཞིང་ཁམས་བསྟན་པ་ཡིན། །སྐལ་ལྡན་བུ་ཁྱོད་སངས་རྒྱས་ས་དེ་ཟུངས། །སེམས་ཉིད་འགྱུ་བ་སླར་ལ་མ་ལྡོག་ཅིག །ཕཊ་དང་པྲ་བེ་ཤ་ཡ་ཨ་ཨ་ཞེས། །མཇུག་ཏུ་སྟོང་པ་ཉིད་ཀྱི་རྒྱས་བཏབ་བོ། །ཨེ་མ་སྐལ་ལྡན་སེམས་ཀྱི་བུ་ཁྱོད་ཉོན། །འདི་ནས་ནུབ་ཀྱི་ཕྱོགས་ཀྱི་འཇིག་རྟེན་ཁམས། །གྲངས་མེད་མང་པོ་འདས་པའི་ཕ་རོལ་ན། །ཅུང་ཟད་སྟེང་དུ་འཕགས་པའི་ཡུལ་ས་ན། །བདེ་བ་ཅན་གྱི་ཞིང་ཁམས་ཞེས་བྱ་བ། །བདེ་འཇམ་ཡངས་ཤིང་ཡོན་ཏན་དུ་མ་ལྡན། །མཛེས་ཤིང་ཡིད་འོང་བལྟ་བས་ཆོག་མི་ཤེས། །ཤིན་ཏུ་ཉམས་དགའ་སངས་རྒྱས་ཞིང་ཁམས་ཡོད། །སྤྲུལ་པ་སྐུ་ཡི་ཞིང་ཁམས་དེ་ཉིད་ན། །བཅོམ་ལྡན་སྣང་བ་མཐའ་ཡས་ཞེས་བྱ་བ། །སྐུ་མདོག་དམར་པོ་དར་དང་རིན་པོ་ཆེ། །ལོངས་སྐུའི་རྒྱན་གྱིས་བརྒྱན་པ་ཅིག་བཞུགས་སོ། །འཁོར་ཡང་བྱང་ཆུབ་སེམས་དཔའ་གྲངས་མེད་བཞུགས། །དེ་རྣམས་སྟོན་པ་ཉིད་ལ་ཆོས་ཉན་ཅིང༌། །རང་གི་ཉེ་འཁོར་རྣམས་ལ་ཆོས་སྟོན་ཏེ། །ཕུན་སུམ་ཚོགས་པའི་ཞིང་ཁམས་དེ་ཉིད་ན། །ངོ་མཚར་མ་བྲིས་པ་ཡི་དཀྱིལ་འཁོར་ཡོད། །རྫོགས་ཆེན་ལྷ་ཡི་དཀྱིལ་འཁོར་ཞིང་ཁམས་ཡོད། །སྐལ་ལྡན་བུ་ཁྱོད་ནུབ་ཕྱོགས་ཞིང་ཁམས་དེར། །དཔལ་གྱི་རྔམས་སྟབས་ཉིད་ཀྱིས་བལྟས་ནས་ཀྱང༌། །ཁྱུང་གི་འཕུར་ལྡིང་བཟང་པོས་འཕུར་ཅིག་བུ། །བདེ་བ་ཅན་གྱི་ཞིང་ཁམས་བསྟན་པ་ཡིན། །སྐལ་ལྡན་བུ་ཁྱོད་སངས་རྒྱས་ས་དེ་ཟུངས། །སེམས་ཉིད་འགྱུ་བ་སླར་ལ་མ་ལྡོག་ཅིག །ཕཊ་དང་པྲ་བེ་ཤ་ཡ་ཨ་ཨ་ཞེས། །མཇུག་ཏུ་སྟོང་པ་ཉིད་ཀྱི་རྒྱས་གདབ་བོ། །ཨེ་མ་སྐལ་ལྡན་སེམས་ཀྱི་བུ་ཁྱོད་ཉོན། །འདི་ནས་བྱང་གི་ཕྱོགས་ཀྱི་འཇིག་རྟེན་ཁམས། །གྲངས་མེད་མང་པོ་འདས་པའི་ཕ་རོལ་གྱི། །ཅུང་ཟད་སྟེང་དུ་འཕགས་པའི་ཡུལ་ས་ན། །ལས་རབ་རྫོགས་པའི་ཞིང་ཁམས་ཞེས་བྱ་བ། །བདེ་འཇམ་ཡངས་ཤིང་ཡོན་ཏན་དུ་མ་ལྡན། །མཛེས་ཤིང་ཡིད་འོང་བལྟ་བས་ཆོག་མི་ཤེས། །ཤིན་ཏུ་ཉམས་དགའ་སངས་རྒྱས་ཞིང་ཁམས་ཡོད། །སྤྲུལ་པ་སྐུ་ཡི་ཞིང་ཁམས་དེ་ཉིད་ན། །བཅོམ་ལྡན་དོན་ཡོད་གྲུབ་པ་ཞེས་བྱ་བ། །སྐུ་མདོག་ལྗང་གུ་དར་དང་རིན་པོ་ཆེ། །ལོངས་སྐུའི་རྒྱན་གྱི་བརྒྱན་པ་ཅིག་བཞུགས་སོ། །འཁོར་ཡང་བྱང་ཆུབ་སེམས་དཔའ་གྲངས་མེད་བཞུགས། །དེ་རྣམས་སྟོན་པ་ཉིད་ལ་ཆོས་ཉན་ཅིང༌། །རང་གི་ཉེ་འཁོར་རྣམས་ལ་ཆོས་སྟོན་ཏེ། །ཕུན་སུམ་ཚོགས་པའི་ཞིང་ཁམས་དེ་ཉིད་ན། །ངོ་མཚར་མ་བྲིས་པ་ཡི་དཀྱིལ་འཁོར་ཡོད། །རྫོགས་ཆེན་ལྷ་ཡི་དཀྱིལ་འཁོར་ཞིང་ཁམས་ཡོད། །སྐལ་ལྡན་བུ་ཁྱོད་བྱང་ཕྱོགས་ཞིང་ཁམས་དེར། །རྡོ་རྗེ་འཆང་གི་ལྟ་སྟངས་ཀྱིས་ལྟོས་ལ། །གློག་དམར་འཁྱུག་སྟངས་བཟང་པོས་སོང་ཞིག་བུ། །ལས་རབ་གྲུབ་པའི་ཞིང་ཁམས་བསྟན་པ་ཡིན། །སྐལ་ལྡན་བུ་ཁྱོད་སངས་རྒྱས་ས་དེ་ཟུངས། །སེམས་ཉིད་འགྱུ་བ་སླར་ལ་མ་ལྡོག་ཅིག །ཕཊ་དང་པྲ་བེ་ཤེ་ཡ་ཨ་ཨ་ཞེས། །མཇུག་ཏུ་སྟོང་པ་ཉིད་ཀྱི་རྒྱས་གདབ་བོ། །དེ་ནས་སློབ་མ་སྐྱིལ་མོ་ཀྲུང་གིས་འདུག །མིག་གཉིས་གྱེན་དུ་ལྡོག་ནས་མཁའ་ལ་བལྟ། །དབུས་ཕྱོགས་དུར་ཁྲོད་མེ་རི་འབར་བའི་ཞིང༌། །ཡིད་ལ་བྱར་གཞུག་བླ་མས་འདི་སྐད་བརྗོད། །ཨེ་མ་སྐལ་ལྡན་སེམས་ཀྱི་བུ་ཁྱོད་ཉོན། །འདི་ནས་སྟེང་གི་ཕྱོགས་ཀྱི་འཇིག་རྟེན་ན། །དུར་ཁྲོད་མེ་རི་འབར་བའི་ཞིང་ཁམས་ཞེས། །ཉིན་པར་རླུང་འཚུབ་མཚན་མོ་མེ་འབར་ཞིང༌། །མི་མགོ་སྐམ་རློན་རྙིང་པའི་གཞལ་ཡས་བརྩེགས། །ཞིང་ལྤགས་སྒོ་ཁེབ་ཉི་ཟླའི་སྐར་ཁུང་གསལ། །ཞིང་ཆེན་ཞིང་ཆུང་འཕན་གདུགས་རྒྱལ་མཚན་འཕྱར། །ཤིན་ཏུ་འཇིགས་རུང་སྐྱི་གཡའི་ཞིང་ཁམས་ཡོད། །རབ་འཇིགས་ཞིང་ཁམས་དེ་ན་རིགས་ཀྱི་བདག །བཅོམ་ལྡན་གཞོན་ནུ་དཔའ་བོ་སྟོབས་ལྡན་ཞེས། །ཐུགས་ནི་ཞི་བའི་ངང་ལས་མ་གཡོས་ཀྱང༌། །ཁྲོ་བོའི་ཆ་བྱད་བསྟན་པ་ཅིག་བཞུགས་སོ། །འཁོར་ཡང་རིག་འཛིན་དཔའ་བོ་མཁའ་འགྲོ་མ། །བསམ་གྱིས་མི་ཁྱབ་བཞུགས་ཤིང་ཐམས་ཅད་ནི། །ཁྲོ་བོ་གཉེར་མ་ལྡན་པ་ཤ་སྟག་གོ །དེ་རྣམས་རིགས་ཀྱི་བདག་པོར་ཆོས་ཉན་ཅིང༌། །རང་གི་ཉེ་འཁོར་རྣམ་ལ་གསང་སྔགས་ཀྱི། །ཆོས་ཉིད་རྣམ་པར་དག་པའི་ཆོས་སྟོན་ཏེ། །འཇིགས་རུང་བཟོད་པར་དཀའ་བའི་གཞལ་ཡས་ན། །ངོ་མཚར་མ་བྲིས་པ་ཡི་དཀྱིལ་འཁོར་ཡོད། །རྫོགས་ཆེན་ལྷ་ཡི་དཀྱིལ་འཁོར་ཞིང་ཁམས་ཡོད། །བུ་ཁྱོད་འཇིགས་སྣང་རྣམ་རྟོག་མ་སྐྱེ་བར། །དབུས་ཕྱོགས་མེ་རི་འབར་བའི་ཞིང་ཁམས་དེར། །གླང་པོ་ཆེ་ཡི་ལྟ་སྟངས་ཀྱིས་ལྟོས་ལ། །སེང་གེ་མཆོངས་སྟངས་བཟང་པོས་མཆོངས་ཤིག་བུ། །མེ་རི་འབར་བའི་ཞིང་ཁམས་བསྟན་པ་ཡིན། །སྐལ་ལྡན་བུ་ཁྱོད་སངས་རྒྱས་ས་དེ་ཟུངས། །སེམས་ཉིད་འགྱུ་བ་སླར་ལ་མ་ལྡོག་ཅིག །ཕཊ་དང་པྲ་བེ་ཤ་ཡ་ཨ་ཨ་ཞེས། །མཇུག་ཏུ་སྟོང་ཉིད་ཀྱི་རྒྱས་གདབ་བོ། །དེ་ལྟར་རང་སྣང་རིག་པའི་དཀྱིལ་འཁོར་དུ། །སྒོ་ལྔ་སོ་སོར་བཅུག་པའི་དགོས་པ་ནི། །སློབ་དཔོན་ལྟ་དགོངས་ཅན་དང་སློབ་མ་ཉིད། །དད་པ་དམ་ཚིག་ཅན་གཉིས་འཛོམ་པ་ན། །ཚེ་འདི་ཉིད་ལ་ཉམས་སུ་མ་ལོན་ཀྱང༌། །རང་བཞིན་སྤྲུལ་སྐུའི་ཞིང་དུ་དབུགས་འབྱིན་པ། །འོད་གསལ་རྫོགས་པ་ཆེན་པོའི་ཁྱད་ཆོས་སོ། །དེ་ནས་སློབ་མ་སེང་གེའི་འདུག་སྟངས་བྱ། །སངས་རྒྱས་ས་ན་ཡོད་པའི་ཡེ་ཤེས་ཀྱི། །སྤྱན་ལྡ་ཚེ་འདིར་འཐོབ་པའི་རྟེན་འབྲེལ་དུ། །མིག་གིས་གྱེན་ཐུར་གཡས་གཡོན་ཐད་དྲང་བལྟ། །རིག་སྟོང་རྗེན་པའི་ཡེ་ཤེས་གསལ་གདབ་ལ། །ཨེ་མ་སྐལ་ལྡན་སེམས་ཀྱི་བུ་གཅིག་ཉོན། །ཞིང་ཁམས་དེ་རྣམས་འཆར་གཞིར་གྱུར་པ་ཡི། །རང་གི་རིག་པ་བསམ་ངོ་དང་བྲལ་བའི། །ངོ་བོ་ཡེ་ཤེས་ཐིམ་ལ་མ་རྨུགས་པ། །གང་དུའང་མ་ཕྱེ་ཆོས་ཉིད་ཚད་མེད་ཅིང༌། །དཔག་མེད་དམིགས་མེད་རང་རིག་ཁྱབ་གདལ་ཞིང༌། །སྐྱེ་མེད་ཀློང་ཡངས་ཀ་དག་ཆོས་ཀྱི་སྐུ། །ནམ་མཁའ་ལྟ་བུའི་འགྲོ་འོང་མེད་གཤིས་ལ། །འགྲོ་མཁན་སེམས་ཉིད་རྩད་བརྡར་ཆོད་ལ་ཞོག །ཞིང་ཁམས་དེ་རྣམས་རང་གི་རིག་རྩལ་ལས། །ལོགས་ནས་གྲུབ་པ་རྡུལ་ཙམ་མེད་པའོ། །དེ་བཞིན་སངས་རྒྱས་ཞིང་ཁམས་གྲངས་མེད་ཀྱང༌། །རང་གི་རིག་པའི་རྩལ་ལས་ལོགས་ན་མེད། །རིག་སྟོང་ཉིད་དུ་ཤེས་པས་གནས་ཚུགས་ཤིག །ཡེ་ཤེས་གསལ་བ་ཉིད་ལ་ལམ་སྦྱོངས་ཤིག །སྣ་ཚོགས་འཆར་བ་ཉིད་ལ་མ་ཞེན་ཅིག །ཆོས་ཉིད་བསམ་གྱིས་མི་ཁྱབ་ཀློང་དུ་ཨ། །ཞེས་པས་སྟོང་པ་ཉིད་ཀྱི་ངང་ལ་བཞག །འདི་ལྟར་རིག་པའི་རྩལ་དབང་ཐོབ་པ་ཡིས། །མ་རིག་ཉོན་མོངས་ཐམས་ཅད་གཞི་ལ་སངས། །རིག་པའི་ཡེ་ཤེས་རྒྱས་ཤིང་མངོན་སུམ་གྱི། །ཆོས་ཉིད་འོད་གསལ་བསྒོམ་ལ་དབང་བ་དང༌། །གང་ཟག་མཆོག་རྣམས་ཚེ་འདིར་གྲོལ་བ་ཐོབ། །གོམས་ཤུགས་ཆུང་རྣམས་བར་དོར་གྲོལ་བའོ།། ༈ །ཨེ་མ་ཧོ། གཉིས་པ་དངོས་གཞི་ངོ་སྤྲོད་ཚུལ་ལ་བརྒྱད། །དང་པོ་སློབ་མའི་བཞུགས་སྟངས་གཟིགས་སྟངས་ཀྱིས། །འོད་གསལ་ཐོད་རྒལ་སྣང་བར་བལྟ་བར་བྱ། །དེ་ནས་བླ་མས་ངོ་སྤྲོད་འདི་ལྟར་གདབ། །ཀྱེ། སྐལ་ལྡན་རིགས་ཀྱི་བུ་རྣམས་ཚུར་ཉོན་དང༌། །དེ་ཡང་འོ་སྐོལ་རྣམས་ཀྱི་ཙིཏྟ་ཡི། །གསང་བའི་སྦུབས་ན་སངས་རྒྱས་ཐམས་ཅད་ཀྱི། །ཐུགས་དང་དབྱེར་མེད་རིག་པའི་ཡེ་ཤེས་ཉིད། །འདུས་མ་བྱས་ཤིང་ལྷུན་གྱིས་གྲུབ་པ་ཡི། །གདོད་མའི་མགོན་པོ་འོད་མི་འགྱུར་བ་ཞེས། །ངོ་བོའི་ཆ་ནས་སྟོང་ཞིང་བདག་མེད་པ། །རང་བཞིན་ཆ་ནས་འགག་པ་མེད་པར་གསལ། །ཐུགས་རྗེའི་རྩལ་ལས་སྐུ་དང་ཡེ་ཤེས་སུ། །དབྱེར་མེད་ནང་གསལ་བུམ་ནང་མར་མེ་ལྟར། །གསལ་བའི་འོད་གདངས་ཀ་ཏི་ཤེལ་སྦུགས་ཀྱི། །འོད་རྩའི་ནང་བརྒྱུད་རྒྱང་ཞགས་ཆུའི་སྒྲོན་མ། །མིག་གཉིས་སྒོ་རུ་འཐོན་ནས་ནམ་མཁའ་ལ། །འཇའ་ཚོན་ལྟ་བུར་ཤར་བ་དེ་ཉིད་ནི། །དབྱིངས་ནི་རྣམ་པར་དག་པའི་སྒྲོན་མ་ཡིན། །དེ་ཡི་ནང་དུ་དཔེར་ན་ཀོ་མོག་གི །ཆུ་ལ་རྡོ་བསྐྱུར་རི་མོ་ལྟ་བུའམ། །རྨ་བྱའི་མདོངས་ལྟར་ཁ་དོག་ལྔ་ལྡན་གྱི། །ཐིག་ལེ་ཟླུམ་པོ་ཐིག་ཕྲན་བཅས་པ་འཆར། །དེ་ཉིད་ཐིག་ལེ་སྟོང་པའི་སྒྲོན་མ་ཡིན། །དབྱིངས་དང་ཐིག་ལེའི་ནང་དུ་རྟ་རྔ་ལ། །མདུད་པ་བཏབ་འདྲ་མེ་ཏོག་ཆུན་པོ་དང༌། །མུ་ཏིག་དྲྭ་བ་ལྕགས་ཐག་འདྲ་བ་སོགས། །ཁ་དོག་སྔོན་པོ་སྦྲང་ཆར་འབབ་བཞིན་འཆར། །དེ་ཉིད་རྡོ་རྗེ་ལུག་རྒྱུད་ཅེས་བྱ་ཡིན། །ཀློང་ཆེན་མཛོད་བདུན་ངོ་སྤྲོད་སྐབས་ཤིག་ཏུ། །འོད་གསལ་སྤྱི་ལ་རྡོ་རྗེ་ལུག་རྒྱུད་ཅེས། །སྤྱི་སྡོམ་ཚིགས་སུ་བཤད་པའང་ཡོད་པ་ཡིན། །དེ་དག་རྣམས་ལ་མ་ཡེངས་བལྟས་པའི་ཚེ། །ཀ་དག་ལྷུན་གྲུབ་གཉིས་སུ་མེད་པ་ཡི། །ཤེས་པ་གསལ་སྟོང་མི་རྟོག་ཡེ་ཤེས་དེ། །ཤེས་རབ་རང་བྱུང་སྒྲོན་མ་ཞེས་བྱ་ཡིན།། ༈ །ཨེ་མ་ཧོ། དང་པོ་སྐུ་ལྔའི་ངོ་སྤྲོད་རིམ་པ་ནི། །འོད་གསལ་སྣང་བ་འདི་རྣམས་ཐམས་ཅད་ནི། །སྐུ་ལྔར་མཚོན་ཏེ་རིག་པའི་ཡེ་ཤེས་ཉིད། །འོད་གསལ་ཆེན་པོར་གསལ་བས་རྣམ་སྣང་སྐུ། །འཕོ་འགྱུར་མེད་པས་མི་བསྐྱོད་རྡོ་རྗེའི་སྐུ། །དེ་ཉིད་འཕེལ་དང་བཅས་པ་རིན་འབྱུང་སྐུ། །འོད་གསལ་མཐའ་དབུས་མེད་པས་སྣང་མཐའི་སྐུ། །འོད་ལྔ་ལྷུན་གྲུབ་ཤར་བ་དོན་གྲུབ་སྐུ། །རིགས་ལྔའི་སངས་རྒྱས་ལྷ་ཞལ་མཐོང་བའོ། །དེ་ཉིད་གཟུང་འཛིན་ཞེན་པས་མི་བཅིངས་པར། །གསལ་སྟོང་འཛིན་མེད་ཉིད་དུ་བསྒོམ་པ་ལམ། །རིགས་ལྔའི་སྐུ་རྣམས་མཐོང་དུས་འབྲས་བུའོ། །གཉིས་པ་ཡེ་ཤེས་ལྔ་ཡི་ངོ་སྤྲོད་ནི། །འོད་གསལ་དེ་ཉིད་དྲི་མ་དང་བྲལ་ཞིང༌། །སྐུ་རྣམས་ཀུན་གྱི་འཆར་གཞི་བྱེད་པས་ན། །མེ་ལོང་ལྟ་བུའི་ཡེ་ཤེས་ཞེས་བྱའོ། །གང་དུའང་དབྱེར་མེད་མཉམ་ཉིད་ཡེ་ཤེས་སོ། །སོ་སོར་འཆར་བས་སོར་རྟོག་ཡེ་ཤེས་སོ། །ལྷུན་གྱིས་གྲུབ་པས་བྱ་གྲུབ་ཡེ་ཤེས་སོ། །དེ་རྣམས་གཞི་མེད་ཡེ་སྟོང་རྩ་བ་དང༌། །བྲལ་བས་ཆོས་ཀྱི་དབྱིངས་ཀྱི་ཡེ་ཤེས་སོ། །རིག་པ་ཡེ་ཤེས་ལྔ་ཡི་རང་བཞིན་དུ། །ཡེ་ནས་འདུ་འབྲལ་མེད་པར་བཞུགས་པའོ། །དེ་ཡི་ངང་ལ་ས་ལེར་བསྒོམ་པ་ལམ། །སྟོང་ཉིད་འོད་དུ་གསལ་བ་འབྲས་བུའོ། །གསུམ་པ་རིགས་ལྔའི་ངོ་སྤྲོད་རིམ་པ་ནི། །འོད་གསལ་དེ་ཉིད་དེ་བཞིན་གཤེགས་པ་རྣམས། །གཤེགས་ལམ་ཡིན་པའི་དེ་བཞིན་གཤེགས་པའི་རིགས། །འོད་གསལ་འཕོ་འགྱུར་མེད་པ་རྡོ་རྗེའི་རིགས། །ཡོན་ཏན་དུ་མ་འབྱུང་བས་རིན་ཆེན་རིགས། །སྣང་བ་སྐྱོན་གྱིས་མ་གོས་པདྨའི་རིགས། །དེ་ལ་གོམས་ན་ལྷག་མེད་འགྲུབ་པས་ན། །ལས་ཀྱི་རིགས་ཏེ་ཝ་ལེར་བསྒོམ་པ་ལམ། །མཐར་ཕྱིན་ཕྱིར་མི་ལྡོག་པའི་འབྲས་བུའོ། །བཞི་པ་འོད་ལྔའི་ངོ་སྤྲོད་རིམ་པ་ནི། །འོད་གསལ་དེ་རྣམས་དྲི་མ་མེད་པས་དཀར། །རྩལ་མ་འགགས་པས་སེར་པོ་རང་བཞིན་དུ། །རང་གསལ་སྣང་བས་དམར་པོ་བྱ་བ་དང༌། །བྲལ་བས་ལྗང་གུ་འགྱུར་བ་མེད་པས་མཐིང༌། །ཁ་དོག་སྣང་འཛིན་བྲལ་བ་བསྒོམ་པ་ལམ། །འབྱུང་ཁམས་དབྱིངས་སུ་དག་པ་འབྲས་བུའོ། །ལྔ་པ་རླུང་ལྔའི་ངོ་སྤྲོད་རིམ་པ་ནི། །འོད་གསལ་སྣང་བ་འདི་རྣམས་ཐམས་ཅད་ནི། །ཡེ་ཤེས་དྲོད་དང་མ་བྲལ་མེ་མཉམ་རླུང༌། །འཁོར་འདས་སྣང་ཆ་འཛིན་པ་སྲོག་འཛིན་རླུང༌། །དེ་ལ་གོམས་པས་འཁོར་བ་མྱང་འདས་གཉིས། །སོ་སོར་འབྱེད་པས་དྭངས་སྙིགས་འབྱེད་པའི་རླུང༌། །དག་དང་མ་དག་ཀུན་ལ་ཡེ་ཤེས་ཀྱི། །འོད་ལྔ་དེ་ཡིས་ཁྱབ་པའི་ཁྱབ་བྱེད་རླུང༌། །དེ་ཉིད་ཉམས་བླངས་འཁོར་བའི་སྲོག་བཅད་ནས། །མྱ་ངན་འདས་པའི་ས་རུ་སྐྱེལ་བས་ན། །སྙིང་རྗེ་མེད་མེད་པ་བསྐལ་པ་ལས་ཀྱི་རླུང༌། །དེ་ཡི་ངང་ལ་མ་བཅོས་བསྒོམ་པ་ལམ། །མཐའ་རུ་ཕྱིན་དུས་མཐར་ཐུག་འབྲས་བུའོ། །དྲུག་པ་ཤེས་རབ་ལྔ་ཡི་ངོ་སྤྲོད་ནི། །འོད་གསལ་རྟོགས་དང་མ་རྟོགས་ཁྱད་པར་ལས། །འཁོར་བ་མྱང་འདས་གཉིས་སུ་འབྱེད་པས་ན། །འབྱེད་པའི་ཤེས་རབ་འོད་གསལ་ཡེ་ཤེས་ཀྱི། །རྩལ་སྣང་སྡུད་པས་སྡུད་པའི་ཤེས་རབ་དང༌། །འོད་སྣང་འགྲོ་འོང་དང་བཅས་བསྐྱོད་པས་ན། །བསྐྱོད་པའི་ཤེས་རབ་དེ་ཉིད་དོན་རྟོགས་ན། །འཁོར་བ་ལས་སྒྲོལ་སྒྲོལ་བའི་ཤེས་རབ་སྟེ། །དེ་ཡི་ངང་ལས་རྒྱུན་དུ་བསྒོམ་པ་ལམ། །མཐར་རུ་ཕྱིན་དུས་མཐར་ཐུག་འབྲས་བུའོ། །བདུན་པ་མཁའ་འགྲོ་ལྔ་ཡི་ངོ་སྤྲོད་ནི། །འོད་གསལ་མཐིང་ག་སངས་རྒྱས་མཁའ་འགྲོ་དང༌། །དཀར་པོ་རྡོ་རྗེ་མཁའ་འགྲོ་སེར་པོ་ནི། །རིན་ཆེན་མཁའ་འགྲོ་དམར་པོ་པདྨ་ཡི། །མཁའ་འགྲོ་ལྗང་གུ་ལས་ཀྱི་མཁའ་འགྲོ་སྟེ། །མཁའ་འགྲོ་ལྔ་ཡི་ལྷ་ཞལ་མཐོང་བ་ཡིན། །དེ་ཡི་ངང་ལ་མ་ཡེངས་བསྒོམ་པ་ལམ། །སྣང་བ་མཐའ་རུ་ཕྱིན་དུས་འབྲས་བུའོ། །བརྒྱད་པ་མཆོག་གསུམ་སྐུ་གསུམ་ངོ་སྤྲོད་ནི། །འོད་གསལ་ངོ་བོ་སྟོང་པ་ཆོས་ཀྱི་སྐུ། །འོད་དང་ཐིག་ལེ་འཆར་བ་ལོངས་སྤྱོད་རྫོགས། །སྣ་ཚོགས་འཆར་ཞིང་འཕྲོ་བ་སྤྲུལ་པའི་སྐུ། །ཡེ་ནས་སྐུ་གསུམ་འབྲལ་མེད་རང་ཉིད་ལ། །གནས་པ་ད་ལྟར་རང་ངོ་ཤེས་པ་ཡིན། །དེ་ལ་གོམས་ནས་སྐུ་གསུམ་ལམ་སྣང་དུ། །ཤར་ནས་མཐར་ཐུག་གཞོན་ནུ་བུམ་པའི་སྐུ། །བརྙེས་དུས་དོན་གྱི་འབྲས་བུ་ཐོབ་པའོ། །དཀོན་མཆོག་གསུམ་ཡང་རང་ལ་ཡེ་ནས་གནས། །ཆོས་ཉིད་མ་འཁྲུལ་གཞི་ཡི་སངས་རྒྱས་དང༌། །སྒྲ་ཚིག་ལས་འདས་དོན་གྱི་དམ་པའི་ཆོས། །འགྱུར་མེད་གནས་པ་སྙིང་པོའི་དགེ་འདུན་ཏེ། །གནས་གུགས་དོན་དམ་རྡོ་རྗེའི་སྐྱབས་འགྲོ་དང༌། །འབྲལ་མེད་ངང་ནས་སྣང་བ་བཞི་པོ་ལ། །སྤྱོད་པ་ཡིན་ནོ་སྐལ་ལྡན་རིགས་ཀྱི་བུ། །འོད་གསལ་ཡེ་ཤེས་སྣང་ཆ་འདི་ཉིད་ནི། །བློ་ཡི་བཏགས་ཤིང་རྩ་རླུང་འཛིན་རྩོལ་གྱི། །རྐྱེན་ལས་བྱུང་བའི་ཤེས་ཉམས་སྟོང་གཟུགས་ཀྱི། །འཁྲུལ་སྣང་རབ་རིབ་མ་དེ་མ་ཡིན་པར། །གདོད་ནས་གྲུབ་པའི་ཆོས་ཉིད་མངོན་སུམ་གྱི། །ཉམས་སྣང་མི་བསླུ་བ་དེ་མཐོང་བ་ཡིན། །དཀྱིལ་འཁོར་འདི་ཡིན་བསྐྱེད་བཟླས་རྫོགས་རིམ་འདི། །བླ་མ་ཡི་དམ་མཁའ་འགྲོ་འདི་ཡིན་ནོ། །དབང་དང་སྡོམ་པ་དམ་ཚིག་འདི་ཉིད་ཡིན། །འདི་ཉིད་ཉམས་སུ་ལེན་པ་སྐལ་བ་བཟང༌། །དེ་ལྟར་སྣང་བ་དེ་རྣམས་ཀུན་རྫོབ་ཀྱི། །སྣང་ཚུལ་འཇིག་པའི་ཆོས་སུ་ཡེ་མེད་དེ། །དོན་དམ་འདུས་མ་བྱས་ཀྱི་ཆོས་ཉིད་དོ། །འདི་ཉིད་བྱས་ཤིང་གོམས་པས་བྱུང་བ་མིན། །ཡེ་ཉིད་ནས་ནི་རང་ལ་གནས་པ་ཡིན། །རིག་གདངས་སྒྲོན་མའི་སྣང་བ་འདི་ཉིད་ལ། །ས་ཆུ་མེ་རླུང་འབྱུང་བཞིའི་དགྲ་ཡིས་ཀྱང༌། །འདི་ཉིད་གཞིག་ཅིང་གཞོམ་དུ་ནུས་མ་ཡིན། །འདོད་ཆགས་ཞེ་སྡང་གཏི་མུག་ཉིད་ཀྱིས་ཀྱང༌། །འདི་ཉིད་ཡེ་ནས་སྒྲིབ་པ་མ་ཡིན་ནོ། །ཡེ་ནས་མ་བྱས་རང་བྱུང་རང་ཤར་བའི། །སྐུ་གསུམ་འདུ་འབྲལ་མེད་པའི་འོད་གསལ་གྱི། །དཀྱིལ་འཁོར་མཐོང་བ་ཡིན་པས་བསྒོམ་པ་ལ། །བརྩོན་པར་གྱིས་ཤིག་སྐལ་ལྡན་སྙིང་གི་བུ། །དེ་ནས་སློབ་མ་སྤྲོ་བ་བསྐྱེད་པ་ནི། །སྐལ་ལྡན་བུ་རྣམས་འདི་ལྟར་མཐོང་བ་འདི། །རང་བྱུང་རིག་པ་ཐིག་ལེ་ཉག་གཅིག་གི །ཆོས་ཉིད་མངོན་སུམ་སྣང་བ་ཞེས་བྱ་ཡིན། །བླ་མ་སངས་རྒྱས་བྱང་སེམས་ཡི་དམ་དང༌། །མཁའ་འགྲོ་སོགས་ཀྱི་ལྷ་ཞལ་མངོན་སུམ་དུ། །མཐོང་བ་ཞེས་ཀྱང་བྱ་སྟེ་བསོད་ནམས་དང༌། །ཡེ་ཤེས་ཚོགས་གཉིས་རྫོགས་པ་ཞེས་བྱའོ། །དུས་གསུམ་རྒྱལ་མ་ལུས་ཐམས་ཅད་ཀྱི། །དབང་རྣམས་དུས་གཅིག་ཐོབ་པ་ཞེས་བྱའོ། །རིག་པའི་རྩལ་དབང་ཐོབ་པ་ཞེས་བྱའོ། །ཆོས་སྐུ་ལོངས་སྐུ་སྤྲུལ་སྐུ་ཡེ་ཤེས་ལྔ། །མངོན་དུ་གྱུར་པ་ཞེས་ཀྱང་བྱ་བའོ། །ལས་དང་བག་ཆགས་སྡིག་སྒྲིབ་མ་རིག་པ། །ཐམས་ཅད་དག་པ་ཞེས་ཀྱང་བྱ་བའོ། །ལས་དང་སྐལ་བར་ལྡན་པ་ཞེས་བྱའོ། །དེ་རིང་ཉིད་ནས་ཀུན་བཟང་རིགས་ལྔ་དང༌། །སྐལ་པ་མཉམ་པ་ཞེས་ཀྱང་བྱ་བའོ། །བུ་ཁྱོད་དེ་རིང་རྙེད་པ་ཆེན་པོ་རྙེད། །རིག་པའི་རྩལ་གྱི་དབང་ཆེན་འདི་ཐོབ་པས། །སངས་རྒྱས་སུམ་སྟོང་མང་པོའི་ཞལ་མཐོང་ངོ ། །ད་ནས་མངལ་གྱི་གྲོང་ཁྱེར་རྒྱུན་ཆད་ནས། །ཐར་པའི་ལམ་སྣ་ཟིན་པ་ཡིན་ནོ་བུ། །དེ་ལྟ་ནའང་བྱང་ཆུབ་སེམས་དཔའ་ཉིད། །ས་བཅུ་རིམ་གྱིས་བགྲོད་པ་རྣམས་ཀྱིས་ཀྱང༌། །དེ་བཞིན་གཤེགས་པའི་ཁམས་ཀྱི་ཡོན་ཏན་ཀུན། །མཐའ་དག་མངོན་སུམ་མཐོང་བ་མ་ཡིན་ཕྱིར། །ཁྱོད་ཀྱིས་ད་ལྟ་མངོན་སུམ་མཐོང་བ་ཡིན། །ཉམས་སུ་བླངས་ན་སྔར་ནས་བཤད་པ་ཡི། །ཞིང་ཁམས་ལྔ་པོ་ཚེ་འདིར་མངོན་སུམ་དུ། །མཐོང་ནས་སངས་རྒྱས་ཞིང་ལ་སྤྱོད་ནུས་པའི། །དེ་རིང་ནས་བཟུང་སྣང་བཞིའི་ཡོན་ཏན་ཀུན། །མཐར་ཐུག་བར་དུ་ཉམས་ལེན་བྱས་ནས་ཀྱང༌། །ཆོས་ཟད་བྱང་ཆུབ་ས་ལ་རེག་པར་མཛོད། །ཅེས་པ་ལ་སོགས་སྤྲོ་བ་བསྐྱེད་པ་དང༌། །བཀྲ་ཤིས་རིན་ཆེན་ཕྲེང་བའི་ཤིས་པ་བརྗོད།། ༈ །ཨེ་མ་ཧོ། ལྔ་པ་རྗེས་སུ་རྣལ་འབྱོར་བཞི་ཡིས་ཀྱང༌། །ཉམས་སུ་ལེན་ཚུལ་ལྟ་སྒོམ་སྤྱོད་འབྲས་བཞིའི། །དང་པོ་ལྟ་བ་ལྷུན་གྲུབ་འོད་གསལ་གྱི། །ངོ་བོ་སྟོང་པ་རང་བཞིན་གསལ་བ་དང༌། །ཐུགས་རྗེ་འགག་པ་མེད་པར་འཆར་བ་ཉིད། །མཉམ་བཞག་ལྟ་བ་རྣམ་པ་སྣ་ཚོགས་སུ། །ཇི་ལྟར་སྣང་ཡང་རང་བཞིན་མ་གྲུབ་པར། །ཆུ་ཟླ་ལྟར་དུ་རྟོགས་པ་རྗེས་ཐོབ་ཀྱི། །ལྟ་བ་ཡིན་ཏེ་བསྒོམ་པའི་ཚུལ་ལ་གཉིས། །སྤྲོས་པ་ཅན་གྱིས་ཐུན་བཞིའི་རྣལ་འབྱོར་སློབ། །ཐོ་རེངས་དང་པོ་བླ་མའི་རྣལ་འབྱོར་བསྒོམས། །བར་པ་ཁྲེགས་ཆོད་བསྐྱངས་ཤིང་ཐ་མ་ལ། །བདེ་སྟོང་གཏུམ་མོ་བསྒོམ་ཞིང་ནམ་ལངས་ནས། །ཉི་ཤར་བར་ལ་ཁ་ཏོན་སྒོམ་བཟླས་དང༌། །དཔེ་བལྟ་ལ་སོགས་བྱས་ནས་ཉི་ཤར་ནས། །དགུང་གི་བར་ལ་ཐོག་རྒལ་ཉིད་ལ་བསླབ། །གུང་ལ་ཕྱག་བསྐོར་ཆོས་སྤྱོད་ཅི་རིགས་བྱ། །ཕྱི་དྲོ་ལའང་ཐོད་རྒལ་བསྒོམ་པ་དང༌། །དགོངས་མོ་གཏོར་མ་རླུང་འཛིན་ལ་སོགས་བྱ། །སྲོད་ཐུན་དང་པོ་འཆི་བ་མི་རྟག་པ། །བར་པ་བསྐྱེད་རིམ་བསྒོམ་ཞིང་བཟླས་པ་བྱ། །ནམ་དགུང་ཐུན་ལ་གཉིད་ནི་འོད་གསལ་སྦ། །ཐམས་ཅད་ལའང་ཐུན་འགོར་སེམས་བསྐྱེད་བྱ། །དངོས་གཞི་དམིགས་མེད་རྗེས་སུ་བསྔོ་བ་ཡི། །རྒྱས་འདེབས་བྱེད་པ་དམ་པ་གསུམ་དང་ནི། །འབྲེལ་པ་ཞེས་བྱ་ཡིན་པས་མེད་ཐབས་མེད། །སྤྲོས་མེད་རྣམས་ཀྱིས་ཉིན་མཚན་དུས་དྲུག་ཏུ། །འོད་གསལ་ཐོད་རྒལ་ཉག་གཅིག་བསླབ་པ་ཡིན། །དེ་ལྟར་བྱས་ན་འོད་གསལ་འཕེལ་ཆེ་ཞིང༌། །མྱུར་དུ་ཚད་ལ་ཕེབས་པས་ཤིན་ཏུ་ཟབ། །སྲོད་ལ་དབང་པོ་གནད་དུ་བསྡུ་བ་ནི། །བདེ་བའི་མལ་དུ་དྲང་སྲོང་འདུག་སྟངས་བྱ། །རང་ལུས་རྡོར་སེམས་སྐུར་གསལ་སྐུ་དབུས་སུ། །དབུ་མ་མཚན་ཉིད་བཞི་ལྡན་ལྟེ་བ་རུ། །པདྨ་དམར་པོ་འདབ་མ་བཞི་པའི་སྟེང༌། །ཨ་ཐུང་དམར་པོ་རེག་བྱ་ཚ་བ་ལས། །མེ་འབར་དབུ་མའི་ནང་དུ་ཡར་སོང་སྟེ། །སྤྱི་བོའི་ཧཾ་ལ་འཕོག་པས་བྱང་སེམས་ཉིད། །འོ་མའི་རྒྱུན་ལྟར་དཀར་ནར་མར་བབས་པས། །དཔེར་ན་མེ་ལ་མར་ཁུ་བསྣན་པ་བཞིན། །མེ་གསོས་བྱས་ཏེ་ཆེས་ཆེར་རབ་འབར་ནས། །ལས་ཉོན་བག་ཆགས་བཅས་པ་བསྲེག་པར་བསམ། །བདེ་དྲོད་སྐྱེས་ཚེ་བདེ་སྟོང་ངང་ལ་བཞག །འདིའི་དུས་ཐོག་མར་རླུང་རོ་ལན་གསུམ་བསལ། །བུམ་ཅན་ཅི་མང་འཛིན་པ་ཞལ་ཤེས་སོ། །ནམ་དགུང་ཤེས་བྱ་བུམ་པར་གཞུག་པ་ནི། །ལུས་ཀྱི་གནད་ནི་སེང་གེའི་ཉལ་ལུགས་བཅའ། །གཞོགས་གཡས་ཕབ་ལ་སྲིན་མཛུབ་སྣ་གཡས་བཀག །ཡིད་གཞན་མ་ཡེངས་རང་ལུས་རྡོར་སེམས་ཀྱི། །སྐུར་གསལ་སྐུ་དབུས་དབུ་མ་མདའ་སྨྱུག་ཙམ། །སྙིང་གའི་ཐད་ཀའི་དབུ་མའི་ནང་ཉིད་དུ། །པདྨ་དམར་པོ་འདབ་བཞིའི་ལྟེ་བ་རུ། །ཨ་ཡིག་དཀར་པོ་བཀྲག་མདངས་ཅན་གཅིག་དང༌། །ཚངས་པའི་བུ་གར་དེ་འདྲའི་ཨ་དཀར་གཅིག །དེ་གཉིས་བར་གྱི་དབུ་མའི་ནང་ཉིད་དུ། །ཨ་དཀར་ཕྲ་མོ་ཤེལ་ཕྲེང་བརྒྱུས་པ་ལྟར། །ཡོད་པར་བསམ་ལ་གཉིད་དུ་འགྲོ་ཁ་རུ། །གཅིག་ལ་གཅིག་ཐིམ་ཚུལ་དུ་སྙིང་ག་ཡི། །ཨ་ལ་ཐིམ་ནས་ཨ་དེ་འོད་ཟེར་གྱིས། །དབུ་མའི་ནང་ཀུན་རྒྱུ་སྐར་ཉི་ཞུར་ལྟར། །གསལ་བར་བསྒོམ་བཞིན་ངང་དུ་གཉིད་ལོག་གོ །སད་པའི་དུས་སུ་སྔར་བཞིན་བསྒོམ་པར་བྱ། །གཉིད་ནི་འོད་གསལ་སྦུབས་སུ་སྦ་བ་ཡི། །གནད་ཀྱི་གདམས་པ་ཟབ་མོ་ཡིན་ནོ་བུ། །དེ་ལྟར་བྱས་པས་གཉིད་ཀྱི་གནས་སྐབས་སུ། །སྟོང་པའི་འོད་གསལ་རྟོག་མེད་ཏིང་འཛིན་དང༌། །སྣང་བའི་འོད་གསལ་ཐོད་རྒལ་ཉམས་ཤར་ནས། །ཉིན་པར་ཇི་བཞིན་ཉིན་མཚན་དབྱེར་མེད་འབྱུང༌། །ཐོ་རེངས་རིག་པ་རང་གསལ་གཏོད་པ་ནི། །ཐོ་རེངས་ལངས་མ་ཐག་ཏུ་ཧ་ཞེས་པས། །དབུགས་རིང་ལན་གསུམ་བུས་ལ་སེང་གེ་ཡི། །འདུག་སྟངས་བཅས་ཏེ་སྤྱི་བོའི་ནམ་མཁའ་ཡི། །གཞུ་གང་ཐད་དུ་སྙིང་གའི་ཨ་དེ་ལས། །ཨ་ཡིག་རང་འདྲ་གཉིས་པ་གཅིག་མཆེད་དེ། །ལིང་ངེར་འདུག་པར་བསྒོམས་ལ་སེམས་བཟུང་ངོ ། །དེ་ནས་ཇེ་མཐོར་སོང་ནས་ཡལ་བར་བསམ། །དེ་ལྟར་བྱས་པས་གསལ་སྟོང་གཉིས་མེད་ཀྱི། །ཡེ་ཤེས་ཀ་དག་གནས་ལུགས་ཤེས་པར་འགྱུར། །དེ་དག་རྣམས་ནི་ཉིན་མཚན་ཁ་སྦྱོར་གྱི། །སྒོམ་པའི་རིམ་པ་མཐར་ཐུག་ཡིན་པར་གསུངས། །གསུམ་པ་སྤྱོད་པའི་རིམ་པ་འདི་ཡིན་གྱི། །དང་པོ་ཆོས་ཀྱི་སྒོ་མོ་ཀུན་བསྡུར་ནས། །རང་གི་ཉམས་སུ་ལེན་པའི་དོན་ཚོལ་ཕྱིར། །བུང་བ་ཚང་ཚོལ་ལྟ་བུའི་སྤྱོད་པ་དགོས། །དཔེར་ན་བུང་བ་ཚང་དེ་ཚོལ་བའི་ཚེ། །རྩིག་ཁུང་གར་ཡོད་དེ་ལ་འགྲོ་བ་ལྟར། །མཚན་ལྡན་བླ་མ་མང་པོའི་ཞབས་བསྟེན་ནས། །ཐོས་པའི་ཆོས་དང་ཆོས་མིན་བླང་དོར་འབྱེད། །བསམ་པས་དེ་དོན་རྟོགས་ནས་ཉོན་མོངས་གནོན། །བསྒོམ་པས་དོན་ཐོག་བཞག་པས་ཉོན་མོངས་རྣམས། །རྩད་ནས་འབྱིན་ཏེ་དེ་ཡི་གྲོགས་སུ་ཡང༌། །ཐི་བྱ་ཚང་འཇུག་ལྟ་བུའི་སྤྱོད་པ་དགོས། །དཔེར་ན་ཐི་བྱའི་ཚང་དེ་བཅའ་བའི་ཚེ། །མི་ཡི་སྒྲོ་འདོགས་སྔོན་དུ་སྤྱད་ནས་ཀྱང༌། །ཚང་དེ་བཙན་སར་བཅས་ནས་འཇུག་ཏུ་ཡང༌། །འཇལ་འཇོལ་མེད་པར་ཚང་དུ་འཇུག་པ་ལྟར། །ཐོས་བསམ་སྒྲོ་འདོགས་བཅད་ནས་རང་ཉིད་ནི། །གང་ལ་ཡིད་ཆེས་རྙེད་པའི་མན་ངག་ལ། །ཐེ་ཚོམ་མེད་པར་འཇུག་སྟེ་དེའི་གྲོགས་སུ། །ཀུན་གྱི་སྤྱོད་ཡུལ་ཉིད་ཀྱང་མ་ཡིན་པའི། །རི་དྭགས་རྨས་མ་ལྟ་བུའི་སྤྱོད་པ་དགོས། །དཔེར་ན་རི་དྭགས་རྨས་མ་དེ་ཉིད་ནི། །རྨ་ཡི་གནོང་གིས་མི་ལ་བྲོས་ནས་ཀྱང༌། །ལུང་ཕུག་རི་རྩེ་སོགས་ལ་འགྲོ་བ་ལྟར། །རྣལ་འབྱོར་དེ་ཡང་ཁམས་གསུམ་འཁོར་བ་རུ། །ལྟུང་གིས་དོགས་པའི་གནོང་གིས་མི་མེད་ཀྱི། །རི་ལ་གཅིག་པུར་གནས་ནས་ཉམས་སུ་ལེན། །དེ་ཡི་གྲོགས་སུ་ལྐུགས་པ་ལྟ་བུ་ཡི། །སྤྱོད་པ་བྱ་དགོས་སྐྱེ་བོ་གཞན་དག་ལ། །སྨྲ་བ་ཚིག་འབྲུ་གཅིག་ཀྱང་མི་བྱའོ། །དེ་ལྟར་བྱས་པས་དྲན་པ་རེངས་པ་ཡི། །སྨྱོན་པ་ལྟ་བུར་འབྲེལ་བ་མེད་པའི་གཏམ། །རང་རྡོལ་སྨྲ་བ་ལ་སོགས་ལུས་ངག་གི །སྤྱོད་པ་གཟའ་གཏད་མེད་པ་ཤུགས་ལ་འབྱུང༌། །འདི་ཡི་དུས་ན་གཙང་དམེ་མེད་པ་ཡི། །ཁྱི་ཕག་ལྟ་བུའི་སྤྱོད་པ་ཞོར་ལ་འབྱུང༌། །ཟས་གོས་གང་ལའང་བཟང་ངན་གདམ་ཁ་རྣམས། །མེད་པར་འཇོལ་ཉོག་སྤྱོད་པ་འབྱུང་བའོ། །དེ་ལྟར་དྲུག་པོ་རྫོགས་པའི་དུས་དེ་རུ། །གཞན་གྱིས་ཚུར་ལ་ཟིལ་གྱིས་མི་ནོན་ཞིང༌། །ཕར་ལ་གནོན་པ་སེང་གེ་ལྟ་བུ་ཡི། །སྤྱོད་པ་འབྱུང་སྟེ་སེང་གེ་གང་ལ་ཡང༌། །འཇིགས་དང་ཡ་ང་བག་ཚ་མེད་པ་ལྟར། །རྣལ་འབྱོར་དེ་ཡང་ཕྱི་ཡི་སྣང་བ་དང༌། །མི་མ་ཡིན་གྱིས་གནོད་པ་དང་བྲལ་ནས། །གང་ལ་དབང་བསྒྱུར་ནུས་པ་འབྱུང་བའོ། །མིང་ལ་སྣང་བ་དབང་བསྒྱུར་སྤྱོད་པ་ཟེར། །གཞན་གྱིས་མི་དད་པ་རྣམས་བསྒྱུར་ནུས་ཤིང༌། །བསད་པ་གསོ་ནུས་གསང་གཏམ་གོ་བར་ནུས། །རྫུ་འཕྲུལ་ཐོབ་ཅིང་ཆོས་ཉིད་ཉམས་འབར་ནས། །ཆང་གིས་མྱོས་ལྟར་ཕྱོགས་ཡན་རེ་དོགས་བྲལ། །སྣང་བའི་དངོས་པོ་ས་ཆུ་མེ་རླུང་ལ། །དབང་བསྒྱུར་ཕར་ཐལ་ཚུལ་ཐལ་བགྲོད་པ་དང༌། །ནམ་མཁའ་ལ་ཡང་བྱ་བཞིན་འཕུར་བའོ། །དེ་ལྟར་བྱུང་དུས་ཉོན་མོངས་ཡེ་ཤེས་སུ། །གནས་འགྱུར་སྟབས་ཀྱིས་ཉོན་མོངས་ཀྱིས་མི་གནོན། །དཔེར་ན་སྣམ་བུ་ཚོས་བསྒྱུར་ལྟ་བུའོ། །སྤྱོད་པ་བདུན་པོ་རང་གི་རྒྱུད་ཚོད་ལ། །དཔག་སྟེ་སྤྱོད་པས་ལྟ་སྒོམ་བོགས་འདོན་ནོ། །བཞི་པ་འབྲས་བུའི་དབྱེ་བ་གཉིས་སུ་འདུས། །གནས་སྐབས་ལྷུན་གྲུབ་འོད་གསལ་འཆར་ཚུལ་ལ། །དགག་སྒྲུབ་རེ་དོགས་མེད་པར་སྤྱད་པ་ཡིས། །ལམ་རྟགས་ཡོན་ཏན་ཐམས་ཅད་རྩལ་རྫོགས་ཤིང༌། །མཐར་ཐུག་ལྷུན་གྲུབ་སྣང་བཞི་མཐར་ཕྱིན་ནས། །ཀ་དག་ཆོས་སྐུ་མངོན་གྱུར་ནང་དབྱིངས་སུ། །སྐུ་གསུམ་ཡེ་ཤེས་འདུ་འབྲལ་མེད་པར་བཞུགས། །སླར་ཡང་ཆོས་སྐུའི་ངང་ལས་མ་གཡོས་བཞིན། །གཟུགས་སྐུ་གཉིས་ཀྱིས་གང་ལ་གང་འདུལ་གྱིས། །འགྲོ་དོན་རྒྱུན་མི་འཆད་པར་མཛད་པའོ།། ༈ །ཨེ་མ་ཧོ། དྲུག་པ་ཤིང་རྟ་ཉི་ཟླའི་འགྲོས་ཇི་བཞིན། །ཐེག་པ་གཞན་ལས་ལམ་གྱི་མྱུར་བུལ་གྱི། །ཁྱད་པར་ཆེ་བའི་ཐེག་མཆོག་རྒྱལ་པོ་ཡི། །སྣང་བཞིའི་ཚད་རྣམས་བདག་གིས་བཤད་པར་བྱ། །སྐལ་ལྡན་ལས་འཕྲོ་ཅན་རྣམས་གུས་པས་ཉོན། །སྔར་བཞིན་བཞུགས་སྟངས་གཟིགས་སྟངས་གནད་གསུམ་གྱིས། །ཉི་ཟེར་ལ་བལྟས་འོད་དང་འོད་ཁྱིམ་དང༌། །རིག་པ་ལུ་གུ་རྒྱུད་བཅས་གསལ་བར་སྣང༌། །ཉམས་བླངས་དབྱིངས་ཀྱི་ར་བར་རིག་པ་ཚུད། །ཐིག་ལེ་གསུམ་འབྲེལ་ཚུན་ཆད་སྣང་བའི་ཚེ། །ཆོས་ཉིད་མངོན་སུམ་སྣང་བ་རྫོགས་པའོ། །དེ་ལྟར་མཐོང་བས་ད་ལྟ་འདི་ཉིད་ལ། །ཡིད་དཔྱོད་འཛིན་པའི་ལྟ་བ་ཉིད་དང་བྲལ། །མཐར་ཐུག་ཁམས་གསུམ་འཁོར་བར་མི་ལྡོག་པར། །རང་བཞིན་སྤྲུལ་སྐུའི་ཞིང་དུ་དབུགས་འབྱིན་ནོ།། ༈ །ཨེ་མ་ཧོ། གཉིས་པ་ཉམས་སྣང་གོང་འཕེལ་སྣང་བ་ལ། །ཤེས་ཉམས་སྣང་ཉམས་གཉིས་ལས་དང་པོ་ནི། །ཤེས་ཉམས་བདེ་གསལ་མི་རྟོག་ཏིང་འཛིན་དང༌། །ཤེས་པ་མཐའ་འགྱུར་ཅན་གྱི་ཉམས་རྣམས་ནི། །སྲིན་བུ་མེ་ཁྱེར་སྤྲིན་དང་དུ་བ་དང༌། །སྨིག་རྒྱུ་ཟླ་བ་སྐར་མ་མར་མེ་དང༌། །ཉི་མ་ཤར་འདྲ་ཕྱི་ནང་ཟང་ཐལ་སྣང༌། །འཆར་ནུབ་གསལ་འགྲིབ་ཅན་དུ་མི་བརྟན་ཅིང༌། །ཚུགས་མེད་ཐུབ་ཅིང་གནས་འགྱུར་འགྲོ་བས་ན། །མཐའ་འགྱུར་ཅན་གྱི་ཉམས་ཞེས་བཤད་པ་ཡིན། །དེ་ལ་ལམ་གྱི་ཚད་འཛིན་མི་བྱེད་པར། །རང་བཞིན་རྫོགས་པ་ཆེན་པོའི་སྣང་བའི་ཉམས། །མི་བསླུ་བ་ལ་ཚད་འཛིན་བྱེད་པ་ཡིན། །དེ་ཡང་སྔར་བཞིན་ཉམས་སུ་བླངས་པ་ཡིས། །དབྱིངས་རིག་སྨིན་མཚམས་ཉིད་ནས་འབྲལ་བར་གྱུར། །དབྱིངས་སྣང་འོད་ཀྱི་རང་བཞིན་དེ་རྣམས་ནི། །འོད་ལྔ་གྱེན་བགྲེང་རྩིབ་ཤར་ཟླུམ་འཁྲིགས་དང༌། །མཆོད་རྟེན་པདྨ་སྟོང་ལྡན་མཁར་ཐབས་དང༌། །མདའ་མདུང་རྩེ་དང་འཁོར་ལོ་གྲི་གུག་དང༌། །རྒྱ་གྲམ་ཡིག་འབྲུ་དྲ་བ་དྲ་ཕྱེད་དང༌། །མིག་མང་རིས་དང་གཟུགས་བརྙན་སྣ་ཚོགས་དང༌། །གོས་ཀྱི་རི་མོ་ལ་སོགས་མཐའ་གཅིག་ཏུ། །མ་ངེས་སྣ་ཚོགས་གོ་རིམ་མེད་པར་འཆར། །འདི་དུས་འོད་གསལ་སྣང་བ་དེ་རྣམས་ཀྱིས། །རང་ཉིད་གང་གནས་ལུང་པ་གང་བ་འབྱུང༌། །དེའི་ཚེ་ཉིན་མཚན་མེད་པར་སྣང་བ་ཡིན། །ཉམས་སྣང་འོད་གསལ་དེ་དག་ཇེ་བཀྲ་དང༌། །ཇེ་ལེགས་ཇེ་མང་ཉིད་དུ་འགྲོ་བས་ན། །ཉམས་སྣང་གོང་འཕེལ་སྣང་བ་ཞེས་བྱའོ། །དེ་ཡང་བརྩོན་འགྲུས་རབ་ལ་ཞག་ལྔ་ལྔ། །འབྲིང་ལ་བདུན་བདུན་དབང་པོ་ཐ་མ་ལ། །ཉེར་གཅིག་ཉེར་གཅིག་འཕྲོ་ནས་གོང་མ་རྣམས། །མི་སྣང་འོག་མའི་སྣང་བ་འཆར་བར་འགྱུར། །ཐིག་ལེའི་ནང་དུ་ལྷ་སྐུ་ཕྲ་མོ་ཡི། །དབུ་དང་ཕྱེད་ཞལ་རྡོར་སེམས་སྐུ་རྐྱང་རེ། །མཐོང་དུས་ཉམས་སྣང་གོང་འཕེལ་རྫོགས་པའོ། །ཕྱི་ཡི་འོད་གསལ་རྩལ་དེ་འཕེལ་བ་བཞིན། །ནང་དུ་རིག་པའི་འོད་གསལ་ཏིང་འཛིན་དང༌། །སྤྱན་དང་མངོན་ཤེས་ལ་སོགས་འཆར་བར་གསུངས། །དེ་ལྟར་ཉམས་སྣང་གོང་དུ་འཕེལ་བ་ཡིས། །བར་དོ་མེད་པར་འཚང་རྒྱའི་དགོས་པ་ཡོད།། ༈ །ཨེ་མ་ཧོ། གསུམ་པ་རིག་པ་ཚད་ཕེབས་སྣང་བ་ནི། །དབྱིངས་ཀྱི་སྣང་བ་ཐམས་ཅད་རྒྱས་ཐེབས་པའི། །ས་ཆུ་མེ་རླུང་སྣང་བ་རང་དག་སྟེ། །འོད་གསལ་སྣང་བ་མཐའ་དབུས་མེད་པ་རུ། །རྣམ་སྣང་ལ་སོགས་རིགས་ཀྱི་ཡབ་ལྔ་དང༌། །དབྱིངས་ཕྱུག་ལ་སོགས་རིགས་ཀྱི་ཡུམ་ལྔ་སྟེ། །རིགས་ལྔ་ཡབ་ཡུམ་ཟུང་ལྡན་ཚོམ་བུ་ནི། །ལྔ་མཚན་དཀྱིལ་འཁོར་ནམ་མཁའ་གང་བར་འཆར། །དེ་ལྟར་འོད་ཟེར་རང་ལུས་འབྲེལ་བར་སྣང༌། །འདིའི་དུས་འདུག་སྟངས་ལྟ་སྟངས་ལ་སོགས་ཀྱིས། །ཆེད་དུ་མ་བསྒོམས་ན་ཡང་འབྲལ་བ་མེད། །མི་འགྱུར་བས་ན་མ་བསྒོམས་ན་ཡང་ཆོག །རྒྱས་པར་བཤད་ན་ཕྱི་ཡི་སྣང་བའི་ཚད། །ནང་གི་ལུས་ཚད་གསང་བ་རིག་པའི་ཚད། །གསུམ་གྱི་དང་པོ་ཕྱི་ཡི་སྣང་བའི་ཚད། །སྣང་བ་གང་ལའང་དབང་བསྒྱུར་ནུས་པ་ཡི། །ཤེས་པ་གང་དུ་བཅུགས་པའི་བེམ་པོ་ཉིད། །འགུལ་བར་ནུས་ཤིང་འབྱུང་བ་བཞི་ལ་ཡང༌། །ཐོགས་རྡུགས་མེད་པར་ཟང་ཐལ་བགྲོད་པའོ། །གཉིས་པ་ནང་ལུས་ཚད་ལ་ཕེབས་པ་ནི། །སྣང་བ་ཐམས་ཅད་རིགས་ལྔའི་ཞིང་དུ་མཐོང༌། །རིགས་ལྔའི་ཚོམ་བུའི་ཐུགས་ཀའི་འོད་གསལ་གྱི། །སྐར་ཁུང་ཉིད་ནས་འོད་ཟེར་བྱུང་ནས་ཀྱང༌། །རང་གི་ལུས་ནང་སྙིང་གི་ཡི་གེ་ཨའི། །རྣམ་པ་ཅན་ལ་འོད་གདངས་ཟུག་པར་འབྲེལ། །རང་ལ་འོད་ཟེར་ཆེན་པོའི་དབང་ནོད་ཅིང༌། །རང་ཉིད་འོད་ཀྱི་པདྨ་ཆེན་པོའི་སྟེང༌། །འོད་ལུས་ཉིད་དུ་སྣང་ཞིང་མཛོད་སྤུ་ནས། །འོད་ཟེར་སྣ་ལྔ་འདོམ་གང་གསལ་བར་སྣང༌། །སྤྱི་བོའི་གཙུག་ན་ཡེ་ཤེས་རླུང་ཉིད་ཀྱིས། །བཏེག་པའི་ཐིག་ལེ་འཁར་གཞོང་ཙམ་དགུའམ། །ལྔ་ནི་བརྩེགས་མར་སྣང་ཞིང་ཡེ་ཤེས་ཀྱི། །རླུང་རྣམས་ལག་སོར་ཚུད་པས་སོར་མོ་རྣམས། །འོད་ལྔའི་ཕྲེང་བ་འཁྲིགས་ཤིང་འོད་རྩ་རུ། །ཡེ་ཤེས་རང་གདངས་གསལ་བའི་རང་ལུས་ཀྱི། །བ་སྤུའི་སྒོ་སོགས་ཕྱི་ནང་རྡུལ་ཕྲན་གྱི། །ཁྱོན་ལས་ཆུང་བ་རེ་རེའི་ནང་ན་ཡང༌། །ཞིང་ཁམས་གྲངས་མེད་སངས་རྒྱས་ཚད་མེད་དང༌། །སེམས་ཅན་གྲངས་མེད་སྣང་ཞིང་དུང་ཁང་ན། །ཁྲག་འཐུང་ཁྲོ་བོའི་ལྷ་ཚོགས་མངོན་སུམ་སྣང༌། །དེ་ཡི་གདངས་ལས་སྲིད་ཞི་མ་ལུས་པ། །ཁྲོ་བོའི་ཞིང་ཁམས་ཉིད་དུ་མཐོང་བའོ། །སྙིང་ནང་ཞི་བའི་ལྷ་ཚོགས་གསལ་བའི་གདངས། །ཕྱི་རུ་ཤར་བའི་ཐད་སོ་ཐམས་ཅད་ནི། །ཞི་བའི་དཀྱིལ་འཁོར་ཉིད་དུ་གསལ་བའོ། །མདོར་ན་ལུས་ཀྱི་ཆ་ཤས་ཀུན་ན་ཡང༌། །རང་བཞིན་སྤྲུལ་པ་འགྲོ་འདུལ་སྤྲུལ་པ་དང༌། །སྣ་ཚོགས་སྤྲུལ་པ་བསམ་གྱིས་མི་ཁྱབ་བོ། །ལྷུན་གྲུབ་སྒོ་བརྒྱད་འཆར་བའི་སྣང་བ་ཀུན། །འདིའི་དུས་ལྷག་ཆད་མེད་པར་འཆར་བར་གསུངས། །གསུམ་པ་གསང་བ་རིག་པ་ཚད་ཕེབས་ནི། །ཀུན་རྟོག་བག་ཆགས་སྒྲིབ་པ་དག་ནས་ཀྱང༌། །ཆོས་དབྱིངས་དྲི་མེད་ཉིད་དུ་རང་གསལ་བའི། །གཞན་གྱི་སེམས་རྣམས་ཤེས་པ་ལ་སོགས་པའི། །མངོན་ཤེས་དྲུག་ཐོབ་ཐོགས་རེག་སྒྲིབ་པ་ཡིས། །བར་དུ་ཆོད་པའི་ཕ་རོལ་གཞན་ཡུལ་དང༌། །སངས་རྒྱས་ཞིང་ཁམས་ཚད་མེད་མཐོང་བ་དང༌། །ཆོས་རྣམས་དུས་གཅིག་ཤེས་པའི་ཤེས་རབ་དང༌། །ཏིང་ངེ་འཛིན་གྱི་སྒོ་མོ་དཔག་མེད་ལ། །མངའ་དབང་བསྒྱུར་སོགས་ཡོན་ཏན་བརྗོད་ལས་འདས། །དེ་ལྟར་ཚད་ལ་ཕེབས་པའི་ཡོན་ཏན་ནི། །ཚེ་འདི་ཉིད་ལ་ཞིང་ཁམས་ཆོད་ནས་ཀྱང༌། །ལོངས་སྤྱོད་རྫོགས་པའི་སྐུ་རུ་གྲོལ་བར་འགྱུར། །དེ་ཡང་གྲུབ་པའི་མཐའ་ནི་ཁ་ཅིག་གི །བཤེས་གཉེན་བྱི་ལ་དང་མཚུངས་སྡེ་ཚོགས་ཀྱིས། །རང་བཞིན་རྫོགས་པ་ཆེན་པོའི་སྣང་བཞི་ལ། །མུ་སྟེགས་ཉི་མ་བལྟ་བའི་ལུགས་ཞེས་ནས། །ཆོས་ལ་སྡང་བའི་རྩ་ལྟུང་ལ་སོགས་ལ། །བག་ཚ་མེད་པར་འཇུག་པ་དེ་དག་ནི། །ཡང་དག་ཆོས་སྤངས་དམྱལ་བ་མནར་མེད་འགྲོ། །ཆོས་འདིའི་སྒོར་ཞུགས་སྐལ་ལྡན་བུ་རྣམས་ཀུན། །འདི་རྣམས་ཀློང་ཆེན་མཛོད་ནས་གསུངས་པས་ན། །ཨེ་མ་བློ་བདེ་མཛོད་ལ་ཐུགས་སྟོབས་བསྐྱེད།། ༈ །ཨེ་མ་ཧོ། བཞི་པ་ཆོས་ཉིད་ཟད་པའི་སྣང་བ་ནི། །འཆར་ཚུལ་མདོར་བསྟན་རྒྱས་པར་བཤད་པར་བྱ། །ཚད་ཕེབས་ཟླ་བ་ཉ་གང་ལྟ་བུ་དེ། །རང་གདངས་ཀ་དག་དབྱིངས་སུ་ཐིམ་ཚུལ་ནི། །ཟླ་བ་མར་འགྲིབ་བཞིན་དུ་སྐུ་ཡལ་ནས། །ཐིག་ལེ་ལ་ཐིམ་རིམ་པར་ནང་དབྱིངས་སུ། །ཐིམ་ནས་ཅི་ཡོད་ངོ་བོར་གྲུབ་པ་མེད། །ཆོས་ཉིད་ཟད་པ་ཞེས་བྱ་དོན་གྱི་འབྲས། །གཞོན་ནུ་བུམ་སྐུ་དེ་དུས་བརྙེས་པའོ། །ཚད་ཕེབས་སྐུ་དང་ཡེ་ཤེས་ཀ་དག་གི །དབྱིངས་སུ་ཐིམ་དུས་བྲི་གང་ཡེ་མེད་དེ། །དཔེར་ན་མར་ངོའི་གནམ་སྟོང་དུས་སུ་ཡང༌། །ཟླ་བའི་སྣང་བ་བྲི་བར་སྣང་ན་ཡང༌། །དང་པོ་ལས་ནི་ཆེ་དང་ཆུང་ངུ་རུ། །སོང་བ་མེད་ལྟར་རིག་པའི་སྣང་ཆ་རྣམས། །ཡར་ལ་འཕེལ་དུས་ཆེ་རུ་མ་སོང་ཞིང༌། །མར་ལ་ཟད་དུས་ཆུང་ངུར་མ་སོང་ངོ ། །རང་གདངས་གཞི་ལ་རང་ཐིམ་ལ་སོང་ཞིང༌། །ཤེལ་འོད་ནང་དུ་ནུབ་པ་ཇི་བཞིན་དུ། །གང་བ་མེད་ཅིང་བྲི་བ་མེད་པའོ། །དེ་ཡང་ཕྱིར་སྣང་ནང་དབྱིངས་ལ་ཐིམ་ནས། །ཆོས་ཉིད་གང་དུའང་བསམ་བརྗོད་མེད་པ་ལ། །གནས་དུས་ཆོས་ཟད་བརྡ་རུ་བཏགས་པ་སྟེ། །སྣང་བ་མེད་པ་ཉིད་ལ་བལྟས་ནས་ཀྱང༌། །ཟད་དང་སྟོང་ཞེས་ཐ་སྙད་བཏགས་པ་ཡིན། །ཟད་ལུགས་རིམ་གྱིས་ཅིག་ཅར་གཉིས་ཡོད་པའི། །རིམ་གྱིས་པ་ནི་སྣང་བ་བཞི་པོ་ཡང༌། །ཚད་དུ་ཕྱིན་པའི་དུས་སུ་ཟད་པའོ། །ཅིག་ཅར་བ་ནི་ཆོས་ཉིད་མངོན་སུམ་གྱི། །སྣང་བ་མཐོང་ནས་གོམས་པར་བྱས་པ་ཡིས། །ཉམས་སྣང་གོང་འཕེལ་སྣང་བ་མ་སྐྱེས་བར། །ཟད་པ་ཡོད་དེ་སྔོན་གྱི་ལས་འཕྲོ་ཅན། །རེ་རེ་མ་གཏོགས་སྲིད་པ་ཙམ་ཡིན་ནོ། །སྣང་བ་ཞེས་པ་དེ་སྔར་ལྷུན་གྲུབ་ཀྱི། །སྣང་ཆ་ཐམས་ཅད་ནང་དུ་ཐིམ་དུས་སུ། །ཀ་དག་སྤྲིན་མེད་ནམ་མཁའ་ལྟ་བུའི་ངང༌། །དར་གཅིག་གནས་པ་དེ་ལ་སྣང་བ་ཟེར། །དངོས་པོ་མཚན་མ་ཁ་དོག་ལ་སོགས་ཀྱི། །སྣང་བའི་སྣང་བ་ལྟ་བུ་མ་ཡིན་ནོ། །གཉིས་པ་རང་བཞིན་རྒྱས་པར་བཤད་པ་ནི། །དེ་ཡང་ཕྱི་ཡི་ཉམས་སྣང་འཕེལ་རྣམས་ཟད། །ནང་གི་སྒྱུ་ལུས་ཆོས་ཟད་གསང་བ་ཡི། །རྟོག་ཚོགས་སེམས་ཟད་འཁྲུལ་པའི་སྣང་བ་དག །འཁོར་འདས་འདུ་ཤེས་བྲལ་ཞིང་དྲན་བསམ་ཀྱང༌། །རྗེས་མེད་སོང་ནས་འགྲོ་འདུག་འདུ་ཤེས་མེད། །ཕྱི་ཡི་འབྱུང་བཞི་ཉི་ཟླའི་སྣང་བ་སོགས། །རང་ཡལ་རྗེས་མེད་སོང་ནས་འདི་ཡིན་ནོ། །ཞེས་པའི་ཆོས་ཀྱི་མིང་ཙམ་མི་དམིགས་སོ། །ཆོས་ཉིད་ཟད་པའི་སྣང་བ་ཞེས་ཀྱང་བྱ། །གཟུགས་སྣང་མྱ་ངན་འདས་པ་ཞེས་བྱའོ། །འདི་དུས་རྒྱུན་གྱི་ཏིང་ངེ་འཛིན་ལ་གནས། །རྟག་ཏུ་ཆོས་ཉིད་ངང་ལས་མི་འདའ་ཞིང༌། །སྤྱན་དང་མངོན་ཤེས་ཆེན་པོར་དབང་བསྒྱུར་ནས། །ཁམས་གསུམ་ཆོས་ཀྱི་རྒྱལ་པོའི་རྒྱལ་ཚབ་ཏུ། །དེ་དུས་མངའ་དབང་བསྒྱུར་བ་ཞེས་ཀྱང་བྱ། །ཀུན་གཞི་ཤེས་བྱའི་སྒྲིབ་པ་ཕྲ་མོ་ནི། །དར་དཀར་ཡོལ་བ་ཙམ་གྱིས་བར་ཆོད་པ། །མ་གཏོགས་སྒྲིབ་པ་མེད་པའི་ལམ་དུས་ཀྱི། །ཆོས་ཉིད་ཟད་པའི་འབྲས་བུ་ཞེས་ཀྱང་བྱ། །འདི་དུས་རྡོ་རྗེ་ལྟ་བུའི་ཏིང་འཛིན་གྱི། །མཐུ་ཡིས་ཤེས་སྒྲིབ་ཕྲ་མོ་བསལ་བའི་ཚེ། །སྒྲིབ་པ་མཐའ་དག་བྲལ་ནས་ནང་དབྱིངས་སུ། །ཀ་དག་ཆོས་སྐུའི་ས་ལ་འཚང་རྒྱའོ། །ཀ་དག་ཉིད་ལ་སྐུ་དང་ཡེ་ཤེས་ཉིད། །མེད་པར་འདོད་པའི་སྔར་དུས་རྫོགས་ཆེན་པ། །ཁ་ཅིག་བྱུང་བའི་ནོར་ས་ཆེན་པོ་སྟེ། །ཕྱིར་སྣང་གདངས་ཀྱི་སྐུ་དང་ཡེ་ཤེས་ཉིད། །ཤེལ་འོད་ནང་དུ་ལོག་པ་ལྟ་བུའི་འཆར། །དེ་སྐད་གསུངས་པའི་དགོངས་པ་མ་ལོན་ངེས། །མེད་ན་འགལ་བ་དུ་མ་འབྱུང་བའི་ཕྱིར། །ཉེས་ཆ་དེ་འདྲ་ཁས་བླངས་མི་འོས་སོ། །དེ་ལྟར་ཟད་དུས་ཐོབ་པ་གཉིས་འབྱུང་སྟེ། །སྐྱེ་འཇུག་གཉིས་ལ་དབང་ཐོབ་སྐད་ཅིག་ལ། །འཚང་རྒྱར་འདོད་ན་འཚང་ནི་རྒྱར་ཡོད་ལ། །འགྲོ་དོན་འཁོར་བ་མ་སྟོངས་བར་དུ་ནི། །མཛད་པར་འདོད་ཀྱང་རང་དབང་ཐོབ་པའོ། །སྐྱེ་བར་དབང་ཐོབ་འཕོ་བ་ཆེན་པོའི་སྐུར། །བཞེངས་ཏེ་འགྲོ་དོན་དཔག་མེད་མཛད་པ་ཡིན། །འཕོ་བ་ཆེན་པོའི་སྐུ་ཡི་བཞེངས་ལུགས་ནི། །སྣང་བ་ཐམས་ཅད་རིམ་གྱིས་ཟད་པའི་ཚེ། །ལག་པའི་སོར་མོ་ལྔ་པོ་འོད་དཀྱིལ་ན། །བཀྲམ་བཀྲམ་སྣང་བར་ཤེས་པ་གཏད་པའི་ཚེ། །སྣང་བ་དེ་ལས་ཚུར་ལོག་སྣོད་བཅུད་ཀྱི། །རྟེན་དང་བརྟེན་པ་ཆུ་ཟླ་ལྟ་བུར་མཐོང༌། །རང་ལུས་མེ་ལོང་ནང་གི་གཟུགས་བརྙན་ལྟར། །ཡེ་ཤེས་སྒྱུ་མའི་སྐུ་རུ་རང་སྣང་ཞིང༌། །ཕྱི་ནང་ཟང་ཐལ་འབྱུང་བཞིས་གནོད་པ་དང༌། །བྲལ་ཞིང་རྡོ་རྗེ་ལྟ་བུའི་སྐུ་ཐོབ་བོ། །ལུས་དེ་རང་གིས་ཕྱི་ནང་ཟང་ཐལ་མཐོང༌། །གཞན་གྱིས་མིག་མ་དག་པས་སྔར་དུས་ཀྱི། །ལུས་ཙམ་མ་གཏོགས་ཟང་ཐལ་དུ་མི་མཐོང༌། །དཔེར་ན་སློབ་དཔོན་པད་འབྱུང་སྐུ་ཉིད་ལ། །མུ་ཁྲི་བཙན་པོའི་ཕྱག་གིས་རེག་པའི་ཚེ། །སྟན་ལ་ཐུག་པའི་ལོ་རྒྱུས་ཇི་བཞིན་ནོ། །གཞན་ཡང་སྤྲུལ་པ་བསམ་གྱིས་མི་ཁྱབ་པ། །དངོས་སུ་བཀྱེ་ནས་རིགས་དྲུག་སོ་སོ་རུ། །འགྲོ་དོན་དཔག་ཏུ་མེད་པར་མཛད་པ་དང༌། །གཞན་ཡང་གང་ལ་གང་འདོད་སྤྲུལ་ནས་ཀྱང༌། །འགྲོ་དོན་ལྷུན་གྲུབ་དཔག་མེད་བྱེད་པ་དང༌། །དེའི་ཚེ་བེམ་པོར་རིག་པ་བཅུག་ན་ཡང༌། །འགུལ་དང་སྒྲ་སྐད་འབྱིན་ཅིང་པདྨ་དང༌། །དཔག་བསམ་ཤིང་དང་ནོར་བུ་ལ་སོགས་པར། །རིག་པ་བཅུག་པས་ཆོས་ཀྱི་སྒྲ་བྱུང་ནས། །སེམས་ཅན་ཐམས་ཅད་སྨིན་པར་མཛད་པ་དང༌། །ཟས་གོས་ལ་སོགས་འདོད་དགུའི་ཆར་བབས་ནས། །སེམས་ཅན་བདེ་སྐྱིད་དཔལ་ལ་འགོད་པའོ། །གཉིས་པ་འཇུག་པ་ཉིད་ལ་དབང་ཐོབ་པའི། །ཀ་དག་གདོད་མའི་དབྱིངས་སུ་འཇུག་ཁ་མར། །དུས་དེར་གཞན་དོན་རླབས་ཆེན་མཛད་འདོད་ན། །སེམས་ཅན་སུམ་སྟོང་ཙམ་ལ་རིག་པ་ཉིད། །བཅུག་པའི་མོད་ལ་ཐམས་ཅད་དུས་གཅིག་ཏུ། །གྲོལ་བའི་མཐུ་ཆེན་ཐོབ་སྟེ་སྲིན་བུ་ཡང༌། །འོད་དུ་ཡལ་ནས་ན་བུན་ནམ་མཁའ་ལ། །ཡལ་བ་བཞིན་དུ་ཀ་དག་ནང་དབྱིངས་སུ། །མི་སྣང་སྐད་ཅིག་ཉིད་ལ་གཤེགས་ནས་ཀྱང༌། །སྐུ་དང་ཡེ་ཤེས་འདུ་འབྲལ་མེད་པར་བཞུགས། །དེ་ཡང་སྐྱེ་འཇུག་དུ་མས་འཇིག་རྟེན་ཁམས། །རྡུལ་གྱི་གྲངས་མཉམ་འགྲོ་བ་ཐམས་ཅད་ཀྱི། །དོན་ལ་སྐད་ཅིག་ཙམ་ཡང་མི་གཡེལ་བར། །འགྲོ་དོན་རྒྱུན་མི་འཆད་པར་མཛད་པའོ། །དེ་ལྟར་རྡུལ་ཕྲན་དེངས་ནས་འོད་དུ་གསལ། །སྐྱེ་འཇུག་གཉིས་ལ་རང་དབང་ཐོབ་པ་རྣམས། །ལྷུན་གྲུབ་ཐོད་རྒལ་ཁོ་ནའི་ཁྱད་ཆོས་ཡིན། །ཁྲེགས་ཆོད་ཉིད་ཀྱིས་ལུས་ནི་རྡུལ་ཕྲན་དང༌། །སེམས་ཀྱང་ཆོས་ཉིད་ངང་དུ་དེངས་ནས་ཀྱང༌། །ཀ་དག་སར་གྲོལ་ཙམ་ལས་མིང་ཕྱིར་རོ། །སྐྱེ་དང་འཇུག་པ་གཉིས་ལ་དབང་བ་འདི། །ཆོས་ཉིད་ཟད་པའི་ནང་དབྱིངས་འཇུག་ཁ་མར། །འཐོབ་པའི་ཚུལ་ནི་ཀུན་མཁྱེན་མཛོད་ནས་གསུངས། །དེ་ལྟར་ལྷུན་གྲུབ་སྣང་བཞི་མཐར་ཕྱིན་ནས། །བརྩོན་འགྲུས་རབ་རྣམས་ཚེ་འདི་ཉིད་ལ་ཡང༌། །ཡང་དག་རྫོགས་པའི་སངས་རྒྱས་ཞེས་བྱ་བ། །ཕུང་པོ་ལྷག་མ་མེད་པར་འཚང་རྒྱའོ། །དེའི་ཕྱིར་ཐུན་མོང་ཐེག་པ་གཞན་ལས་དག་ལས། །ཁྱད་པར་འཕགས་པའི་ཟབ་ལམ་འདི་ཉིད་ལ། །ཕྲད་པའི་དུས་འདིར་བརྩོན་པའི་ཉམས་ལེན་ལ། །འབད་པར་གྱིས་ཤིག་སྐལ་ལྡན་སྙིང་གི་བུ། །སངས་རྒྱས་འཐོབ་པར་འདོད་ན་འདི་ལ་འབོད། །འདི་འདྲ་བསྐལ་པ་བྱེ་བར་རྙེད་པར་དཀའ། །སྐལ་དམན་ལོག་ལྟ་ཅན་ལ་མ་སྟོན་པར། །རྟག་ཏུ་ཙིཏྟ་རིན་ཆེན་གཏེར་དུ་སྦོས།། ༈ །ཨེ་མ་ཧོ། བདུན་པ་མཐའ་བརྟེན་མན་ངག་རྣམ་བཞི་ཡི། །དང་པོ་མི་འགུལ་གསུམ་ལ་གཞི་བཅའ་བ། །ལུས་ནི་བཞུགས་སྟངས་གསུམ་ལས་མི་འགུལ་བར། །བྱས་པས་རྒྱུ་བྱེད་དྲན་རྟོག་རྒྱུན་ཆད་ནས། །རིག་པ་གཡོ་མེད་གནས་པའི་དགོས་པ་ཡོད། །མིག་གཉིས་གཟིགས་སྟངས་གསུམ་ལས་མི་འགུལ་བར། །བྱས་པས་དབྱིངས་རིག་འདུ་འབྲལ་མེད་པའོ། །རླུང་རིག་མི་འགུལ་རབ་ཏུ་དལ་བར་བྱ། །འོད་གསལ་ཇེ་འཕེལ་ཇེ་བརྟན་འགྱུར་བའོ། །གཉིས་པ་སྡོད་པ་གསུམ་གྱིས་ཚད་བཟུང་བ། །དབྱིངས་རིག་གཉིས་ལ་ཡུན་རིང་བར་གནས་པའི། །བརྟན་པའི་ཚད་ནི་སྡོད་པ་གསུམ་བྱུང་སྟེ། །ཕྱི་ཡི་སྣང་བ་བསྐྱོད་བྱེད་རླུང་ཟད་པའི། །དབྱིངས་རིག་འགྲོ་འོང་མེད་པར་སྡོད་པ་དང༌། །ནང་གི་ཕུང་པོ་བསྐྱོད་བྱེད་རླུང་ཟད་པའི། །རང་ལུས་གཡོ་འགུལ་མེད་པར་སྡོད་པ་དང༌། །གསང་བ་རྟོག་པ་བསྐྱོད་བྱེད་རླུང་ཟད་པའི། །རྣམ་རྟོག་འགྱུ་མི་སྲིད་པར་སྡོད་པའོ། །སྐབས་འདིར་ཚད་ཀྱང་རྨི་ལམ་ཉིད་ཀྱིས་འཛིན། །དབང་པོ་རྣོན་པོ་བརྩོན་འགྲུས་རབ་རྣམས་ནི། །ལས་དང་བག་ཆགས་འབྲེལ་བ་ཆོད་ནས་ཀྱང༌། །ཚེ་འདི་ཉིད་ལ་གྲོལ་བའི་རྟགས་སུ་ཡང༌། །རྨི་ལམ་དབྱིངས་སུ་ཐིམ་ནས་རྒྱུན་ཆད་དེ། །གཉིད་ཀྱང་འོད་གསལ་བདེ་བ་ཆེན་པོར་འཆར། །འབྲིང་གི་རྨི་ལམ་གང་རྨིས་རྨི་ལམ་དུ། །ཤེས་པས་བར་དོར་མངོན་པར་སངས་རྒྱའོ། །ཐ་མ་རྨི་ལམ་ངན་པ་རྒྱུན་ཆད་ནས། །དཀར་ཕྱོགས་བཟང་པོ་ཤ་སྟག་རྨི་བ་ནི། །རང་བཞིན་སྤྲུལ་སྐུའི་ཞིང་དུ་འཚང་རྒྱའོ། །རྟགས་ཀྱང་སྒོ་གསུམ་ཉིད་ལ་འཆར་བ་ནི། །སྣང་བ་བཞི་ལ་གསུམ་གསུམ་བཅུ་གཉིས་ལས། །དང་པོ་ཆོས་ཉིད་མངོན་སུམ་རྟགས་གསུམ་ནི། །ལུས་ནི་དཔེར་ན་འཁར་གཞོང་འཇམ་པོ་རུ། །རུས་སྦལ་བཞག་ནས་འགུལ་མེད་སྡོད་པ་ལྟར། །བྱ་བྱེད་གཡོ་འགུལ་མེད་པར་སྡོད་ཚུགས་སོ། །ངག་ནི་ལྐུགས་པ་བཞིན་དུ་སྨྲ་མི་འདོད། །སེམས་ནི་བྱ་རྣམས་རྙི་ཡིས་ཟིན་པ་ལྟར། །ཤེས་པ་གར་གཏད་ཉིད་དུ་སྡོད་པའོ། །གཉིས་པ་ཉམས་སྣང་གོང་འཕེལ་རྟགས་གསུམ་ནི། །ལུས་ནི་སྐྱེས་བུ་ནད་ཀྱིས་གདུངས་པ་ལྟར། །བྱི་དོར་རྒྱན་གྱི་སྤྲོས་པ་བྲལ་བའོ། །ངག་ནི་སྨྱོན་པར་རང་ཚིག་རྡོལ་བ་ལྟར། །གང་ལའང་ལྟོས་མེད་བྱུང་རྒྱལ་སྨྲ་བའོ། །སེམས་ནི་དཔེར་ན་ལན་བདུན་རྩི་དུག་གིས། །ཟིན་པའི་ཤེས་པ་མྱོས་པའི་སྐྱེས་བུ་བཞིན། །འཁོར་བའི་བྱ་བར་གཏན་ནས་མི་འཇུག་གོ །གསུམ་པ་རིག་པ་ཚད་ཕེབས་རྟགས་གསུམ་ནི། །ལུས་ནི་དཔེར་ན་གླང་ཆེན་འདམ་ནང་དུ། །ཚུད་ཀྱང་རང་གིས་སྟོབས་ཀྱིས་འཐོན་པ་ལྟར། །འབྱུང་བ་བཞི་ལ་ཐོགས་རྡུགས་མེ་པ་རུ། །ཟང་ཐལ་ཕར་ཐལ་ཚུར་ཐལ་བགྲོད་པའོ། །ངག་ནི་དཔེར་ན་གྲུལ་བུམ་ཕྲུག་གུ་ཡི། །སྐད་གདངས་སྙན་པས་གླུ་དབྱངས་བླངས་པ་ན། །ཕ་རོལ་གཞན་ཡིད་དབང་མེད་འཕྲོག་པ་ལྟར། །ཅི་སྨྲས་ཐམས་ཅད་གཞན་ཡིད་ལ་འཇུག་ཅིང༌། །དད་པའི་རྒྱུ་བྱེད་འགྲོ་ལ་ཕན་ཐོག་གོ །སེམས་ནི་སྐྱེས་བུ་འབྲུམ་ནད་བྱང་བ་ལྟར། །ཕྱིན་ཆད་འཁོར་བར་མི་ལྡོག་ཐག་ཆོད་དོ། །བཞི་པ་ཆོས་ཉིད་ཟད་པའི་རྟགས་གསུམ་ནི། །ལུས་ནི་དཔེར་ན་དུར་ཁྲོད་མི་རོ་བཞིན། །གཤེད་མ་ལྔ་བརྒྱས་བསྐོར་ཡང་བག་ཚ་མེད། །ངག་ནི་དཔེར་ན་བྲག་ཆའི་སྒྲ་དབྱངས་བཞིན། །ཕ་རོལ་གཞན་གྱི་རྗེས་སུ་ཟློ་བའོ། །སེམས་ནི་ནམ་མཁའ་ན་བུན་ཡལ་བ་ལྟར། །སྐད་ཅིག་ཉིད་ལ་བག་ཆགས་ཕུང་པོ་ཡང༌། །མི་སྣང་འཚང་རྒྱ་ནུས་སོ་སྐལ་ལྡན་ཀུན།། ༈ །ཨེ་མ་ཧོ། གསུམ་པ་ཐོབ་པ་གསུམ་གྱིས་གཟེར་གདབ་པ། །སྐྱེ་བར་དབང་ཐོབ་འཕོ་ཆེན་སྐུར་བཞེངས་ནས། །འགྲོ་བའི་དོན་ཀྱང་དངོས་སུ་བྱེད་པར་ནུས། །གཞན་ཡང་གང་ལ་གང་འདོད་སྤྲུལ་ནས་ཀྱང༌། །འགྲོ་དོན་དཔག་ཏུ་མེད་པར་མཛད་པ་དང༌། །དེའི་ཚེ་མི་ལ་སོགས་པའི་འགྲོ་གཞན་ལ། །རིག་པ་བཅུག་ན་མི་དེས་མི་དགེའི་ལས། །ཅི་ཙམ་སྤྱད་ཀྱང་དེ་ལ་རང་བྱུང་གི །རིག་པའི་ཡེ་ཤེས་གནས་པའི་གནད་ཉིད་ཀྱིས། །འབྱུང་བ་རང་སར་དག་ནས་འཚང་རྒྱ་ནུས། །བེམ་པོ་སོགས་ལ་རིག་པ་བཅུག་ན་ཡང༌། །འགུལ་ཞིང་ཆོས་ཀྱི་སྒྲ་འབྱིན་ལ་སོགས་པའི། །ཕུལ་དུ་ཕྱིན་པའི་ཡོན་ཏན་སྟོན་ནུས་སོ། །འཇུག་པར་རང་དབང་ཐོབ་པས་ནང་དབྱིངས་སུ། །ཟག་བཅས་མི་སྣང་འཚང་རྒྱ་ནུས་པའོ། །རླུང་སེམས་གཉིས་ལ་རང་དབང་ཐོབ་ནས་ཀྱང༌། །རླུང་གི་ཡོན་ཏན་ཐམས་ཅད་འབྱུང་བ་དང༌། །དེ་ཡང་སེམས་ཅན་གཞན་རྣམས་ཚེ་འཕོའི་ཚེ། །དེ་ལ་རང་གི་ཤེས་པ་བཅུག་ནས་ཀྱང༌། །རིག་པ་ཀ་དག་ཆེན་པོར་བཞག་པའི་ཚེ། །ལས་ལ་བཟང་ངན་མེད་པར་རང་ཉིད་དང༌། །མཉམ་དུ་འཚང་རྒྱ་ནུས་པའི་མཐུ་ཆེན་འཐོབ། །རི་བྲག་རྣམས་ལ་ཐལ་བྱུང་འགྲོ་བ་དང༌། །ནམ་མཁའི་ཁམས་ལ་བྱ་བཞིན་འཕུར་བ་དང༌། །འབྱུང་བཞིའི་གནོད་པ་གང་གིའང་མི་ཚུགས་ཤིང༌། །མངོན་པར་ཤེས་པ་ཕྱོགས་མེད་འཆར་བའོ། །འཕོ་བ་འདེབས་པའི་ཟབ་གནད་ཉིད་ལ་ཡང༌། །འདིའི་དོན་རང་གི་རྒྱུད་ལ་ཁེལ་བ་ཞིག །དགོས་པ་འདྲ་ཡང་ལམ་མཆོག་འདི་ཉིད་ལ། །མ་གོམས་ཞལ་འདྲིས་ཙམ་ཡང་མ་ཐོབ་པའི། །མཁས་རློམ་རྣམས་ཀྱི་ཐུགས་ལ་མི་འཆར་རོ།། ༈ །ཨེ་མ་ཧོ། བཞི་པ་གདེང་བཞིའི་དྲོད་ཚད་བསྟན་པ་ནི། །ཡར་གྱི་གདེང་གཉིས་རང་བྱུང་རིག་པ་ལས། །གཞན་པའི་སངས་རྒྱས་མེད་པར་རྟོགས་པ་ཡིས། །སངས་རྒྱས་ཞིང་གི་ཡོན་ཏན་མཐོང་ན་ཡང༌། །སངས་རྒྱས་ཡོན་ཏན་འཐོབ་ཏུ་རེ་བ་དང༌། །མི་ཐོབ་སྙམ་པའི་དོགས་པ་མེད་པའི་གདེང༌། །མར་གྱི་གདེང་གཉིས་རང་བྱུང་རིག་པ་ལ། །འཁྲུལ་པ་ཡེ་ནས་བྲལ་བར་རྟོགས་པ་ཡིས། །འགྲོ་བ་རིགས་དྲུག་སྡུག་བསྔལ་མཐོང་ན་ཡང༌། །འཁོར་བའི་གནས་སུ་མི་ལྟུང་རེ་བ་དང༌། །ལྟུང་གིས་སྙམ་པའི་དོགས་པ་མེད་པའི་གདེང༌། །མདོར་ན་སེང་གེས་གངས་རི་ཟིན་པ་ལྟར། །གདོད་མའི་གྲོལ་གཞིར་ཕྱིན་པས་ཡ་ང་བྲལ། །ཀུན་བཟང་ཆོས་སྐུའི་རྒྱལ་ས་དེ་དུས་སུ། །ཟིན་པའི་དུས་ཡིན་སྐལ་ལྡན་སློབ་བུ་ཚོ།། ༈ །ཨེ་མ་ཧོ། ལྷུན་གྲུབ་སྣང་བ་བཞི་ཡི་ཉམས་དེ་རྣམས། །ཡོངས་སུ་རྫོགས་པའི་བར་ལ་ཕྱིའི་ས་བཅུ། །དོན་ལ་རྫོགས་ཤིང་ནང་གི་འབྲས་བུ་ཡི། །བཅུ་དྲུག་ས་རྣམས་རྫོགས་པའི་རིམ་པ་ནི། །དང་པོ་ཕྱི་ཡི་ས་བཅུ་རྫོགས་པའི་ཚུལ། །དང་པོ་མཚན་ལྡན་རྩ་བའི་བླ་མ་ཡིས། །ངོ་སྤྲོད་བཏབ་པའི་དུས་སུ་གང་ཟག་དེས། །དོན་དམ་ཆོས་ཉིད་བདེན་པ་མཐོང་བའི་ཚེ། །དེ་ལ་དགའ་བ་སྐྱེས་པ་ས་དང་པོ། །རབ་ཏུ་དགའ་བའི་ས་དེ་ཐོབ་པའོ། །དེ་རྣམས་ཐམས་ཅད་རང་གི་རིག་པའི་གདངས། །རང་སྣང་ཡིན་པར་རང་ངོ་ཤེས་པ་ནི། །གཉིས་པ་དྲི་མ་མེད་པའི་ས་ཐོབ་བོ། །དེ་ནས་དེ་ལ་གོམས་པར་བྱེད་པ་ནི། །གསུམ་པ་འོད་བྱེད་པ་ཡང་ཐོབ་པའོ། །དེ་ནས་དེ་ལ་གོམས་ནས་འོད་གསལ་གྱི། །སྣང་བ་སྣ་ཚོགས་མཐོང་བ་དེ་ཉིད་དུས། །བཞི་པ་འོད་འཕྲོའི་ས་ཡང་ཐོབ་པའོ། །དེ་ནས་ཡེ་ཤེས་སྣང་བ་མཐོང་དེ་ལ། །གོམས་ནས་ཉོན་མོངས་ཐམས་ཅད་རང་བཞིན་གྱིས། །སྦྱངས་ནས་འོད་གསལ་རྒྱ་ཆེར་མཐོང་བ་ནི། །ལྔ་པ་སྦྱངས་དཀའི་ས་ཡང་ཐོབ་པའོ། །དེ་ནས་འོད་ལས་ཐལ་བའི་སྐུ་མཐོང་དུས། །དྲུག་པ་མངོན་དུ་གྱུར་པའི་ས་ཐོབ་བོ། །དེ་ནས་རབ་ཏུ་གོམས་པ་མཐར་ཕྱིན་ནས། །ཉོན་མོངས་པ་ལས་རིང་དུ་སོང་བ་ནི། །བདུན་པ་རིང་དུ་སོང་བའི་ས་ཐོབ་བོ། །དེ་ནས་འོད་གསལ་གཡོ་བ་མེད་པ་ནི། །བརྒྱད་པ་མི་གཡོ་བ་ཡི་ས་ཐོབ་བོ། །དེ་ནས་དཀྱིལ་འཁོར་ཡོངས་སུ་རྫོགས་པ་ནི། །དགུ་པ་ལེགས་བློ་གྲོས་ས་ཐོབ་བོ། །དེ་ནས་ཡེ་ཤེས་སྣང་བ་དེ་ཉིད་ལ། །ཤེས་པ་ཟིན་ནས་སྣང་བ་ལྷུག་པར་ཤར། །ཆོས་ཀྱི་སྤྲིན་ལྟར་མཐོང་བ་དེ་ཉིད་ནི། །བཅུ་པ་ཆོས་ཀྱི་སྤྲིན་གྱི་ས་ཐོབ་བོ། །ཕྱི་ཡི་ས་བཅུ་ཐོབ་ཚུལ་དེ་ཉིད་ནི། །དོན་གྱིས་ཐོབ་ཕྱིར་དོད་ཐུབ་སྦྱར་བ་ཡིན། །བྱང་ཆུབ་སེམས་དཔའི་ས་བཅུ་དངོས་མ་ཡིན། །གཉིས་པ་ནང་གི་འབྲས་བུ་སྣང་བཞི་ཡི། །བཅུ་དྲུག་ས་རྣམས་རྫོགས་པའི་རིམ་པ་ནི། །ཆོས་ཉིད་མངོན་སུམ་སྣང་བ་མཆེད་པ་མིག །ཉེ་བར་མཆེད་པ་མིག་གི་དེ་ཁོ་ན། །ཉིད་དང་ཐོབ་པ་ལུག་རྒྱུད་མཐོང་བ་དང༌། །ཉེར་ཐོབ་དེ་ལ་གོམས་པ་རྙེད་པའོ། །ཉམས་སྣང་གོང་འཕེལ་སྣང་བ་མཆེད་པ་འོང༌། །ཉེ་བར་མཆེད་པ་ཐིག་ལེ་མཐོང་བ་དང༌། །ཐོབ་པ་ཁ་དོག་ལྔར་གསལ་ཉེར་ཐོབ་ནི། །འགུལ་འཁྲིགས་བྱེད་ཅིང་སྣ་ཚོགས་འཆར་བའོ། །ཚད་ཕེབས་སྣང་བ་མཆེད་པ་སྐུ་རྐྱང་དང༌། །ཉེ་བར་མཆེད་པ་ཡབ་ཡུམ་ཟུང་འབྲེལ་དང༌། །ཐོབ་པ་ཚོམ་བུ་ལྔ་ལྔར་གསལ་བ་དང༌། །ཉེ་བར་ཐོབ་པ་དཀྱིལ་འཁོར་རྫོགས་པའོ། །ཆོས་ཉིད་ཟད་པའི་སྣང་བ་མཆེད་པ་ནི། །འོད་གསལ་སྐུ་དང་ཡེ་ཤེས་མི་གནས་ཤིང༌། །ཉེ་བར་མཆེད་པ་སྟོང་པ་གཏད་པ་མེད། །ཐོབ་པ་བརྗོད་དུ་མེད་ཅིང་ཉེར་ཐོབ་ནི། །བལྟར་མེད་ཆོས་ཉིད་གང་དུའང་མ་གྲུབ་བོ། །དེ་ལྟར་སྣང་བཞི་ས་ནི་བཅུ་དྲུག་པོ། །རྫོགས་ནས་ཀ་དག་ས་ལ་གཤེགས་པ་ནི། །མགོན་པོ་རྡོ་རྗེ་འཆང་གི་ས་ཞེས་བྱ། །ས་འདི་རྣམས་ཀྱང་རྩ་བ་རིག་པ་ཡི། །འོད་གསལ་སྦྱངས་བགྲོད་མེད་པའི་ས་གཅིག་གིས། །སྣང་ཆ་གཅིག་ལས་སོ་སོར་དབྱེ་བ་ཡིན། །དོན་ལ་རིག་པའི་ས་གཅིག་འདི་ཡིན་གྱི། །སངས་རྒྱས་རྡོ་རྗེ་འཆང་ཆེན་ཐོབ་པ་ལ། །རྒྱུ་ཡི་ས་ནི་སྒོས་སུ་སྦྱངས་མི་དགོས། །ཐེག་པ་ཐུན་མོང་པ་ལྟར་རྒྱུ་འབྲས་ཀྱི། །རིམ་པས་ས་རེ་ཐོབ་པའི་ཚུལ་ཉིད་དང༌། །གསང་སྔགས་ཕྱི་ནང་ཇི་བཞིན་བསྐྱེད་རྫོགས་ཀྱིས། །རྩོལ་སྒྲུབ་བྱས་པས་ས་ཐོབ་ལྟ་བུ་ཡི། །འདི་ལ་སྦྱངས་ཤིང་བགྲོད་དུ་མེད་པ་སྟེ། །དོན་ལ་རང་རིག་རྣམ་དག་ས་གཅིག་ལ། །ཐེག་པ་ཀུན་འདུས་ས་ལམ་རྫོགས་པའོ།། ༈ །ཨེ་མ་ཧོ། མཐར་ཐུག་དོན་གྱི་འབྲས་བུ་འཐོབ་ཚུལ་ནི། །སྣང་བཞི་གོང་མ་གཉིས་ཀྱི་སྤྲུལ་སྐུ་དང༌། །ཚད་ཕེབས་ལོངས་སྐུ་ཟད་པའི་ཆོས་སྐུ་ཡི། །སྣང་བ་མཐོང་ནས་སླར་ཡང་ནང་དབྱིངས་སུ། །ཤེལ་འོད་ནང་དུ་ནུབ་ལྟར་ཐིམ་ནས་ཀྱང༌། །སྐུ་གསུམ་ཡེ་ཤེས་འདུ་འབྲལ་མེད་པར་བཞུགས། །སླར་ཡང་ཆོས་སྐུའི་དབྱིངས་ལས་མ་གཡོས་བཞིན། །གཟུགས་སྐུ་གཉིས་ཀྱིས་གང་ལ་གང་འདུལ་གྱིས། །འགྲོ་བའི་དོན་ནི་འཁོར་བ་མ་སྟོང་བར། །བུམ་བཟང་དཔག་བསམ་ཤིང་དང་ནོར་བུ་ལྟར། །རྟག་པར་རྒྱུན་མི་འཆད་པར་མཛད་པའོ། །ཐེག་མཆོག་རྒྱལ་པོ་འོད་གསལ་ཐོད་རྒལ་གྱི། །ཤིན་ཏུ་རྟོགས་པར་དཀའ་བའི་གནད་འགགས་རྣམས། །འོད་གསལ་རྫོགས་པ་ཆེན་པོའི་རྣལ་འབྱོར་པ། །བྱ་བཏང་ཚོགས་དྲུག་རང་གྲོལ་ཞེས་བྱ་ངས། །བསྟན་དང་འགྲོ་ལ་ཕན་ཕྱིར་བཤད་པ་ཡིན། །འདི་ཡིས་སྙིང་པོའི་བསྟན་པ་ལ་ཕན་ནས། །རི་སུལ་འཁྲུལ་ཞིག་བྱ་བྲལ་གྱིས་ཁེངས་ནས། །སྐྲ་སེན་སྙིགས་མའི་ལྷག་མར་བཞག་ནས་ཀྱང༌། །དགའ་རབ་འཇམ་དཔལ་བཤེས་གཉེན་ལྟར་འགྱུར་ཤོག །རྒྱལ་བའི་བསྟན་པ་དར་ཞིང་རྒྱས་པ་དང༌། །བསྟན་འཛིན་ཚོགས་ཀྱི་ཞབས་པད་བརྟན་པ་དང༌། །འགྲོ་ཀུན་ལམ་བཟང་འདི་ཡི་སྒོར་ཞུགས་ནས། །སྐུ་གསུམ་དགོངས་པ་མྱུར་དུ་མངོན་གྱུར་ཤོག །ཅེས་འོད་གསལ་རྫོགས་པ་ཆེན་པོའི་ལྷུན་གྲུབ་ཐོད་རྒལ་གྱི་གླུ་དབྱངས་ཏིང་འཛིན་སྒོ་འཕར་བརྒྱ་ཕྲག་ཅིག་ཆར་འབྱེད་པའི་ལྡེའུ་མིག་ཅེས་བྱ་བ་འདི་ནི། དད་གཏོང་ཚུལ་ཁྲིམས་ནོར་གྱིས་ཕྱུག་ཅིང་ཟབ་ལམ་འདི་ལ་ཤིན་ཏུ་མོས་པའི་དད་ལྡན་གྱི་སློབ་མ་མང་པོས་བསྐུལ་ངོར། ཀུན་མཁྱེན་ཆེན་པོའི་མཛོད་བདུན་དང་ཟབ་དོན་རྒྱ་མཚོའི་སྤྲིན་ཕུང༌། རྫོགས་ཆེན་མཁའ་འགྲོ་སྙིང་ཐིག །མཁྱེན་རྩེ་རིན་པོ་ཆེས་མཛད་པའི་ཡོན་ཏན་མཛོད་དང༌། རྫོགས་ཆེན་ཡེ་ཤེས་བླ་མ། རྒྱལ་དབང་ལྔ་པ་རིན་པོ་ཆེས་མཛད་པའི་རྫོགས་ཆེན་རིག་འཛིན་ཞལ་ལུང༌། རྫོགས་ཆེན་ཡང་ཏིག་ནག་པོ་གསེར་གྱི་འབྲུ་གཅིག །འོལ་ཁ་རིན་པོ་ཆེའི་གསུང་གི་རྫོགས་ཆེན། ཉི་གྲགས་རྫོགས་ཆེན། རྫོགས་ཆེན་ཀུན་བཟང་སྙིང་ཐིག །རྫོགས་ཆེན་ཀུན་བཟང་ཐུགས་ཀྱི་སྙིང་བྱང༌། རྫོགས་ཆེན་ཨ་ཏི་ཟབ་དོན། །རྫོགས་ཆེན་ཡང་ཟབ་ཤེལ་གྱི་མེ་ལོང་ལ་སོགས་པའི་རྫོགས་ཆེན་དུ་མའི་ཐོད་རྒལ་གྱི་གདམས་པ་རྣམས་ལ་གཞི་བྱས། མཚན་ལྡན་གྱི་བླ་མ་མང་པོའི་ཞལ་ཤེས་དང༌། རང་ལ་ཉམས་མྱོང་ཅུང་ཟད་ཡོད་པ་རྣམས་ཀྱིས་ཟུར་བརྒྱན་ཏེ་རྫོགས་པ་ཆེན་པོའི་རྣལ་འབྱོར་པ་བྱ་བཏང་༧ཚོགས་དྲུག་རང་གྲོལ་གྱིས་སྨྲས་པའོ། །འདིས་ཀྱང་རྒྱལ་བས་བསྔགས་པའི་ལམ་བཟང་རྡོ་རྗེ་ཐེག་པའི་བསྟན་པ་ཕྱོགས་རྣམས་ཀུན་ཏུ་དར་ཞིང་རྒྱས་ལ་ཡུན་རིང་དུ་གནས་པ་དང་སྐལ་ལྡན་གདུལ་བྱ་མང་པོ་ལ་ཕན་པ་དཔག་ཏུ་མེད་པ་ཐོགས་པར་གྱུར་ཅིག་སརྦ་མངྒ་ལཾ།། །།

"$ ༄༅། །ཐོད་རྒལ་གནད་ཀྱི་ཞལ་ཤེས་མགུར་དབྱངས་བདུད་རྩིའི་བུམ་བཟང་ཞེས་བྱ་བ་བཞུགས་སོ། །

༄༅།། ཏྲཱིཀཱལརཱཛཱསྱཔིཏཱམཧཱཿདིཿ

༄༅། །དུས་གསུམ་རྒྱལ་བའི་ཡང་མེས་པོ། །

ཨཱདིཿསྱནཱཐཿཔྲསམནྟབྷདྲཿ

ཐོག་མའི་མགོན་པོ་ཀུན་ཏུ་བཟང༌། །

ཨུཏྟརྶམཱདཱནམཌཱཀིནཱིབྷྱཿ

བླ་མ་ཡི་དམ་མཁའ་འགྲོ་ལ། །

བྷཀྟནནམྲཿཔྲམཎཔྲཡཙྪཿ

གུས་པས་འདུད་དོ་བྱིན་གྱིས་རློབས། །

རྫོགས་པ་ཆེན་པོའི་རྣལ་འབྱོར་པ། །བྱ་བཏང་ཚོགས་དྲུག་རང་གྲོལ་ངས། །དང་པོ་གནས་ཀྱི་མཚན་ཉིད་བཤད། །སྐལ་ལྡན་ལས་འཕྲོ་ཅན་རྣམས་ཉོན། །ཟབ་མོའི་མཐར་ཐུག་ཐོད་རྒལ་གྱི། །གདམས་པ་ཉམས་སུ་ལེན་པའི་མི། །འདུ་འཛི་ནང་དུ་མི་འདུག་པར། །རི་དྭགས་བཞིན་དུ་དབེན་པ་རུ། །བསྡད་ནས་ཉམས་སུ་ལེན་པ་གནད། །སྤྱིར་གྱི་དམ་ཆོས་བསྒྲུབ་པའི་གནས། །ཡིད་མཐུན་རི་ཡི་བརྒྱུད་བཟང་ཞིང༌། །ཆོམ་རྐུན་ལ་སོགས་འཚེ་མེད་ཅིང༌། །མཐུན་རྐྱེན་སྒྲུབ་སླ་རྣམ་གཡེང་ཆུང༌། །ཡུལ་ཕྱོགས་རང་བཞིན་དགེ་བ་དང༌། །ས་དགྲ་ལམ་དགྲ་མེད་པ་དང༌། །གྲུབ་ཐོབ་གོང་མའི་ཞབས་ཀྱིས་བཅགས། །གྲུབ་པ་བརྙེས་པའི་དབེན་པའི་གནས། །གངས་རི་མཚོ་གླིང་རི་སུལ་ལམ། །ནགས་ཁྲོད་ལུང་སྟོང་བྲག་རྫོང་སོགས། །བཟང་ཞིང་ཡིད་མཐུན་གནས་བསྟེན་ནོ། །ཁྱད་པར་ཐོད་རྒལ་སྒོམ་པའི་གནས། །ས་ཕྱོགས་མཐོ་ཞིང་ཉི་མའི་ཟེར། །སྔ་མོར་འཆར་ཞིང་ཕྱི་དྲོའི་དུས། །ཉི་ཚེ་རིང་ཞིང་ཆུ་སྐད་འཇམ། །འདུག་ས་སྡོད་བདེ་འགལ་རྐྱེན་མེད། །མཐུན་རྐྱེན་ཚང་བའི་ལུང་སྟོང་ངམ། །གངས་རི་རི་རྩེ་དུར་ཁྲོད་དམ། །བྲག་རྫོང་ལ་སོགས་བཟང་བ་ཡིན། །སྔོན་གྱི་རྒྱལ་བའི་ཡོན་ཏན་དང༌། །མཁས་སྒྲུབ་གོང་མའི་ཡོན་ཏན་ཡང༌། །རི་ཁྲོད་བསྟེན་ལས་བྱུང་བར་གསུངས། །དེའི་ཕྱིར་དབེན་པ་བསྟེན་པ་གནད། །ལུང་སྟོང་དགེ་སྦྱོར་འཕེལ་བའོ། །གངས་ཁྲོད་རིག་པ་དྭངས་པའོ། །རི་རྩེ་དབྱིངས་རིག་གསལ་བའོ། །དུར་ཁྲོད་སྐྱོ་ཤས་སྐྱེ་བའོ། །ཤིན་ཏུ་དབེན་པའི་གནས་རྣམས་སུ། །ཉམས་སྣང་མྱུར་དུ་འཕེལ་བའོ།། ༈ །ཨེ་མ་ཧོ། སྔོན་གྱི་ལས་འཕྲོ་བཟང་པོ་ཡིས། །བླ་མས་རྗེས་བཟུང་སྐལ་ལྡན་ངས། །དུས་ཀྱི་མཚན་ཉིད་བཤད་པར་བྱ། །ལས་འཕྲོ་ཅན་གྱི་བུ་རྣམས་ཉོན། །དབྱར་དུས་རི་རྩེ་གངས་འདབས་སོགས། །དྭངས་ཤིང་མཐོ་བའི་ས་རུ་བསྒོམ། །དགུན་དུས་ས་ཕུག་བྲག་ཕུག་སོགས། །དྲོ་ཞིང་འཐིབ་པའི་ས་རུ་བསྒོམ། །དཔྱིད་དུས་རི་དོགས་མཚོ་གླིང་སོགས། །དགའ་ཞིང་སྤྲོ་བའི་ས་རུ་བསྒོམ། །སྟོན་དུས་སྨན་ལྗོངས་ཆུ་ཀླུང་འགྲམ། །ཡིད་དང་མཐུན་པའི་ས་རུ་བསྒོམ། །དབྱར་མ་སྟོན་དང་དགུན་ཆུང་དང༌། །དཔྱིད་དུས་འོད་གསལ་བསྒོམ་པའི་མཆོག །གཞན་དང་འཚུབ་དང་སེར་བུ་མེད། །ནམ་མཁའ་ཤིན་ཏུ་དྭངས་པའི་དུས། །དབྱིངས་རིག་རྒྱ་ཆེར་གསལ་བའོ། །སྟོན་སེར་འབྲས་བུ་སྨིན་པའི་ཚེ། །སྒྲུབ་པ་འཕེལ་ཆེ་བསྒྲུབ་ན་སླ། །སྟོན་ཁ་འབྲས་བུ་བཅུད་སྡུད་དུས། །སྙིང་པོའི་གནད་དོན་རྟོགས་པ་སླ། །དགུན་ཆུང་བསིལ་དྲོད་སྙོམས་པའི་དུས། །ཁམས་བདེ་བསྒོམ་ན་སྒོམ་སྙིང་འདོད། །སོས་ཀ་རྩི་ཤིང་ཁ་འབུས་ཚེ། །ཡོན་ཏན་གསར་དུ་སྐྱེ་བ་ཡིན། །དེ་འདྲའི་དུས་དང་གནས་རྣམས་སུ། །བསམ་གཏན་བསྒོམ་པའི་ཁང་པ་ནི། །དབྱར་དུས་རྩྭ་ཡི་སྤྱིལ་པོའམ། །སྨྱུག་མའི་བསིལ་ཁང་ཅོག་པུ་དང༌། །དགུན་དུས་ས་ཕྲུག་བྲག་ཕུག་སོགས། །ཤིན་ཏུ་དྲོ་བའི་གནས་ཁང་དང༌། །སྟོན་དཔྱིད་བསིལ་དྲོད་སྙོམས་པ་ཡི། །རྡོ་ཁང་ལ་སོགས་ཡིད་མཐུན་པར། །རབ་ཀྱིས་གྲོགས་མེད་གཅིག་པུར་བསྒོམ། །འབྲིང་གིས་མཚམས་དང་འདག་འབྱར་བྱ། །ཐ་མས་ཟབ་ལམ་འདིར་ཞུགས་པའི། །གྲོགས་བཟང་ཉོན་མོངས་ཤུགས་ཆུང་བ། །འགྲོགས་ནས་ཉམས་སུ་ལེན་པའོ།། ༈ །ཨེ་མ་ཧོ། ད་ཡང་ཚོགས་དྲུག་རང་གྲོལ་ངས། །ཐོད་རྒལ་གནད་ཀྱི་ཞལ་ཤེས་རྣམས། །སྦ་གསང་མེད་པར་བསྟན་པར་བྱ། །སྐལ་ལྡན་སྙིང་གི་བུ་རྣམས་ཉོན། །འོད་གསལ་བསྒོམ་པའི་དང་པོ་རུ། །རང་ལུས་རྡོར་སེམས་སྐུར་གསལ་བའི། །མདུན་གྱི་ནམ་མཁར་འཇའ་གུར་ཀློང༌། །བླ་མ་ཀུན་བཟང་རྣམ་པར་བསྐྱེད། །སངས་རྒྱས་ཀུན་འདུས་ངོ་བོར་བསམ། །འོད་གསལ་སྣང་བཞིའི་ཡེ་ཤེས་ཉིད། །མྱུར་དུ་འཆར་བའི་གསོལ་བ་གདབ། །དེ་ལྟར་རྩེ་གཅིག་གསོལ་བཏབ་མཐུས། །བླ་མའི་གནས་གསུམ་དཀྱིལ་འཁོར་ནས། །འོད་ཟེར་ཁ་དོག་ལྔ་ལྡན་འཕྲོས། །དེའི་ནང་ཐིག་ལེ་གསུམ་འབྲེལ་དང༌། །ཐིག་ཕྲན་རྡོ་རྗེ་ལུ་གུ་རྒྱུད། །མཆོད་རྟེན་པདྨ་གྲི་གུག་སོགས། །ཕྱག་མཚན་ཡིག་འབྲུ་སྣ་ཚོགས་དང༌། །རྡོ་རྗེ་སེམས་དཔའི་སྐུ་རྐྱང་དང༌། །རིགས་ལྔ་ཡབ་ཡུམ་ཟུང་འབྲེལ་སོགས། །ཞི་ཁྲོའི་ལྷ་ཚོགས་དཔག་མེད་རྣམས། །བྱུང་ནས་རང་གི་གནས་གསུམ་དུ། །མཚོ་ལ་ཁ་བ་བབས་པ་བཞིན། །སིབ་སིབ་ཐིམ་ནས་ལུས་ཀྱི་ནང༌། །འཇའ་འོད་ཁ་དོག་ལྔ་ལྡན་དང༌། །ལྷ་སྐུ་ཡིག་འབྲུ་ཕྱག་མཚན་གྱིས། །གང་ནས་ཤིག་ཤིག་འགུལ་བར་བསམ། །མཐར་ནི་རྩ་བའི་བླ་མ་ཡང༌། །དགྱེས་བཞིན་སྤྱི་བོ་ནས་ཞུགས་ཏེ། །སྙིང་ཁར་པད་ཟླའི་སྟེང་བཞུགས་ནས། །སྣང་བཞིའི་ཡེ་ཤེས་རང་རྒྱུད་ལ། །བླ་མས་མྱུར་དུ་སྤར་བར་བསམ། །དེ་ནས་འདུག་སྟངས་གསུམ་པོ་ཡི། །གང་རུང་བྱས་ནས་རླུང་རོ་ཉིད། །ཧུར་སྒྲ་དང་བཅས་ཤུགས་དྲག་གིས། །ལན་གསུམ་ཕྱི་རུ་འཕངས་པའོ། །དེ་བྱས་རླུང་བགེགས་སེམས་མི་དགའ། །ཉོན་མོངས་རྟོག་པ་གཡོ་བ་དང༌། །སྙིང་ཁ་གཟེར་བ་རྣམས་སེལ་ལོ། །དེ་ནས་དབུགས་རྒྱུ་ཉེར་གཅིག་གམ། །བཅུའམ་བདུན་གྱི་བར་དག་ཏུ། །རླུང་སེམས་ཆམ་ལ་ཕབ་ནས་ཀྱང༌། །འོད་གསལ་ཉམས་ལ་བལྟ་བ་གནད། །དགུན་ཟླ་གསུམ་དང་དཔྱིད་ཀྱི་ཟླ། །དང་པོ་བཞི་ལ་གླང་ཆེན་གྱི། །འདུག་སྟངས་གཙོ་བོར་བྱ་བ་ཡིན། །དཔྱིད་ཀྱི་ཟླ་བ་འབྲིང་པོ་ནས། །དབྱར་ཟླ་འབྲིང་པོའི་བར་དག་ཏུ། །དྲང་སྲོང་འདུག་སྟངས་གཙོ་བོར་བྱ། །དབྱར་ཟླ་ཐ་མ་སྟོན་ཟླ་གསུམ། །སེང་གེའི་འདུག་སྟངས་གཙོ་བོར་བྱ། །ཉིན་ཞག་གཅིག་གི་དབང་བྱས་ན། །སྔ་དྲོ་གླང་པོའི་འདུག་སྟངས་བྱ། །དགུང་ལ་སེང་གེའི་འདུག་སྟངས་བྱ། །ཕྱི་དྲོ་དྲང་སྲོང་འདུག་སྟངས་བྱ། །སྲོད་ལ་དྲང་སྲོང་འདུག་སྟངས་བྱ། །ནམ་དགུང་གླང་པོའི་འདུག་སྟངས་བྱ། །ཐོ་རེངས་སེང་གེའི་འདུག་སྟངས་བྱ། །ལན་རེ་ཡན་ལག་བདུན་གྱིས་ཀྱང༌། །འདུག་སྟངས་དག་ལ་བསླབ་ཀྱང་ཆོག །རྒྱུན་དུ་སྐུ་གསུམ་འདུག་སྟངས་ཀྱིས། །གཞན་ཡང་ལུས་ཀྱི་འབྱུང་བ་ནི། །གྲང་ཤས་ཆེ་བས་སྤྲུལ་སྐུ་ཡི། །བཞུགས་སྟངས་བྱས་ན་གྲང་དྲོ་སྙོམས། །ཚ་བ་ཤས་ཆེས་ཆོས་སྐུ་ཡི། །བཞུགས་སྟངས་བྱས་ན་ཚ་གྲང་སྙོམས། །སྙོམས་པས་ལོངས་སྐུའི་བཞུགས་སྟངས་དང༌། །བསྟུན་ན་ཤིན་ཏུ་ཤིས་པ་ཡིན། །ཁྱད་པར་སྣང་བའི་འཕེལ་མྱུར་རོ། །ལུས་གནད་བཞུགས་སྟངས་མ་གཅུན་ན། །རང་གི་ལུས་ཀྱི་རྩ་འདབ་ན། །ཡེ་ཤེས་རང་གདངས་ཡོད་པ་རྣམས། །མི་སློང་དེ་ཉིད་མ་བསླངས་ན། །ཕྱི་རོལ་དབྱིངས་ཀྱི་ནམ་མཁའ་རུ། །ཡེ་ཤེས་སྣང་བ་མི་འཆར་བས། །བཞུགས་སྟངས་འདི་ཉིད་ཤིན་ཏུ་གཅེས། །ཐ་མལ་པ་ལྟར་བསྡད་པ་ཡིས། །ཡེ་ཤེས་དངོས་སུ་འཆར་མི་སྲིད། །གལ་ཏེ་ཅུང་ཟད་ཤར་ན་ཡང༌། །གོང་ནས་གོང་དུ་འཕེལ་མི་སྲིད། །དཔེར་ན་སྦྲུལ་གྱི་རྐང་ལག་རྣམས། །ལུས་ལ་ཡོད་པ་མི་མངོན་པར། །གཅུས་ན་ཕྱི་རུ་མངོན་པ་བཞིན། །ལུས་ཀྱི་བཞུགས་སྟངས་གནད་ལས་ཀྱང༌། །ཡེ་ཤེས་འཆར་བ་དེ་བཞིན་ནོ། །གཞན་ཡང་ངག་གིས་སྨྲ་བ་དགའ། །བརྗོད་བྱ་གཙོ་བོར་བྱེད་པ་དང༌། །འདོད་པ་ཆེ་ཞིང་འདོད་ཆགས་ལ། །དགའ་བའི་འགྲོ་བ་དེ་ལྟ་བུས། །མཆོག་ཏུ་ལོངས་སྐུའི་བཞུགས་སྟངས་ཉིད། །རྟག་ཏུ་བྱས་ན་ཆོས་ཉིད་ཀྱི། །དོན་ལ་མཆོག་ཏུ་མཁས་པའོ། །སེམས་ལ་འགྱུར་ལྡོག་ཆེ་བ་དང༌། །རྣམ་རྟོག་ཤིན་ཏུ་མང་བ་དང༌། །རྟག་ཏུ་གཉིད་ལ་དགའ་བའི་མིས། །རྒྱུན་དུ་ཆོས་སྐུའི་བཞུགས་སྟངས་ཀྱིས། །གནས་ན་ཆོས་ཉིད་འོད་གསལ་ལ། །རྟག་ཏུ་ངེས་པར་གནས་པ་ཡིན། །ལུས་ཀྱི་བྱ་བ་ལ་དགའ་ཞིང༌། །འགྲོ་འདོད་ལུས་སྟོབས་ཆེ་བ་དང༌། །ལུས་བོང་རགས་ཤིང་རང་ལུས་ཀྱི། །བྱི་དོར་རྒྱན་ལ་དགའ་བའི་མིས། །སྤྲུལ་པ་སྐུ་ཡི་བཞུགས་སྟངས་ལ། །རྟག་ཏུ་གནས་ན་འཚང་རྒྱ་ངེས། །ལུས་གནད་གསུམ་པོ་གང་བཅའ་ཡང༌། །ཆེད་དུ་བསྡམས་ན་རྩ་འཆུས་ནང༌། །རླུང་གི་ལོག་འབྱམས་འབྱུང་བའི་ཕྱིར། །ཧ་ཅང་བསྒྲིམས་པ་མ་ཡིན་དང༌། །ལུས་གནད་འཆོལ་བ་མ་ཡིན་པར། །ལྷོད་ཆ་ཆེ་བའི་བདེ་ལུགས་བཙལ། །དེ་ལྟར་བྱས་པས་རྩ་འཆུས་དང༌། །རླུང་གི་ལོག་འབྱམས་ཉེས་པ་སེལ། །རྩ་རླུང་བདེ་ལུགས་སུ་གནས་པའི། །གེགས་མི་འཇུག་པའི་གནད་ཡིན་ནོ། །གཟིགས་སྟངས་གསུམ་པོ་གང་བྱེད་ཀྱང༌། །རྩོལ་བས་གཅུན་པ་མ་ཡིན་པར། །ལུས་སེམས་ཁོང་གློད་རང་བབས་སུ། །བྱས་ལ་རྒྱང་ཞགས་མི་འགུལ་བར། །ཉི་མའི་འོག་ནས་ཁྲུ་གང་གི །ས་དེར་བལྟ་བའི་གནད་གཅིག་ཡིན། །གཞན་ཡང་ཕོ་ཡི་མིག་གཡས་དང༌། །མོ་ཡི་གཡོན་གྱིས་བལྟ་བར་བཤད། །དབྱིངས་རིག་སྣང་བ་མ་མཐོང་ན། །མིག་གཉིས་མཉམ་པར་བལྟ་བ་གནད། །དཀར་ཤས་ཆེ་ན་གཡས་སུ་བལྟ། །དམར་ཤས་ཆེ་ན་གཡོན་དུ་བལྟ། །ལྗང་ཤས་ཆེ་ན་ཐུར་དུ་བལྟ། །སེར་ཤས་ཆེ་ན་གྱེན་དུ་བལྟ། །མཐིང་ཤས་ཆེ་ན་དབུས་སུ་བལྟ། །ལྔ་ལྡན་བལྟ་སྟངས་དེར་མི་གཡོ། །དེ་བྱས་ཡེ་ཤེས་མྱུར་དུ་འཕེལ། །དབྱིངས་རིག་སྨིན་མཚམས་དག་ནས་ཀྱང༌། །བྲལ་ནས་ཡེ་ཤེས་མཁར་ཐབས་དང༌། །ལྔ་ལྡན་འོད་ཀྱི་པདྨ་སྟོང༌། །རྩིབས་རྒྱུད་རིན་ཆེན་དྲྭ་བ་དང༌། །འོད་ལྔའི་མཆོད་རྟེན་ལ་སོགས་དུས། །འདུག་སྟངས་བལྟ་སྟངས་མི་འགྱུར་གནད། །འོད་ལྔ་གྱེན་བསྒྲེང་མང་བ་ན། །མིག་ནི་མདུན་དུ་དྲིལ་ལ་བལྟ། །ཟླ་གམ་ཤར་ན་སྟེང་དུ་བལྟ། །གྲུ་བཞི་ཤར་ན་གཡས་སུ་བལྟ། །ཟླུམ་པོར་ཤར་ན་གཡོན་དུ་བལྟ། །གྲུ་གསུམ་ཤར་ན་ཐུར་དུ་བལྟ། །འོད་ལྔ་མཁར་ཐབས་གསལ་བ་ན། །མིག་གཉིས་མཉམ་པར་བལྟ་བ་གནད། །དེ་བྱས་ཚད་ལ་མྱུར་དུ་ཕེབས། །སྐུ་ཕྱེད་ཞལ་ཕྱག་མཐོང་བའི་ཚེ། །ཡོངས་རྫོགས་འཆར་བར་བྱེད་པའི་གནད། །དེ་ལ་འགྱུར་མེད་བལྟ་བ་གནས། །རླུང་ནི་དྲག་ཏུ་འཕངས་པ་ཡིས། །ཇི་ཙམ་བསྒོམས་ཀྱང་འོད་གསལ་ཉམས། །གཏན་ནས་འཆར་བར་མི་འགྱུར་བས། །སོ་དང་མཆུ་གཉིས་མ་རེག་པར། །ཁ་ནས་དལ་བུས་འབྱུང་འཇུག་བྱ། །རླུང་རིག་དལ་བས་ཡེ་ཤེས་འགྲུབ། །འདི་ཉིད་རླུང་གི་གནད་ཡིན་ནོ། །འཁྲིད་པ་དབྱིངས་ཀྱི་གནད་གསུམ་ནི། །མིག་གིས་དལ་བུས་ཟུར་དང་སྟེང༌། །འོག་ཏུ་དབྱིངས་སྣང་འཁྲིད་ལ་བལྟ། །མིག་མི་འགུལ་དང་རྣམ་རྟོག་སེམས། །མ་འགྱུའི་ཤེས་པ་གསལ་སྟོང་དུ། །ཤིགས་སེ་བཞག་པ་གནད་ཡིན་ནོ། །སྣང་བ་ཡུལ་གྱི་གནད་ཉིད་ནི། །ཕྱི་ཡུལ་ནམ་མཁའ་སྤྲིན་བྲལ་ལ། །རིག་པ་དྭངས་སང་ཕྱེས་བཞག་པས། །སྣང་བའི་འཕེལ་ནི་མྱུར་བ་ཡིན། །ཉིན་པར་ཉི་མ་ལ་བལྟས་པས། །མིག་ལ་ཚ་བ་སྐྱེས་པ་ན། །ནུབ་མོར་ཟླ་བར་བལྟ་བ་ནི། །མིག་གི་ཚ་བ་སེལ་བའི་སྨན། །མར་མེའི་འོད་ལ་བལྟས་པ་ཡིས། །མིག་གི་ཚ་གྲང་སྙོམས་པ་དང༌། །འོད་རྩ་ཀ་ཏི་ཤེལ་སྦུག་གི །ལམ་བྱང་གཟིགས་སྟངས་བདེ་བ་དང༌། །འོད་གསལ་སྣང་བ་འཕེལ་བར་གསུངས། །གཞན་ཡང་ཆོས་སྐུའི་བཞུགས་སྟངས་ཀྱིས། །ཉི་མར་བལྟ་ཞིང་ལོངས་སྐུ་ཡིས། །ཟླ་བར་བལྟ་ཞིང་སྤྲུལ་སྐུ་ཡིས། །མར་མེར་བལྟ་བ་སོགས་ཀྱང་བཤད། །རྒྱང་ཞགས་སྒྲོན་མ་མི་གསལ་ན། །སྨན་དང་སྔགས་ཀྱི་བཅོས་པར་བྱ། །དབྱིངས་ཀྱི་སྒྲོན་མ་མི་གསལ་ན། །ཉི་མའི་འོག་གི་ཁྲུ་གང་གི །མ་རེག་པ་ཡི་མཁའ་ལ་བལྟ། །ཐིག་ལེའི་སྒྲོན་མ་མི་གསལ་ན། །དབྱིངས་ལ་འགྱུར་མེད་བལྟ་བ་གནད། །ཤེས་རབ་སྒྲོན་མ་མི་གསལ་ན། །རླུང་ནི་རབ་ཏུ་དལ་བར་བྱ། །རྡོ་རྗེ་ལུག་རྒྱུད་བཙོན་དུ་བཟུང༌། །ཤེས་པ་དྭངས་སང་ཕྱེ་བར་བཞག །མིག་ཤས་ངན་པས་སྤྲུལ་སྐུ་ཡི། །གཟིགས་སྟངས་བྱས་ན་མིག་མི་བསྒྲིབས། །མིག་སྐྱོན་ཅན་གྱིས་ལོངས་སྐུ་ཡི། །གཟིགས་སྟངས་བྱས་ན་མིག་གསལ་གསུངས། །མིག་ཤས་བཟང་པོས་ཆོས་སྐུ་ཡི། །གཟིགས་སྟངས་བྱས་ན་སྣང་བ་ཉིད། །མྱུར་དུ་ཚད་ལ་ཕེབས་པའོ། །དམིགས་པ་དག་ལ་བརྟེན་ནས་ཀྱང༌། །དམིགས་མེད་འོད་གསལ་འཆར་བའི་ཕྱིར། །ལན་རེ་འདི་འདྲའི་དམིགས་པ་བྱ། །རང་ལུས་རྡོར་སེམས་སྐུར་བསྐྱེད་དེ། །སྙིང་ཁར་བླ་མ་ཀུན་བཟང་བསྒོམ། །འོད་འཕྲོས་ལུས་ཀྱི་ཕྱི་ནང་ཀུན། །གང་ནས་གདོས་བཅས་འོད་ལུས་སུ། །དག་ནས་སྣང་སྟོང་འོད་སྐུར་བསམ། །ཡང་ན་སྙིང་ཁར་འོད་ལྔའི་ཀློང༌། །ཞི་བ་བཞི་བཅུ་རྩ་གཉིས་དང༌། །ཀླད་པ་དུང་ཁང་གཞལ་ཡས་སུ། །ཁྲག་འཐུང་ཁྲོ་བོའི་ལྷ་ཚོགས་དང༌། །ལུས་ཀྱི་ཕྱི་ནང་བར་གསུམ་རྣམས། །དཔའ་བོ་མཁའ་འགྲོའི་ལྷ་ཚོགས་ནི། །ཏིལ་གྱི་གང་བུ་ཁ་ཕྱེ་ལྟར། །གང་བར་བསམས་ལ་དེ་དག་ལས། །འོད་ཟེར་ཁ་དོག་ལྔ་ལྡན་དང༌། །ཐིག་ལེ་ཆ་ལང་ལྟ་བུར་འཕྲོས། །ལུས་ཀྱི་ཕྱི་ནང་ཐམས་ཅད་དུ། །ཕར་ཐལ་ཚུར་ཐལ་ལིང་པོར་འགྲོ། །ཆ་ལང་ལྟ་བུར་བརྡབས་པར་བསམ། །ཕྱིར་འཕྲོས་སྣོད་བཅུད་རྣམས་ལ་འཕོག །སྣོད་རྣམས་འཇའ་འོད་ཐིག་ལེ་དང༌། །བཅུད་རྣམས་ཞི་ཁྲོའི་སྐུར་གྱུར་བསམ། །ཡང་ན་རང་ལུས་ཡེ་ཤེས་ཀྱི། །སྤྱན་གྱིས་གང་ཞིང་སྤྱན་ཐམས་ཅད། །ཡོམ་ཡོམ་ཤིག་ཤིག་འགུལ་བར་བསམ། །ཡང་ན་སྙིང་ཁར་ཨ་ཡིག་བསྒོམ། །དེ་ལས་སྔོན་ལ་འོད་སྔོན་པོ། །འཕྲོས་ནས་རང་ལུས་ཁྱབ་པར་བསམ། །དེ་ནས་རིམ་བཞིན་མདུན་གཡས་རྒྱབ། །གཡོན་དུ་དཀར་སེར་དམར་ལྗང་གི །འོད་ཟེར་རིམ་བཞིན་འཕྲོ་བར་བསྒོམ། །དེ་ནས་ཨ་ཧྲཱིཿཐིག་ལེའི་ཚོགས། །དཔག་མེད་འཕྲོས་ནས་རང་ལུས་ཀྱི། །བ་སྤུའི་བུ་ག་ཚུན་ཆད་ཀུན། །འཇའ་འོད་ཐིག་ལེར་འཁྲིགས་པར་བསམ། །ཕྱིར་འཕྲོས་སྣོད་བཅུད་ཀུན་ལ་འཕོག །སྣོད་བཅུད་འཇའ་འོད་ཐིག་ལེ་རུ། །འབར་བར་བསམ་པ་རྩོལ་བཅས་ཀྱིས། །འོད་གསལ་འཆར་བའི་གནད་རྣམས་ཡིན། །སྐབས་རེ་འཇམ་རླུང་བུམ་པ་ཅན། །བཟུང་ནས་འོད་གསལ་བསྒོམ་པར་བྱ། །མདོར་ན་ལས་ནི་དང་པོ་པས། །ཉིན་པར་དུས་སུ་དཀར་འཁྲིད་དང༌། །ནུབ་མོ་མུན་པའི་དུས་སུ་ཡང༌། །རྒྱ་མཚོ་ཨར་གཏད་བྱེད་པ་དང༌། །མུན་པའི་ནང་དུ་མིག་བསྒྲད་ནས། །གཡོ་འགུལ་མེད་པར་བལྟ་བ་དང༌། །ཟླ་བ་དང་ནི་སྒྲོན་མེ་དང༌། །འཇའ་ཤེལ་སོགས་ལ་བལྟ་བར་བྱ། །འོད་གསལ་རིམ་གྱིས་འཕེལ་བར་འགྱུར། །མངོན་སུམ་སྣང་བ་འདི་ལ་ནི། །འོད་མདངས་ཟེར་དང་ཐིག་ལེ་དང༌། །སྐུ་དང་ཞིང་ཁམས་གང་ཤར་ཡང༌། །དགའ་བྲོད་ཞེན་པས་མི་འཆིང་བར། །ཆགས་མེད་ལྟ་བའི་གདེང་ལ་བཞག །དེ་ལྟར་བྱས་ན་གོལ་ས་མེད། །ཆོས་ཉིད་བཙན་ས་ཟིན་པར་འགྱུར། །ཟབ་ལམ་རྫོགས་པ་ཆེན་པོ་ཡི། །ཡང་ཟབ་ཐོད་རྒལ་ཞལ་ཤེས་འདི། །སྐལ་ལྡན་སློབ་མས་བསྐུལ་བའི་ངོར། །བྱ་བཏང་ཚོགས་དྲུག་རང་གྲོལ་ངས། །སྦ་གསང་མེད་པར་བསྟན་པ་ཡིན། །དགེ་འདིས་གདུལ་བྱ་མང་པོ་ཡིས། །ལྷུན་གྲུབ་ཐོད་རྒལ་སྒོམ་པའི་ཚེ། །མྱུར་དུ་སྣང་བཞི་མཐར་ཕྱིན་ནས། །ཚེ་གཅིག་སྐུ་གསུམ་མངོན་གྱུར་ཤོག །རྒྱལ་བས་བསྔགས་པའི་ལམ་བཟང་མཆོག །རྡོ་རྗེ་ཐེག་པའི་བསྟན་པ་འདི། །མཁའ་ལ་ཉི་མ་ཤར་བ་བཞིན། །རྒྱལ་ཁམས་ཡོངས་ལ་དར་རྒྱས་ཤོག །ཅེས་ཐོད་རྒལ་གནད་ཀྱི་ཞལ་ཤེས་མགུར་དབྱངས་བདུད་རྩིའི་བུམ་བཟང་ཞེས་བྱ་བ་འདི་ནི་སྐལ་ལྡན་གྱི་སློབ་མ་མང་པོས་བསྐུལ་ངོར། ཀུན་མཁྱེན་མཛོད་བདུན་སོགས་རྫོགས་ཆེན་མང་པོ་ནས་བཤད་པ་དང༌། བླ་མའི་ཞལ་ཤེས་སོགས་ཐོད་རྒལ་ལ་ཉེ་བར་མཁོ་བ་རྣམས་ཕྱོགས་གཅིག་ཏུ་བསྡུས་ཏེ། རྫོགས་པ་ཆེན་པོའི་རྣལ་འབྱོར་པ་བྱ་བཏང་ཚོགས་དྲུག་རང་གྲོལ་གྱིས་སྨྲས་པའོ། །འདིས་ཀྱང་བསྟན་པ་དང་སེམས་ཅན་ལ་ཕན་པ་དཔག་ཏུ་མེད་པ་ཐོགས་པའི་རྒྱུར་གྱུར་ཅིག་སརྦ་མངྒ་ལཾ།། ༈ །ན་མཿཤྲཱིཿས་མནྟ་བྷ་དྲ་ཡེ། རབ་འབྱམས་དཀྱིལ་འཁོར་རྒྱ་མཚོའི་ཚོ༵གས་རྗེ་དག་པ་གཉིས་ལྡན་ཆོས་ཀྱི་སྐུ། །ཞིང་ཁམས་རྒྱ་མཚོར་དྲུག༵་པ་རྡོར་འཆང་ངེས་པ་ལྔ་ལྡན་ལོངས་སྤྱོད་རྫོགས། །འགྲོ་ཁམས་རྒྱ་མཚོར་ར༵ང་སྐལ་དང་འཚམ་མཚན་དཔེ་གསལ་རྫོགས་སྤྲུལ་པའི་གར། །གདུལ་བྱའི་རྗེས་འགྲོ་རྣམ་གྲོལ༵་དཔལ་སྟེར་ཞབས་རྡུལ་བདེ་ཆེན་འཁོར་ལོས་མཆོད། །ཀུན་བཟང་སྟོན་པ་ཁྱབ་བདག་རྡོ་རྗེ་སེམས། །གསང་བདག་རིགས་ཅན་ལྡ་དང་དགའ་རབ་རྗེ། །འཇམ་དཔལ་ཤྲཱི་སིང་པད་འབྱུང་བི་མ་ལ། །དགོངས་བརྡ་སྙན་བརྒྱུད་བྱིན་རླབས་སྤྲིན་ཕུང་གཡོས། །ཀུན་ཁྱབ་བདེ་སྟོང་ཟུང་འཇུག་ཡེ་ཤེས་རྡོ་རྗེ་སེམས། །དེ་བཞིན་ཉིད་དབྱིངས་སྤྲོས་པའི་མཚན་མ་ཐམས་ཅད་ལས། །རྣམ་པར་གྲོལ་ཡང་རིགས་བརྒྱའི་སྒྱུ་འཕྲུལ་ཞི་དང་ཁྲོའི། །དཀྱིལ་འཁོར་རབ་འབྱམས་རྒྱ་མཚོས་དངོས་གྲུབ་ཆར་དུ་བསྙིལ། །རིམ་དགུའི་ཐེག་པའི་གཞུང་བཟང་ཆུ་གཏེར་ཆེ། །བརྒྱུད་པ་དྲུག་ལྡན་རལ་ཀླུང་འཁྱིལ་བ་ལས། །འོད་པ་སྡེ་གསུམ་སྙིང་བཅུད་གངྒཱ་མོ། །རྙིང་བསྟན་འཇུག་པ་བཅུ་པའི་ཞབས་བསིལ་དང༌། །ལུས་ཅན་དྲུག་ཁྲིའི་སྒྲིབ་གཉིས་དག་བྱེད་དུ། །རྗེ་བཙུན་བླ་མ་མཆོག་དེས་བསྒྲེངས་པ་གང༌། །ལེགས་བྱས་པར་གྱི་ཡུར་བར་དྲངས་པའི་དགེས། །གདུལ་བྱའི་ཞིང་ས་སིམ་པར་གོར་མ་ཆགས། །དེ་ཕྱིར་ལྷག་བསམ་མཛེས་མའི་འགྲམ་ཆང་གིས། །ཕུལ་བྱུང་གླེགས་བམ་བཱ་ཀུ་ལ་ཡི་ཁ། །གྲངས་མེད་བཞད་པའི་དབྱངས་གསལ་ཟེའུ་འབྲུའི་བཅུད། །སྐལ་བཟང་བྷྲ་མ་ར་ཡི་ཉེར་འཚོར་བསྔོ། །ཞེས་པ་འདིའང་དད་གཏོང་ལྷག་བསམ་གྱི་པདྨོ་མཆོག་ཏུ་བཞད་པ་ཨ་གཟེམ་ཤག་བྱང་གི་ལྕམ་ཟླ་བ་སྒྲོན་མ་ཉིད་ནས་གཅིག་ལས་དུ་མར་འཇོ་བའི་པར་གཞི་གསར་བསྐྲུན་མཛད་པ་འདིས་ཀྱང་རྒྱལ་བསྟན་དར་ཞིང་འགྲོ་ཀུན་བདེ་གྱུར་ཅིག །དགེའོ།། །།